
Un jubileu 


neobicinuit: prin numărul de ani la care se ţine, 
prin opera realizată de cel prăznuit, prin urmarea lui 
la răstimpul scurt de abia zece ani după alt jubileu al 
sărbătoritului, motiv terneinic, acesta din urmă, pentru 
ceata mirmidonilor de a-și ridica glasul lor disonani. 

Nu înțeleg” aceștia ceeace înțelege o lume: a săr- 
bători pe profesorul Iorga la câte 10. ani însemnează 
a sărbători pe detractorii săi la câte 50 dacă nu la 
câte 100 de ani. 

Un deceniu de activitate a actualului prim-ministru 
al țării egalează, dacă nu covârşeşte, activilatea dintro 
jumătate de veac a celor mai activi 'dintre contempo- 
ranii săi iritelectuali. 

Că uriașa sa operă va fi având și greșeli?... Dar 
care muritor îndrăznește să ridice piatra când, se pare, 
acestea sunt singurele care pot apropia pe atâția de el? 

Și dacă scotocirea și umflarea acestora poate fi 
pentru unii o dorită satisfacție, noi suntem veseli că ne 
putem bucura nu de petele ci de lumina și căldura 
soarelui care smulge colțul ierbii proaspete din scoarța 
ogorului înfelenit, despică mugurii nddejdilor de mai 
bine, fructifică şi pârguește rodul pământului românesc. 

Dare-ar bunul D-zeu să-i putem sărbători cât de 
multe decenii de activitate ca cea desfășurată până azi, 
fie și cu îndoit număr de „contradicții“, de „greşeli de 
date și de nume“, de lipsă de virgule! Căci de savanţi 
care să sublinieze nume, să rectifice date, să adaoge  _: 
virgule uitate, nu ducem lipsă. 

In hotărîrea M. S. Regelui de a chema tocmai acum 
pe profesorul Iorga la cârma Statului, noi vedem ceeace 
vede și distinsul scriitor polon Emil Zagadlowicz, reali- 
zarea visului lui Platon: cei mai mari înţelepţi ai unei 
națiuni la conducerea destinelor ei! 

Glasurile celor care nu înțeleg să facă marfă de 
lârgueală din durerile unei țări ajunsă la aman, a Pa- 
triei urmașilor lor, se unesc azi într'o caldă urare de 
sănătate și de izbândă, de cea mai deplină izbândă, 
pentru cel în sufletul căruia a ancorat azi toată nă- 
dejdea de mai bine a milioanelor de robi ai datoriei și 
de mucenici Qi omeniei. 

Țara Bârsei. 

Proi. N. lorga: omul care sfințește 
locul 
de Dr. 1. Ol. Ștefanovici-Svensk 


„Plain living and high 
thinking“ -— Wordsworth.*) 


Incepând cu anul una mie nouă sute și opt, pe când gene- 
rația mea — adecă a oamenilor cari azi sunt ceva sub sau peste 
patruzeci de ani — era în sau în preajma absolvirei liceului; do- 
borînd piedeci fără număr — din cari cele mai de seamă erau 
indiferența autorităților, sărăcia ascultătorilor — şi mi-e teamă că, 
adesea, şi a cuvântătorilor — începând, zic, cu anul 1908 al Ro- 
mâniei mici, farul dela Vălenii de Munte ma cunoscut întunerecul 
luminei stinse, — decât doar cu prilejul războiului pentru unire, 
care a stins năprasnic atâtea vieţi în floare şi atâtea alte lumini. 

Românii din toate părţile, trecând cu jertfe, şi urmăriți de 
ochi bănuelnici, hotarele pe cari Austro-Ungaria și Rusia se stră- 
duiau să le facă veșnice, veneau rânduri-rânduri să soarbă cu 
râvna înfometatului „cuvintele de putere“ (expresia este a preoţilor- 
magi ai Egiptului antic) ce se revărsau darnic dela cea mai 
înaltă tribună a Românismului. Vor vui cândva cronicarii viitorului 
de lauda faptei celei mari. 

Ci această mişcare — spre care Românimea va privi cu 
aceeași cutremurare cu care omenimea îşi îndreaptă azi ochii spre 
lasnaia Poliana, spre Bayreuth, locul splendorii vulcanice a „mu- 
zicei viitorului“, spre Concord-ul eticianului american R. W. 
Emerson sau spre măruntul cătun scoțian al lui Th. Carlyle, — 
această mișcare zic, nu şi-ar fi putut înşirui anii de muncă fără 
inima și mintea — ambele mirabile — ale d-lui N. Iorga. 

Va fi cândva un loc de pelerinagiu casa albă cu spaţiosul 
cerdac ce învită spre contemplaţie, cu larga curte gospodărească, 
parcă din alte timpuri, unde cum intri, la stânga, te primește podoaba 
Horilor duios îngrijite, iar din dreapta belşugul de miez de vară 
al pomilor toditori, Casa cu aerul ei de sănătoasă aşezare pa- 
triarhală: CASA ALBĂ A PROFESORULUI. 





*) „Viaţă simplă şi gândire înaltă.“ — W. (1770—1850). 

Se vor urzi cândva legende în jurul ferestrelor din faţă, 
schinteind ca ochi neadormiţi, până adânc în răcoarea tonică a 
nopții prahovene, ochii de geam din dosul cărora uriașa minte a 
nației noastre a trimis Românimei şi hăt departe peste hotare, 
atâta noian de ştiinţă, atâtea pagini înaripate şi mai ales o pildă 
atât de măreață de idealism, de jertfire pentru alții a unei vieţi 
de-o ameţitoare fertilitate. In dosul ferestrelor cândva mitice, își 
petrece lunile de vară omul de cea mai formidabilă voință de 
iluminat, ce ne-a fost dat să cunoaştem. 

Spre camera de lucru a d-lui N. Iorga, intri prin grădina - 
din stânga, unde plante agățătoare se suie pe zidul văruit cu al- 
beață de nea, urci câteva trepte cu un fel de sentiment monacal 
— locul respiră atâta concentrată tăcere! — şi te ivești pe prid- 
vorul de unde ţi se deschide cea mai calmă privelişte cu putință: 
dincolo de strada pe care trec arar rusticele care cu boi, 0 pa- 
jişte îngrădită. De jur-împrejur gospodăriile, ca insule din verdele 
livezilor de pruni — izvorul de căpetenie al unei industrii aşa de 
pitoresc legată de numele locului, iar nu departe, în zare, cununa 
de dealuri împădurite, vag viorii de aerul dulce al Vălenilor. Ta- 
bloul acesta într'o dimineaţă de vară, când diamantele de rouă 
cântă schinteeri, e așa de proaspăt, de grigorescian, că te farmecă 
ca o cristalină melodie carpatină. 

La stânga cerdacului, se deschide tinda, împodobită cu is- 
torice stampe rare, unde cea dintâi uşe, tot la stânga, dă în „stu- 
diul“ d-lui Prof. N. Iorga. 

Am avut cinstea să fiu admis în încăperea aceea încărcată de 
cărți, unde vii scoarțe ivesc arta noastră populară, asupra căreia 
d-l lorga a proectat priceperea unui suflet frumos pentru lucrurile 
frumoase. 

Intrun colț (colţul din stânga cum priveşti spre uliţă), se 
zbeguiau cu ciripiri o pereche de canari de cari „profesorul“ se 
îngrijeşte duios şi personal. Nu voiu uita niciodată grija și aerul 
grav cu care — malin comme un enfant, naif comme un savant — 
cu colivia lor în mână (în timp ce ei zburdau în șuvița de raze 
gălbui ca şi penele lor) le căută un loc bine ferit de lacoma pi- 
sică. Proverbiala barbă, fruntea grea de carte, „genialul occi- 
put“ (cum zicea Anghel, poetul), bunătatea şi zâmbetul lui de copil 
fericit în dimineața aceea glorioasă de lulie prahovean le schițez 

aici cu mângăierea că acest sarbăd desen în peniță va inspira, în 
ziua de azi sau cea de mâine, pe vreunul din maieştrii penelului 
nostru. 

Niciodată Niculae lorga nu mi-a părut mai mare ca atunci 
când îşi punea întreg uriașul lui suflet în mare grijă pentru găl- 
buile lucruri mărunte, — cari, cirip... cirip..., nu ştiau prostu- 
țele, cine se prăpădea după ele! 

Era în gestul lui atâta intimă artă — arta cea de toate zi- 
lele, naturaleța pe care numai oamenii naturali şi originali — 
singurii oameni adevărați — o pot avea. Gândul lui prometeic se 
înseninase pentru o clipă la jocul exoticelor păsăruici cu puful 
auriu. 

E un întăritor al sufletului priveliştea acelei camere — am 
văzut la Weimar Gartenhaus-ul lui Goethe şi mi-a sugerat același 
plain living and high thinking — în care toate şoptesc despre o 
viață de muncă cinstită; o atmosferă pe care „Profesorul“, — 
precum trandafirii miresmele — o răspândeşte oriunde se arată. 
Căci sunt puţini oamenii cari să stăpânească tăcuta măestrie a 
gândului frumos, destilat alchimiceşte de laborios dintr'un traiu de 
o simplicitate aproape medievelă. 

Puterea gravitațională a d-lui Iorga a creiat — între atâtea 
alte lucruri — şi speța Românului care nu se simte bine dacă 
vara nu cercetează Vălenii cu livezele-i, Teleajgenul răcoros cu 
scăldătoarele-i idilice în miez de Cuptor, cu Casa-i Albă și cu 
„Universitatea Populară.“ 

Ca toţi Vălenarii de vară am spionat și eu pe d-l lorga în 
plimbarea sa zilnică. Cei din Văleni ştiu ora când cu regularitate 
kantiană — dar cu toiag în locul filosoficei umbrele din Kânigs- 
berg — „Profesorul“ îşi ia „constituționalul“. li cunosc bine tea- 
ma — şi în privința aceasta, o spun modest, sunt frate cu d-l 
lorga — de sălbătăciunile lătrătoare ale ulițelor prăfoase din mar- 
ginea urbei. Ştiu între altele că d-sa, cu implacabilul chirurgism 
ce i-l cunoaştem*) a rărit mult primejdia câinilor locului. 


Li 





*) „Să te ferească Dumnezeu de dentistul milos!“, l-am auzit odată la 
un curs în zilele studenţiei mele. 

Dar toiagul nu-l părăsește, căci „paza bună“... Imi zboară 
gândul la sec. XVIII englez, la alt învăţat, la Dr. Samuel Johnson 
şi vestita-i bâtă, „a sturdy cudgel“ cu care prevenea primejdiile 
Londrei zilelor sale. 

Pe unde d-l lorga presimțea vre-o haită de câini ne sfătuia, 
să luăm câte o piatră în mână. Şi cu învăţăceii săi își continua 
liniştit — întrerupt doar de hămăiturile de după garduri — ob- 
servaţiile de un umor răpitor. Când umbrele serii coborau dinspre 
dealuri, ne întorceam paşii — înviorați trupeşte şi sufleteşte din 
peripatetica noastră colindare — înspre CASA ALBĂ. 


se 
x ii 


E de prisos să vorbesc aici pe larg de „Universitatea Po- 
pulară“ : de 23 de ani toată Românimea se adapă din izvorul 
dela Văleni. 

In lunile de miez de vară, când albinele-și culeg mierea din 
potire multicolore, se strâng în jurul Profetului din Văleni râvni- 
tori după nectarul cuvântului său. 

Istoricul lorga — soţul ideal al unei iubitoare femei care i-a 
însoţit paşii chiar dincolo de Atlantic, fiu rar al mamei sale ce-și 
adăposteşte vârsta înaintată sub acoperişul său, tată duios al celor 
8 copii ai săi — ştie ce pot însemnă înti'o societate evropenizată 
dezastruos, femeile cele bune, de felul celor cântate de Schiller în 
distihul înaripat : 


Ehret die Frauen: sie flechten und weben 
Himmlische Rosen ins irdische Leben, 
Masculinizarea femeilor în port şi apucături a îngrozit pe 

d-l lorga. Femeile viitorului nostru trebue ferite de jazzul con- 
vulsiv, precum muzica noastră populară trebue salvată până nu-i 
târziu şi mai avem ceva din „ghiersul“ privighetorilor de altădată: 
„Ajutor, ne civilizăm!“ strigă compozitorul Sabin Drăgoiu. „Cum 
vreţi ca băieţii să se căsătorească cu nişte băieţoi 2“ zice d-l lorga. 
Şi a înființat „Şcoala de Misionare“. Am avut şi cu plăcerea să 
vorbesc în bătrâna casă boierească ce o adăposteşte. Am văzut - 
încăperile albe, împodobite cu velinţe, cu cadre ce sugerează vir- 
tutea, cu biblioteca mică dar aleasă, cu curățenia-i olandeză şi 
rânduiala întru toate — laudă D-şoarei Dima, femeia care pune 
atâta noblețţă de suflet în gospodărirea aşezământului. 

Albeaţa neprihănită a pereţilor ca şi programul zilnic schițat 
cu grijă de o mână al cărui scris îl recunoaștem, în tot simţi spi- 
ritul întemeietorului acestui aşezământ din care muzele nu au 
alungat pe zâna, cea cuminte mânuitoare de ac, a gospodăriei, unde 
munca -răbdătoare a gherghefului dă o notă de prospeţie şi rus- 
tică sănătate. 

E. îi Ei 

D-l lorga împlineşte 60 de ani. Noi cari l-am cunoscut tâ- 
năr în junie, îl recunoaștem tot aşa de tânăr şi neobosit în băr- 
băţia noastră. EI e pilda cea mai vie a cuvântului: „Omul sfin- 
țeşte locul“, 


Fie ca marile puteri ale destinului să-l păstreze în cercul nostru 
iubitor încă mulți ani, ca să poală vedea cu ochii săi cât mai multe 
din roadele Semănătorului ce D-sa a fost și este. 


Scris în Cluj, Mart. 1931. 

Contribuţie la istoria vechei familii 
brașovene a Nicolaeștilor 


de Aurel A. Mureşianu 


Intre puţinile cărți de conţinut profan ieșite din tiparnițele 
româneşti de pretutindeni în deceniul al doilea al veacului trecut, 
au fost şi câteva datorite ostenelei şi jertfei „Românului din Tran- 
Silvania“, a lui Nicolae Nicolau din Brașov. Viaţa acestui zelos | 
cărturar şi unul dintre puţinii Români cu cultură europeană dela 
începutul veacului trecut, cari s'au năzuit să contribue şi prin cărți 
la luminarea neamului său românesc „care întru nimica nu este 
mai de jos cu talanturile cele fireşti, decât alte neamuri“ şi care 
tipăria la 1814, cu unsprezece ani înaintea „Călătoriei“ iui Con- 
stantin Radovici din Goleşti și în aceeaşi tipografie din Buda 
a „Uhniversitatei Ungariei“ o „Gheogratie sau scriere a pămân- 
tului“ în 2 tomuri, tălmăcită după autori străini, este foarte puţin 
cunoscută, Vechile noastre cărți de istorie literară nu aminteau 
numele lui, decât doar în treacăt, cele mai multe ignorându-l chiar 
cu totul. 

Este meritul marelui sărbătorit de astăzi, al d-lui Nicolae 
lorga, de a fi scos din noianul uitării, printre alte figuri de seamă 
ale trecutului nostru, şi pe vrednicul şi zelosul „iubitor de neamul 
românesc“ dela începutul veacului trecut, din vechiul şi impor- 
tantul centru comercial al Braşovului, atât prin scrierile şi cursu- 
rile d-sale!), cât şi print”o comunicare recentă făcută la Acade- 
mia Română.?) Socotim deci a nu ne împlini decât o datorie, 
făcând pe temeiul cercetărilor noastre mai noi, un scurt is- 
toric al familiei scriitorului amintit, care a dat şi alți oameni de 
seamă neamului nostru şi a cărei activitate este strâns legată de 
viaţa culturală şi economică a Românilor braşoveni din ultimele 
două secole. | 

Familia învățatului scriitor român braşovean de acum mai 
bine de un veac a fost una dintre familiile fruntașe românești, 


1) N. lorga, Istoria literaturii române în secolul al XVIII-lea, Bucureşti 


1901 ; vol. Îl. pp. 329—30, 334, 337—39. 
2) Şedinţa solemnă a Academiei Române din 25 Mai 1931. 

venite la începutul veacului al 18-lea din „ţările turceşti“ și aşe- 
zate în Ardeal, dupăce această provincie fu ocupată şi luată în 
stăpânire de împărații romano-germani în urma marilor lor victorii 
asupra Turcilor, câştigate cu ajutorul Creștinilor coaliaţi şi chiar 
şi a Românilor.!) Sfârșitul stăpânirii turco-maghiare în Ardeal a 
însemnat o ușurare mare pentru Români, cărora, după chiar măr- 
turisirea lui Gheorghe Şincai, „îndată mai bine le-au mers.“) 
Această schimbare a provocat, mai ales după potolirea răscoalei 
ultimului principe ardelean susținut de Turci, a lui Francisc Ra- 
koczy II, imigrarea în Ardeal a multor familii româneşti din țările 
rămase încă sub stăpânire turcească, din „Valahia“ și până în 
Macedonia. Intre acestea a fost și familia Duma, numită mai târziu 
Nicolau, din Braşov. 

Inti'o jalbă adresată în anul 1738 împăratului Carol VI, Ro- 
mânii braşoveni descriu împrejurările care au contribuit la aşe- 
zarea în Ardeal a numeroaselor familii venite „din teritoriile 
turcești“ precum urmează : 

„Sub protecțiunea Măririi Sale a Marelui Leopold |, ne-am 
și bucurat câtva timp de mila şi grația împărătească cu atâta li- 
nişte, încât mulți creștini, cari trăiseră până atunci sub stăpânire 
turcească, alât de origine nobilă cât și comună, își părăsiră moșiile 
și cumpărându-şi cu bani scumpi unele locuri pustii dela cetățenii 
Braşoviei, se așezară la noi în Șchei, sub ocrotirea împărătească, 
mărind astfel, precum era şi de dorit, colonia noastră.“*) 

În „tabela“ statistică alcătuită la 20 lunie 1769 de cătră Ma- 
gistratul Brașovului la cererea „crăiescului guvern al Transilva- 
niei“, se spune că părinții fraților Zaharia şi Nicola Nicolau, pro- 
prietarii marei case braşovene de import şi export cu acest nu- 


') Asupra acestora vezi studiul nostru: Un capitol necunoscut din is- 
toria Românilor ardeleni : Românii apărători ai Braşovului în războiul cu 
Caruţii, în „Țara Bârsei“, An. |. nr. 2. 

2) Şincai, Hronica Românilor, laşi 1853, vol. III. p, 62. 

3) Vezi studiul nostru: Șfiri nouă despre refugiații munteni la Brașov 
în secolul al“XVIll-lea, în „Țara Bârsei“, an. |], nr. 2. — Despre popularea 
Braşovului cu „nobili și neguţători din ținuturile turcești“ (nobilibus et guaes- 
toribus ex territoriis Turcicis) vorbeşte și un document latinesc din anul 1738 
publicat de Dr. St. Stinghe în vol. V. al „Documentelor privitoare la istoria 
Românilor din Şcheii Braşovului“, p. 103. 

me, au venit în Ardeal „în anu! 1709 din ţinuturile turceşti“ (ex 
tetris turcicis) şi că cel din urmă, adecă Nicola Nicolau „este năs- 
cut chiar la Braşov“.!) Nicola Nicolau fiind născut în anul 1723, 
părinţii lui au trebuit să se aşeze cam pe atunci la Braşov. Re- 
gistrele de dajdie ale Braşovului ne şi dau lămurirea cuvenită, 
căci în anul 1723 apare pentru întâiași dată între locuitorii „uliţei 
Ecaterinei“, în vecinătatea casei „voevodale“ (a Brâncovenilor) şi 
Nicola Făgărășanu (Fogaraschan), tatăl fraților amintiți, poreclit 
astfel după oraşul din care venise şi după numele de familie al 
soţiei sale Zamfira făgărășanu. 

Numele originar al familiei fusese Duma, dar în urma obi- 
ceiului acelor timpuri ea primi şi alte porecle, între cari şi pe 
aceea de Dufcă, nume sub care o întâlnim mai ales în documen- 
tele româneşti şi cu care fii lui Nicola Duma-Făgărăşanul sunt 
cunoscuți şi la Brașov. Urmând însă moda grecească şi rusească 
de pe atunci, frații Zaharia și Nicola Făgărăşanu începură a-şi 
zice și a se scrie Nicolau, adecă „fii lui Nicola“ (ca Teodoru-Teo- 
dorovici, Dimitriu-Dimitrievici, loannu-loanovici etc.) În registrele 
bisericei Sf. Nicolae ei apar când cu numele Dutcă, când cu nu- 
mele Nicolau”), iar mama lor, Zamfira, înrudită şi cu străvechea 
familie făgărășană a Vineţienilor (Mone de Veneţia), totdeauna cu 
numele Dutculeasa,*) 


') Protopop Bartolomeu Baiulescu. Monografia bisericei Sf. Adormiri 
din Cetatea Braşovului, Braşov 1898, p. 52. 

2) Uneori Nicola Nicolau este numit şi „Necula Dutculesii“. Această 
numire e atestată şi prin documentele săsești ale arhivei Brașovului. Astiel 
în actele unui proces din anul 1775, în cauza unor vii din dealurile Cernă- 
teştilor se vorbeşte despre „neguțătorul brașovean Nicola Nicolaus numit și 
Dutculesii“ (Der hiesige Handeismann Nicola Nicolaus, sonst auch Dutculess 
gcnannt etc.) Vezi dosarul „Simeon Hârs“, IV. U. 

3) Zamfira Dutculeasa figurează în Aprilie 1764 şi ca nașe la botezul 
nepotului ei, Joan fiul lui Dimitrie Vineţianul, fiul „jupânului Enache Vine- 
țianul“. Acest Enache Vineţianu a trăit şi a fost înmormântat la Brașov, într'o 
criptă din interiorul bisericei Sf. Nicolae, EI a fost unul dintre „boerii fă- 
gărăşeni trecuţi la negustorie“ despre cari vorbește d-l N, Iorga în Studii și 
Documente, vol. XII, pag. XX. Cel mai cunoscut membru al acestei familii a 
fost învățatul protopop unit al Vencției de jos, Jonașcu Vineţianul, „nota- 
reșul soborului mare“ dela 1700, pe care marele Român, episcopul Inocențiu 
Micu, îl propunea la 1738 stăpânirii austriace pentru postul de consilier al 

Documentele nu ne dau nici o indicație precisă asupra lo- 
cului de unde erau veniți. Ei par însă a îi venit din regiunea 
Banatului, care era atunci încă în cea mai mare parte un „teri- 
toriu turcesc“ şi de unde vedem refugiindu-se în Ardeal, chiar pe 
la 1709, şi o familie cu numele Duma.!) Ei puteau fi însă şi din 
Macedonia, de unde veniră atunci în Ungaria şi în Ardeal sute 
de familii fruntaşe româneşti cu toată averea lor mişcătoare.?) Ori- 
ginea macedoneană a familiei s'ar putea deduce și din faptul că 
un Dumitru Dutcă, sau „Dima“ Dutcă, după diminutivul obicinuit 
pe atunci, era în anul 1728 staroste sau „birău“ al Companiei co- 
merciale levantine „greceşti“ din Sibiu%), compusă, precum se 
ştie, în parte din Români macedoneni, numiți pe atunci în de 
obşte „Greci“?). 


guvernului Transilvaniei, ca pe unul „care dispune nu numai de calitățile ne- 
cesare, dar şi de mijloacele suficiente pentru ca să poată participa la şedin- 
țele guvernului și fără salar“ (Dr. A. Bunea, Episcopul Inocențiu Klein, Blaj 
1900, p. 120.) De aceasta familie se ținea probabil și „călugărița Magdalina 
Vineţoaia“, moartă la Brașov în 1788 și „cocoana Sultana, fata Vineţenghii 
din Bucureşti“, înmormântată tot acolo în anul 1774. 

1) P. Dragalina, Din istoria Banatului Severin, partea III, pag. 67. — 
Din această familie era, probabil, şi „inspectorul de vamă Duma“ din Sibiu 
(Mautinspector von Duma), amintit în doc. nr. 7 din anul 1734 al arhivei 
Mun. Braşov. De altfel numele Duma este un nume vechiu românesc pe 
care-l întâlnim şi la demnitarii lui Ștefan Cel Mare. 

3) Dr. Szentklâray, un istoric ungur al Banatului, scrie despre emi- 
granții de atunci: „Intre cei veniți erau în mare număr Grecii așa numiţi 
Tințari (Românii macedoneni — n. aut.) şi alte neamuri de origine româ- 
nească“ (român eredeti npek). — v. Dragalina, III, p. 80: 

3) lorga, Studii și Documente, vol. XII, p. 32. — Vezi o scrisoare ro- 
mânească trimisă în anul 1725 de Nica Vasile din Braşov „nașului“ său Di- 
ma Dutcă la Sibiu, tot acolo, p. 29. Un Janache Duma, „companist“ din Si- 
biu și fiul său „jup. Duma cel tânăr“ sunt amintiți la 1744 (lorga, St. şi Doc. 
vol. XIII, p. 243.) 

4) Din cauza stării sociale asuprite a Românilor ardeleni în secolul al 
18-lea, nu numai Românii macedoneni şi cei originari în "Țara românească, 
dar chiar şi Românii autohtoni, cari se îndeletniceau cu negoțul, năzuiau să 
între în companiile „grecești“ și să treacă de Greci. Istoricul sas brașovean 
Hermann scrie că în anul 1781 din cei 39 membri al Companiei grecești din 
Brașov „numai 15 erau membri de drept, iar ceilalți, în cea mai mare parte 
Români, s'au furişat pe nedrept în companie.“ (Das alte u. neue Kronstadt, 

Familia se aşeză mai întâi la Sibiu şi la Făgăraș, unde se 
încuscri cu cele mai de frunte familii româneşti ale acelui ținut?), 
şi numai mai târziu, pe la 1723, la Braşov, unde cumpără şi casă 
și grădină în „ulița Furcoaiei“ şi în apropierea casei cumpărate 
în 1711 de însuşi Constantin Vodă Brâncoveanul.?) Pe „Nicola 
Făgărăşanul“ nu-l mai găsim însă amintit decât în anul 1724, 
când pare a fi dispărut, probabil în decursul vre-unei călătorii în- 
depărtate, căci dela 1725 încolo nu întâlnim în registrele de dajdie 
'ale Braşovului de cât pe soţia sa „Nicula Făgărăşanca“ (Nicula 
Fogaraschanin) şi abia în anul 1754 şi pe fii ei „Zahariae u. Ni- 
kuile Fogaraschan.“2) 

Aceştia doi din urmă sunt întemeietorii marei case de co- 
merț braşovene „Zaharia et Nicola Nicolau“, a cărei legături şi 
afaceri se întindeau dela Constantinopol şi până la Viena şi Triest 
şi a cărei importanță pentru Ardeal a fost recunoscută de însăși 


v. II. p. 235), Aşa de pildă doc, nr. 157 din anul 1762 al arhivei Brașovului 
ne vorbeşte despre „Românul transilvănean din familie antică brașoveană 
Petcul Şetraru, care s'a incorporat în compania Grecilor brașoveni“ (quidam 
Vallachus Transylvanus Coronae ex stirpe antiqua vailachica Coronensi pro- 
genitus nomine Petkul Setrar se compania Graecorum coronensium  incorpo- 
rare fecerit.) — Călătorul francez A. de Gerando constata la Brașov încă şi 
în prima jumătate a secolului trecut că „Grecii, cari formează un fel de 
aristocrație, sunt în parte de aceeaşi origine cu Românii“. (Sur les hautes 
plaines de Transylvanie, Paris 1842.) „Chiar și până în ziua de astăzi — 
— scrie protopopul Baiulescu la 1898 (op. cit. p. 8) — negustorul român se 
numește de cătră Nemţi Grieche, iar de cătră Unguri gărâg“. 

1) Intre familiile înrudite cu fraţii Dutcă-Nicolau erau şi familiile boe- 
rești: Făgărășanu (Fogaraşi), Vineţianu, Arpaşi, Betleni, Dridiffi etc. — „Ju- 
pânul Enache 1. Arpași“, nobil și neguțător era la 1775 „diştrictualiș așesor“ 
al Țării Făgăraşului. (lorga, St. şi doc. vol. XII, p. 91). Intre moștenitorii dela 
1799 ai lui Dumitru Dutcă figurează şi nepoții săi Antoniu Arpași şi căpită- 
ncasa sau „hotnoghița“ Zamfira Betleni. (Ibidem p. 129). 

>) lorga, Brașovul și Românii, Bucureşti 1905, p. 234—39. 

3) În cartea „funduară“ a Brașovului din anul 1764 „văduva Zamfira 
Făgărășanu“ (Zaphira Fogaraschoje vidua) este trecută ca proprietară pe 
jumătate a casei din „Ulitze Furkoje“, iar pe cealaltă jumătate fiul ei „Niculla 
Nicolai“. Zamfira Făgărășanu sau „jupâneasa Zamtira Dutculeasa“, precum o 
numesc registrele bisericei Si. Nicolae, a murit la 19 Martie 1769 şi a fost 
îngropată în interiorul bisericei. „Lângă groapa Dutculesii“ se înmormânta la 
1771 „copilul Constantin al lui Nicolae Brâncoveanul“. 

ocârmuirea împarătească. Căci în anul 1761 guvernul din Viena 
mijloceşte, prin ambasadorul său din Constantinopol, baronul de 
Penkhlern, din partea Sultanului Mustafa III, chiar şi un ferman, 
pentru uşurarea transitului măriurilor acestei case braşovene prin 
țările româneşti. „In anul Hegirei 1174 (dela nașterea lui Hristos 
1761 — n. aut.) — spune un ferman din anul 1763 — s'a dat 
în conformitate cu condițiile tratatului de pace (dintre Turcia şi 
Imperiul romano-german — n. aut.) un asemenea prea înalt fer- 
man împărătesc şi supuşilor Maj. Sale Imperiale Romane din 
Ardeal: Nicolae Dumitraşcu, Zaharia Nicolau şi Dumitru etc.“!) 


Intro scrisoare din Martie 1763, adresată din „Țarigrad“ 
obştei bisericeşti a Sf. Nicolae, de braşoveanul Ilie Birt, fost că- 
pitan de Husari în războaiele contra 'Turcilor, aflăm şi câteva 
amănunte privitoare la felul cum a fost prezentat fermanul dat 
„iupânului Neculae“ din Braşov  voevodului Ţării Românești. 
Birt scrie între altele: „Simion Biancu (dragomanul — n. aut.) 
au mers înaintea lui Vodă cu Neculae cu fermanu și i l-au dat 
Biancu lui Vodă în mână şi vodă l-au sărutat şi au zis, că-l va 
ținea în seamă, şi iar l-au dat vodă Biancului în mână, Biancu 
l-au dat în mâna lui Neculae şi Neculae l-au băgat în sân şi 
spune Biancu, că au întrebat Vodă pe Neculae are vii, are oi și 
orice va avia, i-au făgăduit vodă înaintea Biancului să nu plătească 
nici vamă nici nimic.“?) 


') „So haben wir in dem Register der vorhin ergangenen Fermanen, so 
in unserem erhabenen Divan aufbehalten wird, nachzusehen befohlen. Gleich- 
wie sich nun daselbst vorgefunden, dasz den Kays. Friedensbedingniissen ge- 
măsz schon im Jahr (der Hegirae) 1173 im Anfang des Monats Zilhugge 
dreyen Kufleiithen:und R&m.-Kays. Unterthanen aus Siebenbiirgen mit Nahmen 
Nicolay Dimitraschkol (în Hurmuzachi greşit: Dimiter Archkol — n. aut.) Za- 
charia Nicolaus u. Dimitrio auf besagte Arth ein Allerhăchster Ferman er- 
theilt worden seye etc.“ (Doc. Hurmuzachi, vol. VII. p. 28-—30.) — Nicolae 
Dumitraşcul era fruntașul neguțător brașovean pe care „tabela“ Magistratului 
dela 1769 îl arată ca venit la Braşov „din Valahia“ în anul 1747. In acest an 
apare pentru întâiașdată și în registrele de dajdie ale Braşovului. Al treilea 
este probabil Dumitru Dutcă (Făgărăşanul) care a trăit mai mult la Sibiu, 

2) Dr.*Sterie Stinghe, Documente privitoare la trecutul Românilor.din 
Șcheii Brașovului, Braşov 1901, vol. |. p. 244. — In arhiva bis. Sf. Nicolae 
se păstrează şi copia unei scrisori greceşti din 15 Ianuarie 1762 a „Biancului 
dragomanului“ cătră „Chir Nicolae“ pentru plata fermanului. 

Despre legăturile fraţilor Nicolau din Braşov cu marile cen- 
tre comerciale Constantinopol, Viena și Trieste, ne vorbeşte şi 
tabloul statistic amintit dela 1769. „Ei au, ne spune acest tablou, 
şi boltă în Cetatea Brașovului (Coronae), plină cu mărfuri aduse 
din Viena şi din Triest, iar din Țara Turcească ei importează 
mai cu seamă ceară şi bumbac“. In această boltă ei aveau şi 2 
calfe (tyrones) şi 2 ucenici (sodales.) De fapt în inventarul făcut 
la moartea lui Zaharia Nicolau, în anul 1795, găsim între credi- 
torii săi şi următoarele importante firme streine: Franz Nadorff 
din Viena (cu 5624.96 fl.) Nicolae Zuckala (Constantinopol?) cu 
3052.62 îl. şi Facchini & Transchenski (Triest?) cu o sumă mai 
mică.!) 

Fraţii Zaharia şi Nicola Nicolau, cari au lucrat mai târziu 
despărțiți, mau fost numai oameni de un mare spirit întreprin- 
zător, ci şi adevăraţi patroni şi ocrotitori ai instituțiilor bisericeşti 
și şcolare ale Românilor braşoveni. Oameni cu frumoasă situație 
materială, agonisită în mare parte prin munca şi hărnicia lor 
proprie, ei țineau casă mare şi deschisă, în care preotul şi căr- 
turarul român ardelean era tot atât de bine primit ca și boierul 
pribegit la Brașov, sau altă față bisericească mai aleasă ca şi acel 
prim vlădică ortodox al Ardealului dela unire încoace, Ghedeon 
Nichitici, care cunună la 18 Mai 1788, în biserica Sf. Nicolae, pe 
fiica lui Zaharia Nicolau, Ecaterina, cu fruntașul Român din Țară 
Hagi Dimitrie Bobescul.?) Prieteni intimi ai casei lor au fost și 
învățatul scriitor bisericesc și cronicar brașovean Radu Duma, 
finul şi probabil și nepotul lui Zaharia Nicolau), precum şi în- 


:) Arh. Mun, Brașov, IV. F. 12. 

) Familia Bobescu a trăit ia București, căci în „Catagrafia oficială de 
toți boerii Țării Românești“ din 1829, găsim și pe „serdarui Constantin Bo- 
bescu fiul lui Hagi Bobescu“, locuitor în București având: „1 casă, 2 moșii 
şi 2 vii“ (v. articolul d-lui 1. C. Filitti în Revista Arhivelor, An. 1928—9, nr. 
5, p. 301.) 

„. 2) Nu putem ști dacă familia cronicarului Duma, care a dat şi ea mai 
mulți oameni de seamă Braşovului, a avut aceeași origine cu familia Duma- 
Dutcă-Nicolau, Legătură de rudenie a existat în orice caz, pentrucă toți 
cei 4 fii ai „namesnicului“ Dimitrie Duma (+ 1775): Dumitru, Radu, Ni- 
colae şi Gheorghe au tost cununați de Zaharia Nicolau (v. registrele bis. Sf. 
Nicolae.) O veche cronică brasoveană scrie despre Radu Duma între altele: 
„Căsătorindu-se a doua oară nu s'a mai putut face popă și a rămas dascăl 
și cântăreț la această biserică. Multe cărți le-au scris și le-au tălmăcit iati- 
nește, grecește și sârbește, socotind fieşte cine din cei cu pricepere că mare 
dar are dela Dumnezeu“. (Vezi revista „Noua Bibliotecă Română“, Braşov 1883). 

văţatul „director al şcoalelor naționale neunite“ ale Ardealului, Di- 
mitrie Eustatievici!), absolvent al academiei teologice din Chiev, 
autor al mai multor scrieri bisericeşti și a primei gramatici ro- 
mânești cunoscute până astăzi. O dovadă al rolului însemnat al 
fraţilor Nicolau în viaţa publică a Românilor brașoveni o găsim 
chiar. și în scrisoarea acestui Eustatievici, din 24 Mai 1789, tri- 
misă unui epitrop al bisericei Sf. Nicolae, în care-l provoacă „să 
cheme în fața părintelui protopopului, a juraţilor, a jupânului Za- 
harii şi Neculiţii Nicolau şi a jupânului Starosti și a cinstiţilor ju- 
rați (epitropii bisericei), pă aceia carii au făgăduit a da ajutorul 
cel sfânt pă seama procopsitoarei învățăturii poruncilor etc.“2) Dar 
ei aveau trecere şi în fața deţinătorilor de atunci ai puterii po- 
litice, administrative şi judecătorești a Ţării Bârsei. Zaharia NIi- 
colau se găsea în relaţii amicale şi cu patricianul şi senatorul sas 
Gevrg Ferdinand von Drauth, cu care călătorește în lunie 1761 
la Viena.3) 

Fraţii Nicolau şi-au câștigat însă merite şi prin viaţa lor fru- 
moasă familiară și creşterea exemplară dată număroşilor lor de- 
scendenți, deveniți tot atâția harnici sprijinitori ai culturii şi pro- 
gresuliui neamului românesc din Ardeal. 

Dintre fii lui Zaharia Nicolau, născuţi din căsătoria sa cu 
Ecaterina, fiica gocimanului Radul Pricop?) mau rămas în viață 
de cât trei: Nicolae, Zaharia şi Gheorghe. Nicolae Nicolau este 
cunoscut în istoria comerțului braşovean sub numele de Nicolae 
Zahariu sau Zaharia, precum se scria, spre a se deosebi de vărul 
său cu acelaş nume, Nicolae fiul lui Nicola Nicolau.*) El a fost 





') Fiul fruntașului protopop şi luptător pentru independența Românilor 
brașoveni, Eustatie Grid, dintro familie de origine făgărăşeană. 

») Andrei Bârseanu, Istoria școalelor centrale române din Brașov, 
Brașov, 1902, Anexe, p. 19. 

%) Quellen zur Geschichte der Stat Brass6, Braşov, 1915, vol. VI, p. 
155. — Ei au plecat în ziua de 25 lunie 1761 la ceasurile 2'/a după prânz. 
Drauth însemnează că drumyl până la Viena Pa costat 30 îl. ungurești. 

1) Soră cu Hagi Radul Pricop și cu „Hagica Stana“, prima soție a îrun- 
tașului starosta de neguțători Hagi Gavrilă Hriste. V. studiul nostru: Un 
inventar românesc de haine și scule etc. din 1778 în Anuarul IV al! „Institu- 
tului de istorie națională“ al Universităţii Cluj, Bucureşti 1929. 

3) Vezi un extras din catastiful românesc al lui Nic. Zahariu din anii 
1809—14, în lorga, Brașovul și Românii, pp. 21—21. 

căsătorit cu Paraschiva Şandru Hagi Şandru din fruntaşa familie 
braşoveană, ctitoră a două biserici româneşti din Țara Bârsei. 
Dintre fiicele lui Zaharia Nicolau, cea mai mare, Maria, a fost că- 
sătorită cu Hagi Nicola Leca-Răuţ, şeful unei însemnate case de 
negoţ braşovene. Singurul ei fiu, Zaharia, trecu în Rusia, şi de- .. 
veni ofițer al armatei țarului Alexandru I. Pavlovici. In anul 1825 

el era maior şi comandant de garnizoană în oraşul Cherson.!) A 
doua fiică, Zamfira, fu măritată la 1788 cu loan loanovici, fratele 
învățatului arhimandrit al mânăstirii Bezdinului şi prim episcop 
românesc al Aradului Nestor loanovici (Făgărăşanul). 

Mult mai mult sau distins însă în viața culturală și biseri- 
cească a Românilor braşoveni fii lui Nicola sau Nicoliţa Nicolau, 
cum i-se zicea în familie: Durmitru, Nicolae, Simeon, Zaharia și 
Gheorghe, născuți din căsătoria acestuia cu Paraschiva, : fiica lui 
Hagi Dumitrul Ciurcul (cel bătrân), din fruntașa familie româ- 
nească cu acest nume aşezată la începutul veacului al 18-lea la 
Braşov.) 

Fiii lui N. Nicolau au continuat la început afacerile tatălui 
lor sub firma „Fii lui Nicola Nicolau“ (Nicola Nicolaus' S5hne), 
In anul 1814 întâlnim încă pe fraţii Dimitrie, Simeon, Zaharia și 
Gheorghe Nicolau iscălind împreună o cerere, pentru ca să li se 
dea voe să treacă prin pasul Timişului „12 care cu vin în va- 
loare de mai multe mii florini“, oprite de Carantina de acolo din 
cauza epidemiei de atunci.2) 

Fii lui Nicola Nicolaut) au fost decenii dearândul conducă- 
torii vrednici ai Românilor braşoveni, şi epitropii conştiencioși ai 

1) Vezi două scrisori ale sale originale în chestia moștenirii în Arh, 
Mun. Braşov, IV. F. 54. 

2) Pe Dumitrul Ciurcul îl găsim la 1727 între braşovenii proprietari de 
vii în Ţară, „la Cernătești“. (lorga, op. cit. p. 415.) Cealaltă fiică a sa, Maria 
era soţia fruntașului brașovean Simeon Hârs, al cărui frate, Micul Hârs, era 
căsătorit cu Despa Lupoianul, „văduva lui Şerban Cantacuzino“ (Serbani 
Cantacuzeni relicta vidua.) — Vezi Doc. Hurmuzachi XV, p. 1748 şi N. lorga, 
Istoria Românilor din Ardeal şi Ungaria, vol. |. p. 444. In anii 1782—85 
Nicola Nicolau se îngrijește singur de cultivarea viei „soacrei sale“ Ilinca. 
(Arh. Braș., nr. 2531/1785). 

3) Arh. Br. nr. 63/1814. 

4) Nicola Nicolau n'a avut decât o fiică Anastasia, măritată în anul 
1772 cu Pană Cernovodeanu, fratele „arhon iserdarului“ Constantin Cerno- 
vodeanu. 

vechei, marei şi bogatei lor biserici. Frumoasa și înţeleapta scri- 
soare din anul 1827 a epitropului sau „reprezentaşului“ Dumitru 
Nicolau, pe care o publicăm mai la vale, este o dovadă nu numai 
a dragostei sale pentru biserica strămoșească, ci zi a zelului său 
patriotic şi naţional. Dumitru N. Nicolau a fost căsătorit cu Anas- 
tasia |. Boghici, sora cunoscuţilor filantropi brașoveni şi sprijini- 
tori ai literaturii naţionale, fraţii Constantin și loan Boghici, iar 
fii săi au fost fruntașii braşoveni Jon și Nicolae (Nicoliţa) Dimi- 
tropolu, nume pe care și-l însușşiră pentru a se putea deosebi de 
număroșii Nicolai de atunci. lon este străbunul regretatului avo- 
cat şi fruntaş Vasile M. Dimitropol, fost prefect, senator şi de- 
putat la Târgovişte şi Bucureşti şi al d-lui Locot.-Colonel Ştefan 
Dimitropol dela Reg. de Escortă Regală, actualul şef al acestui 
ram al familiei. Nicolae Dimitropolu a fost mult timp comisionar 
şi „speditor“ de mărfuri la vama Timișului în tovărăşie cu Di- 
mitrie Cepescu. Neavând copii el a înființat, prin testamentul său 
din anul 1869, „Fundaţiunea Nicolaiană“ sub epitropia rudeniei 
sale lacob Mureşianu şi a nepotului său Constantin Nicolau!). 

Al doilea fiu al lui Nicola Nicolau este cunoscutul şi învă- 
fatul scriitor braşovean Nicola Nicolau (cel tânăr)?), autor al mai 
multor calendare şi cărți românești, „tălmăcite“ în cea mai mare 
parte după autori străini şi apărute la Buda, pe timpul revizora- 
tului lui Petru Maior la „crăiasca tipografie“ a Universităţii de 
acolo. Prima lucrare mai importantă publicată de dânsul în două 
tomuri, în anii 1814—15 a fost: „Gheografia sau scrierea 
pământului, intocmită după orânduiala cea mai noao, așezată 
pentru 4 părți ale pământului, adecă: Europa, Asia, Africa, 
America, cu tot cuprinsul lor,“ 

Nicola Nicolau tipăreşte această carte considerând, că „Nu- 
mai noi Românii, carii ne tragem dela cel mai slăvit neam, al 
Romanilor, până la aceste vremi de o ştiinţă așa scumpă şi 
nepreţuită tocma eram lipsiți“, şi cu nădejdea de a putea tipări 
„Şi alte vrednice cărți spre literatura limbii româneşti şi spre un 
de mijloc folps acestui Naţion“. 





') Vezi testamentul şi alte acte ale lui Niculiţa Dimitropolu în arhiva 
autorului. 
>) Născut în Mai 1762. Nicola Nicolau a fost botezat de Dimitrie 


Vineţianul. 

Frumoasa dedicație pe care o reproducem întreagă în Anexe, 
este luată din fruntea traducerei vestitei cărți de atunci „Plutarh 
Nou“, tipărită în anul 1819 la Buda și împodobită şi cu fru- 
moase stampe, sub titlul următor: „Plutarh Nou, sau pe scurt 
scrierea vieților celor mai vestiți barbați și muieri a toate neamu- 
rilor, din cele mai vechi vremi până în vremile noastre. In limba 
franțozească de Petru Blanchard dată afară; iar acum pe întâi 
pentru Naţia Românească pre Românie tălmăcită, și dată la lu- 
mină, “ 

Ceeace îi va fi stimulat gustul pentru astfel de ocupațiuni 
literare, vor fi fost de bună seamă și călătoriile sale întreprinse 
prin Europa, cu mult înaintea lui Constantin Golescu. Este însă 
de regretat, că nu ne-a lăsai nici o însemnare a acestor călătorii.!) 
De altfel pentru membri familiei Nicolaeştilor asemenea călătorii 
nu erau o noutate. 

Mai puţin fericit a fost însă Nicola Nicolau în întreprinderile . 
sale comerciale. Dintr'o scrisoare din anul 1818 se vede că el 
avu o mare pierdere materială, o adevărată „nenorocire, care prin 
altul i-s'au pricinuit.“ Din scrisoare mai reiese că el a fost scăpat 
de un dezastru total prin ajutorul unor prietini „benefactori“, că- 
rora încearcă să le ușureze nobila sarcină făcând un împrumut 
„pe amanet.“ Era de altfel în primii ani de după reacţiunea abso- 
lutistă din Europa dela 1815, ani cari au fost „vremi de primejdie 
pentru cei mai mulţi.“?) 

Scăpătat aproape cu totul vrednicul Mecena al literaturii ro- 
mâneşti să vede nevoit a primi în anul 1828 catedra de „profesor 
a şcoalei a 2-a“ *) a bisericii Sf. Nicolae, în care se obligă prin 
contract „să învețe copii după sistemul cel nou în limba românească, 
grecească şi nemțească şi a scrie cu slove latinești după instrucția 
ce i-se va da.“*) In ll Octomvrie 1830 el părăseşte însă şcoala 
„punând slujba sa de bună voe jos“ şi ridicându-și „toată angaria“ 
(salarul) său până la acea data. EI lăsă în loc pe fiul său Nicolae 
Nicolau. 


1) Şi tradiţia familiei îl cunoştea ca un „om umblat prin lume.“ (A, 
Bârseanu, op. cit. p. 17.) 

3) Inedit în arh. bisericii Sf. Nicolae. 

3) Vezi scrisoarea lui din 5 Mai î829 în arh. bis. Si, Nicolae. 

1) A. Bârseanu, op. cit. Anexe p. 52, 

Nicola Nicolau a fost căsătorit cu Ecaterina, fiica Macedo- 
neanului loan (Enea) Hristu, „arhon birăul“ Companiei grecești 
din Braşov. El ma avut, după cât știm, decât 2 copii: Nicolae și 
pina. Cel dintâi a continuat îndeletnicirile familiei, iar Irina a de- 
venit soția învățatului profesor și advocat brașovean Eustatie Pop. 

Al treilea fiu al lui Nicola Nicolau — tatăl, Simeon (1765— 
1827), căsătorit cu Ecaterina fiica lui Petru Alexandru (Hagi 
Şandru)!) a fost tatăl distinsului fruntaş și filantrop român bra- 
şovean Dimitrie S. Nicolau, al cărui nume îl întâlnim în fruntea 
tuturor intreprinderilor naţionale ale Românilor braşoveni dela 
mijlocul veacului trecut, şi care a sprijinit pe lângă toate acestea, 
la învățătură o mulţime de tineri săraci români. Dimitrie Nicolau, 
care a fost şi unul dintre primii consilieri comunali români ai 
Brașovului, a apărat cu energie pe Români, nu numai în anii 
turburi 1848—49, dar și mai târziu, în aşa numita epocă consti- 
tuțională, când a luptat și pentru păstrarea autonomiei Ardealului. 
„Susţinut şi de senatorul sas Schmidt — scrie „Gazeta Transilv.“ 
nr. 10 din 1862 — Dimitrie S. Nicolau combătu cu toată energia 
în adunarea consiliului comunal pe unioniştii din partida lui Gâtt, 
încât trebui să se amâne desbaterea pe altă dată, când uhioniştii 
să-și dea în scris temeiurile pentru care apără uniunea, după ce 
se ştie că şi Saşii şi Românii protestară la 1848 și 1849 cu ar- 
ma'n mână împotriva unirii Ardealulului cu Ungaria, nulificând 
valoarea legii unioniste (votate de Unguri în dieta dela Cluj din 
1848).“ 

Dimitrie S. Nicolau s'a ocupat mai cu seamă cu cultivarea 
moşiei sale dela Stupini și a altor moşii luate în arendă sau pri- 
mite zălog pentru împrumuturi însemnate date magnaţilor ungu- 
reşti. El a fost şi unul dintre primii petrolişti români și întemeie- 
torul, împreună cu fiul său Constantin, al primei rafinării de pe- 
trol din Ardeal. Soţia sa Maria, născută 1. Cepescul este cunos- 
cuta întemeietoare și prezidentă a Reuniunei Femeilor Române, 
cea mai veche asociaţie de femei române din cuprinsul României 


5) Petra Alexandru, fruntașul epitrop al bisericei Sf. Nicolae, amintit 
de multe ori în Documentele Stinghe, a fost frate cu Șandru Hagi Şandru și 
cu „Neaţa“, văduva lui Stan Stama, nepotul marelui binefăcător al bisericei 
Enache Stama. (Doc. din 1786 în dosarul „Gavril Hriste“ ; arh. mun. Brașov.) 

de astăzi. Fiica sa Sevastia, soţia pedagogului, publicistului și lup- 
tătorului naţional Iacob Mureşianu (1812—1887), membru onorar 
al Academiei Române, a fost una dintre puţinele Românce din 
Ardeal decorate de Domnitorul României cu crucea „Elisabeta“, 
pentru meritele câştigate în decursul războiului independenţei.) 

Dela al 4-lea fiu al lui Nicola Nicolau, Zaharia, descinde 
ramura ploieşteană şi bucureşteană a acestei familii care înfloreşte 
şi astăzi, având ca şef pe distinsul medic şi profesor universitar 
Dr. Ştefan Nicolau. Fiica lui Zaharia N. Nicolau, Maria a fost că- | 
sătorită în 1818 cu renumitul Doctor Vasile Pop (1789—1843), 
fost director al seminarului dela Socola al mitropolitului Moldovei 
Veniamin. 

Intre vechii cărturari români ai Braşovului trebue să nu- 
mărăm şi pe cel mai tânăr fiu al lui Nicola Nicolau, Gheorghe. 
(1770—1851) pentrucă el este autorul traducerei din grecește în ro- 
mâneşte a „Acatistului Sf. Cruci“, tipărit în anul 1802 la Sibiu.?) 
Căsătorit cn Maria, fiica epitropului bis. Sf. Nicolae şi neguțăto- 
rului Radu Leca3), el a avut doi fii pe Dumitrache şi Gheorghe, 
bine cunoscuți în istoria industrială a Braşovului), dintre cari 
însă numai primul a lăsat descendenţi. Gheorghe N. Nicolau a fost 
tatăl Ecaterinei Gh. Marinovici din Reghinul-săsesc al Zoifei Florea 
Gh. luga de Bacia şi al Anastasiei, soția distinsului preşedinte 
al Eforiei şcoalelor româneşti din Braşov Damian S. Datcu și pre- 
zidentă a Reuniunei Femeilor Române. 

O descendentă a acestei familii a fost şi cunoscuta filantroapă 
braşoveană şi prezidentă a Reuniunei Femeilor, £lena, Gh. Gh. 
loan, fiica lui Dimitrie S. Nicolau, iar cea mai vrednică reprezen- 
tantă a ei este astăzi d-na Ecaterina A. Bârseanu, văduva distin- 
sului academician român, fiica lui Constantin D. S. Nicolau. 


1) Vezi brevetul original al „Ministerului Afacerilor Streine“ dat în ur- 
ma Inaltului decret din 28 Dec. 1878, în colecțiunea autorului. 

2) 1. Bianu, Bibliografia românească veche tom. II. p. 432. 

3) Nepotul acestuia, Dumitrache Leca, a fost tatăl cunoscutului pictor 
şi paharnic Constantin Leca, căsătorit cu Victoria C. Oteteleșanu din Craiova. 
Asupra originei acestei fruntașe familii braşovene, vezi Octav-George Lecca, 
Familiile boereşti române, Bucureşti 1899. pp. 310—16. 

4) Dr. N. G. Gologan, Cercetări privitoare la trecutul comerțului ro- 
mânesc din Braşov, Braşov 1928, p. 4. 

O mulţime de fapte frumoase sunt legate de numele familiei 
braşovene a Nicolaeștilor, cu a căror scurtă istorisire, credem, a 
nu ne fi împlinit decât datoria față de memoria lor cinstită și 
față de pildele de muncă și abnegaţiune ce trebue să le dăm ge- 
neraţiunilor menite să pregătească belșugul şi fericirea României 
viitoare. 


ANEXE 
l. 


Dedicaţia cărții „Plutarh Nou“, scrisă de Nicola Nicolau la 
1819 şi închinată „Preasfinţitului și de Dumnezeu alesului Chirio, 
Chirio, Gherasim, Episcopului a Sfintei Episcopii a Romanului“, 
(După originalul tipărit la Buda în 1819). 


Preasfinţite și de Dumnezeu ales Episcop ! 


Această carte, numită PLUTARH NOU, ce cuprinde în sinul 
său pe scurt istoria a multor bărbaţi cu Duh mare, carii adânc 
având întru inima sa înrădăcinată acea dreaptă, şi întru soţietatea 
omenească tocma de lipsă Maximă, cum că omul nu atâta şie, 
precum Patriei este născut; cu toate puterile sale sau nevoit a 
lucra spre folosul patriei; şi noao pildă arătată ne lăsară, ca cu 
fierbinte dragoste, după măsura puterei noastre, să pășim a folosi 
patriei. Această carte, zisei, carea întâiu sau typărit în Paris la 
Anul Domnului 1803, şi după aceia de toate Natioanele cele deş- 
teptate fu socotită și pre osebitele ale lor limbi întoarsă, ca nu 
singură limba Românească, carea e una din cele vechi ale Europei 
limbi, ca ceia ce fu în gura preastrălucitului popor al Romanilor 
celor vechi, acărora strănepoți sânt Românii, să fie lipsită de acest 
vistiariu pretuit. şi eu, după pilda altor neamuri, mam străduit a o 
preface în limba românească : carea tinereţele le va hrăni, bătrâ- 
nețele va desfăta, lucrurile cele norocite va înfrumseţa, și scumpe 
roduri va aduce. 

Că, măcarcă pământul din fire are bunătatea, şi Rodirea sa, 
totuşi, lucrândusă mai mult, și mai bun rod aduce. Aşa și nea- 
mul Românesc întru nimica nu este mai de jos cu talanturile cele 
firești, decât alte neamuri, care mai de multe veacuri se deprind, 
și sânt luminate întru învățături, și întru științe. Insă, ca acele ta- 
lanturi masi, care împreună cu sângele au rămas dela Romanii cei 
de demultu întru neamul Românesc, să poată cele bine cuviinţate 
Roduri ale aduce, şi a să înmulţi, de multă cetanie de cărţi spre 
acela sfârşit întocmite este de lipsă. 

Intră acele cărți spre procopsirea oamenilor făcute, după . 
părerea tuturor neamurilor celor întru ştiinţă luminate numărân- 
dusă acest Plutarh Nou, cu acea nădejde lam dat la typariu, că 
şi Românii bucuroşi îl vor ceti în limba neamului său: ca nu tot 
cu gură streină, ci și cu gura sa să vorbească. 

Drept că această carte cu materia sa, singură pre sine se 
laudă, şi pre cetitoriu a păşi mai încolo întru cetire îl aţiță. Totuşi. 
de lipsă era unui bărbat ales să o închinu, ca văzând cetitorii al 
aceluiaş bărbat preavestit nume în fruntea cărței strălucind, noao 
putere cărţei să i să dea, şi loruşi mai mare îndemnu spre soco- 
tire să li se adaoge, 


Intru acest cuget fiind eu, numi fu mare osteneală pre acel 
bărbat ales, cui să închinu această carte aleasă, al afla. Că, precum 
untul de lemnu nu poate din firea sa să stea supt firea apei, aşa 
şi faptele Preasfinţiei tale cele bune, care sânt cu mărimea, adânci, 
cu numărul neajunse, mai strimte era hotarele Moldovei, de cât 
să nu ajungă şi pre la noi, şi în toate țările împărăției Austriei 
să nu se auză glasul lor. 

Că Preasfinţiata dintru începutul Arhieriei, prin carea Duhul 
Sfânt teau pus socotitoriu în EPARHIA ROMANULUI, cu toată 
vărtutea teau nevoit nu numai a paşte oile cele cuvântătoare ca 
un ARHIPĂSTORIU adevărat cu învățătura cea sănătoasă, şi pra- 
voslavnică, şi cu pilda faptelor celor sfinte pre calea spăseniei ale 
povăţui; ci şi cele cesă ating de trup cu largă, și mult îndură- 
toare mână tuturor lipsiților dăruești: pre cei flămânzi hrăneşti, 
pte cei goli îmbraci, pre cei ce sânt în ori ce fel de necaz, pă- 
rinteşte îi sfătueşti, dulce îi mângăi, puternic îi ajuţi, îi sprijineșşti, 
îi aperi, toți supt umbra Aripilor Preasfinţiei Tale să scutesc. Pe 
Preoţi spre cuviința vestmântului, şi a purtărei cei bune îi îndrep- 
tezi, ca să fie adevărată lumină lumei, şi soare pământului. Tot 
neamul Românesc, spre a căruia îericire cu învăpăiată dragoste te 
porţi, în tot chipu, ca săl aduci la luminare întru învățătură, și 
întru buna purtare, te sârgueşti. 

Ci, Duhul Preasfinţiei Tale cel cuvios numă sufere a pomeni 
faptele Preasfinţiei Tale cele bune, şi Eroiceşti. Deunde singură 
cererea mea cea umilită Preasfinției Tale o arăt, ca să te milos- 
tiveşti această carte, ce este părgă ostenelelor mele, Preasfinţiei Tale 
cu fiiască îndrăzneală închinată, părințeşte a o primi și pre mine 
întră cei ai Preasfinției Tale părtiniți a mă număra. Carele îmi ţin 
norocire a mă numi A Preasfinţiei Tale. 

Preaumilită Slugă 
Nicolae Nicolau 
Român din Transilvania. 


Braşov, 1819. 

WI. 


Câteva documente inedite relative la istoria familiei 
Nicolau din Brașov 


|. 


Fragment din fermanul dat de Sultanul Mustata III „în zilele 
după urmă ale lui Muharem anul lui Hegire 1177“ (6 August 1763) 
Voevozilor Moldovei şi Munteniei drept întregire a dispoziţiunilor 
luate în fermanul dat în anul 1761 „supușilor Majestății Sale îm- 
părăteşti romane din Ardeal Nicolae Dumitrașcu și Zaharia Ni- 
colau“. (Traducere românească din acel timp în arhiva Bis. Sf. Ni- 
colae din Braşov), 


„Mai înainte de toate voi Voevozilor ai țării Moldovei și țării Ru- 
mâneşti, vi să poruncește ca când vor veni numiții neguțători din Ardeal și 
de la Brașov, şi de vor fi plătit în loc vama, și de vor avea să arate teşchi- 
rele lor, să nu îndrăznească Niminea a cere vama a doua care iaste împro- 
tiva Tractatumurilor împărăteşti, nici teșchirele lor carele au ei să nu îndrăz- 
nească Niminea ale luoa dela ei cu sila, nici să cuteze niminea pentru măr- 
furile care vor cumpăra ei la Moldova şi la țara rumânească ce vor vrea să 
ducă la ţara lor. Nici dela mărfurile ce vor vrea să ducă dela ţara nem- 
țească la moldova și la țara rumânească să cee vama mai mult decât trei la 
sută,...  Aşiderea nici voi Voevozii, nici Boerii voștri să nu îndrăznească a 
loa marfa neguțătorească fără de voia lor în datorie și cu prețul mai jos 
de cât stă marfa. Şi iar poruncim Neguțătorii Brașoveni să fie slobozi a lua 
chirigii care vor pofti ei pentru încărcatul și dusul mărfii lor; Și în acest îel 
de chip să se ţie fieşte carele după tractatul împărătesc (tratatul încheiat cu 
Curtea din Viena — n. aut.) Şi să nu facă nimenea împotriva legăturilor 
împărăteşti la neguțători vro nevoe sau pagubă. Precum datoria voastră iaste 
la aceea toată ajutorința să dați așa iar trebue luoat în seamă ca să se stângă 
toate lucrurile, ce sânt înpotriva păcii împărăteşti. lar aceia ce nu vor urma 
poruncii noastre, numele unora ca acelora cu toate faptele lor, să îl arătați 
la Strălucita Poarta Noastră, etc. etc.“ 


2. 


Extras din inventarul averii mişcătoare a lui Zaharia Nicolau 
(1721—1795), făcut de „oficiul de împărțeală“ (divizoratul) Magis- 
tratului Brașov, după moartea sa întâmplată la 20 Oct. 1795. 
(Arh. Mun. Braşov.) 

a) Biblioteca: 

Cărţi în valoare de îl. 50:— 

b) Scule: i 

10 Șire mărgăritare (perle) mari, fl. 292-—; o pereche cercei cu măr- 
găritare şi diamante, fl. 260-—; o pereche cercei cu 8 mărgăritare şi cu dia- 
mante, fl. 120 un brâu femeiesc de argint, fl. 60:—; 6 şire mărgăritare mici, 
54'—; o cruce cu diamante, 54:—; un inel de aur cu safir și 2 diamante, îl. 
54'—; un inel de aur cu smaragd și 2 diamante, îl. 8.40; un inel de aur cu 
rubine, fl. 4:80. 

c) Argintărie : 

Tavă de argint, îl. 40:92; o cană de ceai de argint, îl. 35.64; farfurie 
de argint aurită, fl. 13.60; zaharniţă de argint aurită, fl. 13; o cutie de argint 
fl. 6.90; păhărele de argint aurite, fl. 19.80; 4 îiarfurioare rotunde de argint 
cu piciorușe, fl. 23:20; zaharniță mare de argint, fl. 18:50; „sarfuri“ de argint, 
îl. 2:40; 3 linguri mari de argint, fl. 26-40; 52 linguri de argint, îl. 195.07; 7 
linguri de argint folosite, îl. 14:40; 20 perechi cuțite de argint, îl. 6066; un 
baston de trestie cu vâri aurit fl. 3:60 etc... 

d) Sticlă, porțelanuri, aramă și mobilă: 

3 oglinzi, îl. 74*—; 3 icoane, îl. 12—; un ciasornic mare de casă, îl, 12; 
steșnice de sticlă, îl.6-* —; 24 pahare de beut, îl, 3:44; 6 solniţe de sticlă, fl. 1'08; 
pahare „de Tokaj“, fl. 1:80; 15 păhărele, îl. 1.24; 11 pahare de rozol, îl. 1.10; 
pahare de cristal și pahare cu capac, fl. 7:84; 14 pahare cu toartă, fl. 1:40; 
o mulțime de sticle etc.... 27 de ceşti de cafea, apoi o întreagă veselă de co- 
sitor; sfeşnice ibrice şi lishene de cositor și aramă; vase și farfurioare de 
porțelan; o masă mare, fl. 7:—; alte mese, (una cu marmoră), fl. 16.20; 14 
scaune „verzi“ de masă, îl. 42-—; 12 scaune de vară, îl. 35:40; un „parsechiu“ 
(bufet), fl. 13:—; 4 canapele, îl. 62:—; dulap cu saltare, îl. 15—; alte dula- 
puri, îl. 18-10; dulapuri în bucătărie și cămară, îl. 9.60;... urmează paturile şi 
așternutul... apoi covoare, îl. 30:—; 3 covoare vechi, îl. 3; alte două covoare, 
fI. 33—; cuvertură de atlas, îl. 10; cuvertură „venețiană“, îl. 10—; şal tur- 
cesc, îl. 8—; alte trei şaluri turceşti, pânzături, şervete, presă pentru 
şervete, încălzitor de paturi, 2 „lachei“ și alte dichisuri de casă. 

e) Haine și alte obiecte: 

O blană femeiască cu ceaprazuri de argint, fl. 48:— o blană de femee 
de catifea, îl. 40—; o haină din stofă de Paris, fl. 18:—,; o rochie de atlas, 
îl. 25:—; „laibăr“ femeesc, fl. 6.—; o manta bărbătească arămie cu 18 nasturi 
de argint, îl. 33:—; o manta cenușie, fl. 15:;—; alte haine bărbătești, îl. 47; 
o umbrelă de ploaie de mătase, îl. 2:40; 2 șele cu frâuri îl. 4:50; o caretă 
(calească) acoperită îl. 49:—; 1 carabină, fl. 4-80; o pereche de pistoale, îl. 
5:40; o sabie ferecată cu aramă, fl. 3:60 etc. etc. 


3. 


Banul Grigore Brâncoveanu, locuitor în Brașov, vinde vecinului 
său Gheorghe N. Nicolau 2 cai. O scrisoare necunoscută a ultimului 

descendent al lui Consiantin Vodă Brâncoveanul adresată în vara 
anului 1802 dela Băile Covasna, Agenţiei imp, și reg, austriace din 
București, în pricina procesului său cu un Sas din Braşov, ivit în 
legătură cu această vânzare. (După o copie nemțească a originalului 
grecesc, probabil pierdut, din arhiva Municipiului Braşov): 


Având de vânzare doi cai de trăsură, a venit mai întâi la mine d-l Gheor- 
ghe Nicolau şi a voit să-i cumpere. Inainte de a cădea la învoială cu dânsul 
a venit la inine un oarecare Schmidt, trimis de d-l Myss, ca să cumpere caii. 
Eu i-am cerut acestuia 100 de galbeni împărătești. Deci tocmindu-ne ne-am 
învoit cu prețul de 60 galbeni, care sumă numitul se şi învoi să mi-o plă- 
tească, el îmi ceru însă caii, ca să-i ducă să-i arate şi d-lui Myss, acasă la 
dânsul, spunându-mi că îmi va aduce deseară banii negreşit. Seara a şi veniţ 
la mine Schmidt, aducându-mi 300 florini nemţești. Eu i-am spus îndată că 
tocmeala noastră a tost de 60 de galbeni, și că nu mă pot învoi altfel. Schmidt 
începu să-mi spună că nu voi putea dobândi, nici de cum alt preț și-și dădu 
multă osteneală, ca să mă învoiesc şi așa. Eu i-am răspuns însă scurt, că 
dacă n'a adus cei 60 de galbeni, atunci să aducă cel puţin 340 fiorini nem- 
țești. EI însă nu se învoi nici așa, ci întrun ton obraznic îmi răspunse ca să 
trimit după cai. Primind eu acest răspuns aspru și necuviincios am poruncit vi- 
zitiului meu, ca să aducă de grabă caii dela D-l Myss. Intr'aceea eu am tri- 
mis vorbă d-lui Gheorghe Nicolau, că sunt dispus a-i vinde caii cu prețul 
invoelii noastre de mai 'nainte. D-sa mi-a și trimis în grabă suma cerută, 
și după ce s'au adus caii dela d-l Myss, am dat ordin să fie duși în grajdul 
d-lui Gh. Nicolau. Că lucrurile așa s'au întâmplat, iar nu altfel, adeverez 
punând şi pecetea mea, 

Coasna, în 30 lunie 1802. 

(ss) Gregorius Brankowan 


4. 


O scrisoare a lui Dumitru N. Nicolau (1760—1830), mem- 
bru al „reprezentanței“ sau epitropiei bisericei SI. Nicolae din Brașov, 
însărcinat în anul 1827 cu aplanarea unui conflict al acestei biserici 
ivit pentru o moşie a ei din Ţară, şi din care se răsfrânge dragostea 
cea mare a fruntaşului braşovean pentru biserica românească a Bra- 
șovului „ce se poale socoti pentru zidirea, podoabele şi aleasă po- 
pulația ei ca o Mitropolie“. (Arhiva bisericei Sf. Nicolae). 

Cinstiţi reprăzăntași. 

Din scrisoarea Dumneavoastră dela 31 Mai neam pliroforisit din cele 

ce ne înştiinţați, fiind dar că mai în trecutele zile am fost trimis un izvod de 


OBCU CLUJ 





— 332 — 


jalbă, zicând ca după acela să scrieţi la Episcopul Buzăului păntru pricina 
moșii, acum dar vedem că ar fi curs pricina în judăcată, care iaste cu ne- 
putinţă fiind că făr a să înfăţișea prigonitoareie părți înnaintea judăcății şi a 
să cerceta pricina, hotărârea nu să poate face și arătam ce vi sau făcut 
păntru anafora.. iaste cu greșeală. După a Dumneavoastră înştiinţare nu au 
lipsit chir Simeon a întra în cercetarea pricinii, din care au luat pliroforia 
de curgerea pricinii, pentru care vi să face arătare din alăturatul pitac ce ni 
sau trimis dela numitul boer ce s'au orânduit de cătră Stăpânire spre dăs- 
lușirea aceştii prigoniri, păntru înpresurarea moşii. Ci dar fiind acesta un 
prilej foarte bun cu leznire şi cu puțină căltuială de a să săvârşi, iaste foarte 
de trebuință ca să nu vă scape din mână ocazionul. Deci urmând cele ce 
cuprinde pitacul, fără zăbavă să ne trimiteţi copii adeverite de cele mai 
trebuitoare sineturi ale moşii, adecă: cartea daniei, hrisovul domnesc, cartea 
de blestem și anaforaua domnească de va fi, așiderea şi hotărnicia de va fi 
acolo, ca după aceia să așeze numitul boer hotarele moșii, ca să nu să mai 
împresoare de aici înainte moşia. Şi fiind că păntru împlinirea ostenelii filoti- 
misândusă acest boer nu cere plată mare, să nu vă împotriviţi a primii pro- 
blema lui chir Simeon ce vă va face asupra pricinii, ci fără întârziere să o 
împliniţi, atât în rândul trimesului sineturilor cât şi a cărţii. Căci întralt chip 
de va catadisi lucrul ca să între Sf. Biserică în judecată, atunci va putea 
curge căltuială mare, și Dumnezeu ştie în câți ani sar putea mântui Sfânta : 
Biserică de judecată. Dumneavoastră dar urmând aceste ce scriem, tot puteţi 
trimite şi jalbă Episcopului cerând răspuns păntru ca să vă pliroforisiți ce 
cugetă păntru acest lucru Preaosfințiasa. 


Cu mare neplăcere mam pliroforisit pentru neunirea ce curge între 
Dumneavoastră asupra răprăzăntaţii Sf. Biserici, care nu poate pricinui alta 
fără numai ridicarea cu totul aceştii foarte folositoare reprăzăntaţii, care fe- 
rească Dumnezeu întâmplândusă mari pagube şi scăderi sar pricinui Sf. Bi- 
serici, pentru care pricinuitorii şear putea trage o mare osândă asupra..... 
Nu iaste cu cale şi foarte împotriva datorii fiește cărui din lăcuitorii fieşte 
căruia oraș, când nu arată patriotismos cătră țara-şi orașul său şi mai vârtos 
păntru credința sa, păntru care cei ce sânt cvalificăluiți la ocârmuirea lucru- 
rilor orășăneşti, de să vor depărta dela această ocârmuire a turmii, nu pot 
face mai mare pagubă decât aceia ce pot face ciobanii când va năpusti oile 
şi vor goni și pă câini, după răspunsul lui Dimostene ce au dat lui Filip 
Machedon. Așa dacă unii din Dumneavoastră ce sânteți mai destoinici la po- 
vaţa administrației vă trageţi înnapoi, ce neorânduială sar putea înrădăcina 
în Sfânta Biserica noastră; când aşezata conştituţie a Sf. Biserici, care această 
conştituție nunumai de prea înălțata Sa Mărire, ci şi de Slăvit Crăiescul Gu- 
bernium, şi de Preasfinţitul Episcop, iaste cunoscută de bună. Deci după așe- 
zămtul aceştia şi după sunetul Slăvitului Gubernialicesc Dicrăt dd. 1807, No. 
526, prin azistenția Protopopului Scaunului Bolgarsecului, nu numai conști- 
tuția Sf. Biserici ce iaste aşezată de 300 şi mai bine și la 1816, prin mai 
înaltele locuri întărită, sar putea ţinea în bună stare, dar şi strălucirea Bisă- 
ricii noastre ce au avut mai înainte de a avea în sânul său pe C. Protopop 

al țării Bârsii și al Haromsechiului, sar putea pune în stare având a lua un 
asăminea C. Protopop vrădnic de a ocârmui un aseminea Arhidiaconat, prin 
care cu adevărat sar ridica necinstea unei Biserici ce să poate socoti păntru 
zidirea, podoabele și aleasă populaţia ei ca o Mitropolie, a nu îi mai mult 
din pricina Protopopiatului supusă când la una când la altă filială Biserică 
dela sat, şi cu adevărat ar înceta împărechierile ce pân acum din pricina 
foștilor Protopopi să pricinui în oraș, şi aducea zminteală asupra administrații 
Sf. Biserici, care lucru prin azistănţia și silința a Părintelui Protopopului cu 
leznire nu numai aceasta ci și reprăzăntația Bisericii să poate pune în pu- 
terea sa. Păntru care iaste foarte de trebuinţă că să lipsească neunirea din- 
tre Dumneavoastră și să fiți toți cu un gând cu un cuget, silinduvă ca să 
să păzească buna orânduială a Sf. Biserici prin care orânduială mult sau fo- 
losit Sf. Biserică precum vă iaste bine cunoscut. Ca unuia ce pururea bine 
am cugetat păntru Patrie socotesc că iaste datoria mea de a vă îndemna la 
aceia ce privește la binele şi folosul Patriei. 
Cu îrățească dragoste rămâi ca un frate 


Dumitru Nicolau 


București 7 lunie 1827. 


Adresa: 
Intru cinstita milă a Dumnealor Reprezăntașilor Sf. Biserici Cei Mari 
a Braşovului Neunitei să să dea. 


Braşov. 


5. 


Scrisoare-testament a lui Gheorghe N. Nicolau (1770—1851), 
traducătorul  „Acatistului Sf. Cruci“, tipărit în anul 1802 la Sibiu. 
(Copie în colecția autorului). 


Cătră prea iubitul fiul mieu Dimitrache la Brașov, 14 Sept. 1850. 


Datam această adeverinţă la mâna fiului mieu Dimitrache la vârsta bă- 
trâneţelor mele de 81 de ani, precum să să ştie, celor ce să cuvine a ști, de 
cursu vieții mele şi pentru de a lipsi sfada după moartea mea dintre fii miei 
și prietini, fiind că la fii miei nu leam putut da la unu ca și la altul, că ieu 
vro agonisală mare nice dela părinți, nice dela socri nam avut, şi casă foarte 
grea am avut, şi am măritat cinci fete, și leam înzestrat, nu cum am vrut ci 
cum am putut, cu ajutorul lui D-zeu şi ajutorul fiului mieu Dimitrache, care 
sau jertfit şi se jertfeşte și în ziua de astăzi, căci ieu la vârsta bătrânețelor 
mele, nice un ajutor nu pot să dau, ci dânsul sau însărcinat cu sarcina mea, 
pentru de a nu mă defăima la oameni și a-mi păzi cinstea mea și Dumnezeu 

îti 


S-a 


săi dăruiască toată norocirea și darul său Dumnezeesc. Și nu cumva să cu- 
gete cincvaşi că sar fi năpăstuit de dânsu, ci ca un părinte îl las în locul 
mieu, cu toate ale mele, mișcătoare și cele nemișcătoare, de a putea plăti și 
casa ce este zălogită şi a îngropa şi pă mine şi pă soția mea, însă cât sar 
putea cu ușoare chieltuele. Şi mă rog să nu te scârbeşti de sarcina cea dată 
pusă pe spinare, și ca un părinte bun ce ai fost și eşti înțelepțește vei urma 
şi vei avea, darul dela Dumnezeu și pe lumea aceasta şi pe cea viitoare. Iar 
c(instit) fiul mieu Gheorghe, fiindcă şi-au agonisit șieşi cevași, și dânsu au 
dat cevași ajutor mie la cheltuiala casi, şi vreun prisos nu vede, şi dânsu 
vreo pretenție nu face, ca și cugetul lui spre părinți aseminea este, ca și al 
fratesău  Dimitrachi. Dumnezeu săi blagoslovească și după cum și până 
acuşa, cu cea mai bună armonie la olaltă să trăiască, și Dumnezeu cu tot 
darul său săi dăruiască, și pe lumea aceasta și pe cealaltă. Amin şi am 
iscălit eu însuși, 


L. S$. Gheorghe Nicolau. 

*- Vechimea Bisericei Si. Nicolae din 
Șchei-Brașov 
Cine a zidit-o? 


„Dar Domnul cel darnic pentru clădirea 
dumnezeiască n'a fost Neagoe — căruia 
gândul poporului ajunsese să-i puie în 
samă orice puternică biserică de piatră, 
— ci acel care domnia în Țara-Româ- 
nească la 1494—5, adecă Vlad Călugăru“. 
(N. lorga „Brașovul şi Rominii“. p. 313). 


l. 


Biserica Sf. Nicolae din $chei-Brașov a fost întâi de lemn. 
Aşa mărturisesc: cronica popii Vasile, Istoriia Besericei Scheilor 
Brașovului de Radu Temp (publ. de Sterie Stinghe 1899) şi 
cronicele săsești din Quellen. Cinci cronologii păstrate în arhiva 
Bisericei braşovene, dintre cari trei publicate de Dr. St. Stinghe 

n „Documente“, iar două comunicate de mine în Gazeta Tran- 
silvaniei Nr. 250 din 19201) — dau ca dată, la care au fost clă- 
dită vechea biserică de lemn, anul 1403. Locul pe care a stat 
a fost în dreapta bisericei de astăzi — acolo, unde a rămas ca semn 
de evlavioasă amintire marea cruce de piatră, adăpostită într'un 
paraclis de zid, amândouă ridicate de neguţătorul Const. Boghici 
la 1795. Pe cruce sunt săpate 2 inscripţii cu următorul cuprins: 

1795 

Acest Sf. Paraclis sau zidit din temelie şi sau zugrăvit cu 
toată cheltuiala dumnealui Constandin Boghici. 

Apoi mai jos: 

Fiindcă în locul acesta au fost Biserica Bolgarilor cea veche: 
aşa în locul Sf. Prestol sau ridicat acastă Sf. Cruce în zilele 
stăpânirei În. Împ. Nostru Franţisc II cu blagoslovenia Prea osj. 
Arh. Nostru Gherasim Adamovic: spre ajutor creștinilor. 

Sfânta masă (prestolul), tăiată din piatră nisipoasă, se mai 
păstrează şi astăzi acolo înaintea Si. Cruci. În această Biserică 
ar fi fost îmormântat Laiotă Basarab, care se stingea ca pribeag 
în Brașov în Decembre 1480.) 

1) Dintre aceste 2 — una și cea mai veche dintre toate 5 cronologiile 


a fost scrisă de dascălul Radu Duma la 1759. 
2) N. Iorga: Ist. Rom. în Chipuri şi Icoane pg. 7. 

Deși documentele amintite (cronologiile) susțin, că Biserica 
Şcheiană ar fi luat ființă la 1403 — totuși ea e mai veche. 

Dovada ne-o servește un document de o neprețuită valoare 
istorică pentru cazul nostru, valoare, pe care i-o dau două ca- 
lităţi. Intâi, faptul că a fost dat de un personagiu strein de bi- 
serica noastră ortodoxă și al doilea, pentrucă vechimea lui îl 
arată contimporan cu cele dintâi zile ale Bisericei din Șchei. 
La 15 Decembre 1399 papa Bonifacius IX scria din Roma cato- 
licilor din Brașov, să stăruie cu toată râvna pentru bunul spor 
al catolicismului în orașul lor. În acest document, păstrat în 
arhiva Brașovului (tip. în Zimmerman, Werner, Miller : Urkun- 
denbuch z. Gesch. der Deutschen in Siebenbiirgen tom. Il. Nr. : 
1445) se poate ceti următorul pasagiu, care în traducere româ- 
mească sună: „Deci precum am înțeles noi — în cetatea numită 
Corona, sau vulgar Brascho a diecesei Strigoniului, aşezată la 
hotarăle creştinătăței, în care o mulțime de Greci, Valahi, Bul- 
gari, Armeni şi alți necredincioși, cari au în amintita cetate o 
biserică pentru trebuința lor și pentru slujba dumnezeiască — 
locuieşte împreună cu credincioșii lui Hristos cari viețuiesc acolo“ 
(adecă cu catolicii).!) 

Așa dar documentul papal, care constată cătră sfărșitul 
veacului XIV o mulţime de necredincioși, adecă ortodocși în 
Brașov, între cari Valahii sunt pomeniți chiar în rândul al doilea 
— cu biserica lor — dovedește, că încă la 1399 exista o bise- 
rică ortodoxă aici. Aceasta nu a putut fi alta, decât vechea noastră 
biserică de lemn; penirucă până astăzi nu cunoaștem vre-un izvor, 
care să indice existența vre-unei alte biserici ortodoxe mai vechi 
aici, Deci datele din cronologiile noastre, potrivit cărora Biserica 
Sf. Nicolae ar fi luat ființă la 1403 — sunt întregite, ori corectate 
de scrisul papei, în care avem dovada de o absolută siguranță, 
că începuturile Bisericei noastre trebuie căutate încă în sfârșitul 
veacului XIV. 


') Cum itaque sicut accepimus in oppide Corona seu vulgariter Brascho 
nuncupato Strigoniensis diocesis in continibus christianitatis situato, in quo 
tam Graecorum, Walachorum, Bulgarorum, Armenorum quam aliorum infide- 
Jium  multitudo quandam ecclesiam in oppido praedicto pro eorum usu et 
cuitu deorum habentium una cum Christi fidelibus inibi degentibus habitat“... 

Il. 


Ca ziditor al Bisericei celei de azi de piatră e considerat 
Domnul Neagoe-Basarab. Să cercetăm! 

Cronicele săsești din „Quellen“ susțin: 

1. Că la 1495 Românii din Șchei au cerut voie dela ma- 
gistrat să-și zidească biserica din piatră.!). 

2. Că la 1512, primind voie să-și zidească Biserica, Impă- 
răteasa Rusiei Ana a purtat în partea cea mai mare cheltuielile, 
de aceea chipul ei ar îi fostzugrăvit în mărime naturală dea- 
supra uşilor Bisericei.?). 

3. Că la 1512 Neagoe-Basarab ar îi miluit pe Valahii din 
Brașov, de și-au putut zidi în acea vreme Biserica.?). 

Cele două cronici românești, a popii Vasile şi a lui Radu 
Tempea, spun că la 1495 „creştinii din acest loc, (adecă din 
Șchei) — merseră la cinstitul sfat cu mare rugăciune și cu 
mare cinste și cu rugăminte dela lo Nâgoe Basarab Voevod din 
țara muntenscă şi i-au îngăduit sfatul de au zidit și au ridicat 
bescrica aceasta de piatră, și cu ajutorul lui Negoe Voevod, lângă 
aceasta s-au sculat cu ajutori și orășenii de aci bătrâni și tineri, 
bogaț și săraci, mici și mari și au isprăvit Sfântul oltari și 
hramul și clopotnița cea vechie“.4). 

Cele cinci cronologii atribuesc un mare merit preotului de 
pe vremi Petru, care prin 1518, mergând la Domnul Neagoe- 
Basarab, acesta trimitea în anul următor meșterii cu izvodul, 
după care și începeau să zidească Biserica, zidire care avea să 
rămână neterminată, cum după doi ani, în 1521, urma moartea 
evlaviosului Voevod. 





»). Quellen IV. pg. 99. 

2), 1512 erhielten die Belger von Kronstadt die Freiheit eine Kirche 
auizubauen, wozu die damalige rusische Kaiserin Anna die Unkosten meist 
hergab, weswegen Sie auch als Patrona derselben îiiber der ersten Kirchen- 
thiire in Lebensgrâsse abgemahlt ist, da sie zuvor nur eine aus Brettern ver- 
tigte hatten. Queilen IV pg. 53 Auszug aus Besondere Nachricht von Bur- 
zenland von los. Teutsch. — Împ. Ana, care a trăit cu 200 ani mai târziu, pe 
care Teutsch o face totuşi „de atunci“, adecă din 1512 — nu a putut da 
ajutorul ; deci nici chipul ei nu a fost zugrăvit pe Biserică. 

3), Quellen IV, pg. 100. 

4). St, Stinghe. ist. Bes. Şch. Braş. pg. 2. 

În cel mai vechi Pomeinic dela Biserica noastră, scris sla- 
voneşte la 1665 de Barbu, fiul protopopului Văsii Hoban — cei 
dintâi ctitori sunt Domnul Neagoe și Doamna Despina. În Po- 
melnicul dela 1750 de asemenea. 

__ După hrisovul dat Bisericei Sf. Nicolae de Aron, Domnul 
Moldovei, în 1594, ctitorul ziditor al ei ar fi fost Domnul 
Dimitrie Petru Cercel,!) fratele lui Mihai Viteazul. În sfârșit 
ajungem să consultăm cel mai vrednic de credință document: : 
pisania slavonă de deasupra ușii din fața Bisericii. 

În rezumat are următorul cuprins: Biserica s'a început şi 
s'a zidit de niște creștini iubitori de Hristos cu ajutorul Domnilor 
din Moldova și Ţeara-Românească. La anul 1584 Petru Cercel 
a împodobit-o şi a făcut un paraclis şi pridvor cu stâlpi, pe cari 
la 1595 le-a zugrăvit Aron, Domnul Moldovei. — Pisania da- 
tează din 13 Mai 1598. E caracteristic că despre Neagoe-Basarab 
nu pomenește un singur cuvânt. 

DI N. lorga afirmă, că „numai gândul poporului“ a pus şi 
clădirea Bisericei noastre în seama evlaviosului Domn Neagoe. 
La 1494-95 nu Neagoe ci Vlad-Călugărul era Domn în Ţara 
Românească. „Acesta fusese pribeag odinioară în Braşov, Dum- 
nezeu îi scăpase vieaţa din mâna ucigașilor, şi el, evlaviosul 
călugăr sau „popă românesc“, cum îi zice odată un dușman, va 
fi mulțămit astfel “?) zidind lui Dumnezeu lăcașul de rugăciune, 

Să încercăm a reconstrui scurt întâmplările, cari au putut 
face din Vlad-Călugărul — cel dintâi ctitor al Bisericei din 
Șchei, La 1481 el era pribeag în Brașov, Aici trimitea Basarab-cel- 
Tânăr un om de încredere ca să-i stingă viața. Dar încercarea 
ma izbutit. Ştef. Băthory scria, din Sârpatak la 27 Aprilie 1481 
Brașovenilor: să ţină sub pază strictă pe acel om al lui Ţepeluş, 
care cu voia acestuia a încercat să omoare chiar în orașul lor 
pe acel Voevod Călugăr, care trăia acolo.5). 

Nu preste mult Vlad era Domn al Ţărei-Românești. 

După vre-o 13 ani de domnie era detronat de însuș fiul 
său Radu-cel-Mare. Refugiat în Ardeal, unde se adăpostea în 


1). „fiind de Domnia Sa zidită și neisprăvită“ — se zice în Hrisov. 
St. Stinghe o. c. la Apendice pg. 174. 

2), N. lorga: Braşovul şi Românii pg. 313. 

3). A Lepădatu: Vlad- Vodă- Călug. pg. 23. 

părțile săsești!) primea o pensie de 20 fl. dela regele maghiar”). 
Acelaș rege Vladislav însă prin scrisoarea din 1 Nov. 1495 îl 
provoacă să iasă de acolo, căci până acum de câteva ori i-a scris, 
iar acum cu neplăcere a înțeles, că tot în acele părți zăboveşte.?) 
Adaug, că în acelaș an 1495 bântuia în Braşov și Ţara-Bârsei 
o ciumă înfricoșată. Considerând aceasta, vom admite, că în su- 
flețul celor de aici va fi stăruit tot mai convingătoare ideia, că 
numai prin aducerea unei jertie bine plăcute lui Dumnezeu se 
va putea dobândi mila lui și potolirea înspăimântătoarei boli. 
Această jertfă ar îi fost clădirea Bisericei din piatră, începută, 
după cum se spune în pisanie, de niște creștini iubitori de Hri- 
stos. Mijloacele însă nu prisoseau la cei cu jertia. Stăruinţele lor 
trebuiau să le afle și să le aducă de acolo, de unde erau. In 
urma astorfel de stăruințe și Vlad-Călugărul, Domnul pribeag 
pe atunci în Ardeal — va fi sprijinit cu domneasca-i da- 
nie pe cei din Șchei. Căci era îndatorat de două ori să o 
facă : întâi ca fost călugăr și al doilea sub aducerea aminte că 
în Brașov îi mântuise Dumnezeu vieața de mâna ucigașe a tri- 
misului lui Basarab-cel-Tânăr. Grozava boală, care ucidea lumea 
atunci, precum și somaţiunile regelui unguresc, care-l zorea să 
părăsească țara lui — au fost desigur pentru acest suflet evia- 
vios iarăși două îndemnuri puternice, ca prin darul, prin con- 
tribuţia lui la zidirea Sfintei Biserici, să se îacă și mai departe 
vrednic de îndurarea lui Dumnezeu în situația grea în care 
se afla. 

Cu acestea, nu se pronunță o sentință de excludere a lui 
Neagoe-Basarab din șirul marilor ctitori ai Bisericei braşovene. 

Din contră, e admisibil că zidirea Bisericei, începută în 
vremea și cu ajutorul lui Vlad-Vodă-Călugărul și nesăvârșită, 
să fi fost continuată, după-cum a și fost, şi de Neagoe-Basarab, 
tocmai așa cum s'a continuat și s'a terminat sub Domnii de mai 
târziu Dimitrie-Petru-Cercel și Aron al Moldovei. 

Relaţiile bune în cari se afla cu Sașii, stăpânii de atunci 
ai Brașovului, pornirea lui cucernică de a clădi și a ajuta ori- 
unde era varba de mărirea lui Dumnezeu (o pildă din apro- 


1) Ghibănescu: Arhiva din 1896 pg. 144. 
2) Xenopol: Ist. Rom. 
3) Ghibănescu : Arhiva 1896 pg. 144. 

pierea Brașovului e și Biserica din Zârnești) și intervenţiile fo- 
stului preot Petru dela Biserica din Șchei — contribuiau toate, 
ca ziditorul mănăstirei de Argeș să-și trimită și la Braşov me- 
şterii cu izvodul la 1519, unde lucrau 2 ani la săvârşirea ctitoriei 
lui Vlad-Vodă-Călugărul, care totuși rămânea neterminată, cum 
la 1521 evlaviosul Domn își da obștescul sfârșit. 

In 1584 Domnul Ţării-Româneşti Dimitrie-Petru-Cercel a 
adaus Bisericei noastre cele pomenite în pisania slavonă dela 
1598. In 1595 Aron, Domnul Moldovei, „a isprăvit“* — scrie 
Radu Tempea!) — „ce n-au isprăvit Pătru Vodă și o au zugrăvit 
(Biserica), și au mai înălţat și turnul.“ 

Anul acestor lucrări nu e dat exact la Tempea. Căci în 
Hrisovul din 28 Nov. 1594, prin care Domnul Aron hotăra Bi- 
sericei din Șchei „o dare de rînd din an în an câte 12,000 de 
asprii“*) etc. se poate ceti că Domnul, văzând zidirea lui „lo 
Petru voevod numit Cercel“ „neisprăvită“ — „a isprăvit-o și a 
Impodobit-o“. Deci tot ce s'a făcut la Biserica noastră din partea 
Domnului moldovean, — nu s'a făcut în 1595, ci în 1594, în tot 
cazul înainte de 28 Novembre. 

In rezumat : | 

1) Biserica Sf. Nicolae din Şchei-Brașov, datează cel puțin 
din 1399, — atunci din lemn — nu din 1403 cum se credea 
până acum. | 

2) Biserica de piatră, cea de azi, — a fost începută de 
niște creștini iubitori de Hristos din Şchei și zidită cu ajutorul 
Domnilor români, între cari cel dintâi Vlad- Vodă-Călugărul (1495). 
CE. N. lorga. 

3) Domnul Neagoe-Basarab a continuat lucrarea după un 
anumit plan al lui (1519—1521). 

4) Dimitrie-Petru-Cercel la 1584 și Aron, Domnul Moldovei, 
la 1594 au terminat dumnezeescul lăcaș, a cărei zidire fusese 
începută înainte cu 100 ani. 

loan Prişcu 
paroh. 


1) Şt. Stinghe: Işt. bis. Sch. pg. 5. 
2) O. c. Apendice pg. 174. 

" „Insemnările“ popii Nicolae Grid despre 
Șcheii de altădată și biserica lor. 
de lon Mușlea 


Este un lucsu îndeobște cunoscut că biserica Sf. Nicolae 
a fost, începând cu secolul al XVI-lea, nu numai un strălucit 
locaș de închinare, ci și un important centru cultural. O întreagă 
serie de preoți ai ei sau ocupat cu o râvnă demnă de admiraţia 
noastră, de cartea românească, înființând tipografii, tipărind sau 
tălmăcind cărți, redactând cronici, copiind manuscrise și păs- 
trând un viu contact cu viața cărturărească a Principatelor. 

Intre acești preoți trebuie să considerăm și pe Nicolae Grid. 
Deși foarte aproape de epoca noastră — trăind şi scriind pe la 
începutul secolului trecut —, el a rămas aproape cu desăvârșire 
necunoscut istoriografiei românești și mai ales celei a Români- 
lor brașoveni. 

Nu este prea ușor de arătat cine era el. Nu încape însă 
nici o îndoială că se trăgea din cunoscuta familie preoțească 
Grid. In „Series parochorum“ din manuscrisul Doctorului Vasilie 
Popp,!) întâlnim la 1815 un „Nicolaus II filius Petri V Grid“. 
După această listă, omul care ne interesează ar fi deci fiul popii 
Petru Grid, care a preoțit după 1772, nepot al lui Eustatie Grid 
şi strănepot al lui Văsâi Grid care a păstorit pe la sfârșitul 
secolului al XVII-lea. 

De altă parte, Andrei Bârseanu, în „Istoria şcoalelor cen- 
trale din Brașov“ (p. 12-13), vorbește de un „Nicolae Grid, fiul 
râp. paroch Dimitrie Grid“, care e angajat dascăl în anul 1804 
la „şcoala trivială (elementară) din suburbiul Tocilelor“. Credeam 
că dascălul din 1804 și preotul din 1815 sunt una și aceeaș per- 
soană, deși preotul e arătat ca fiul popii Petru Grid, iar dascălul 
ca fiul popii Dimitrie Grid. E probabil că avem de a face cu o 
greșală a Doctorului Popp și că tatăl lui Nicolae Grid era popa 
Dimitrie, mort în 1794. 

Nu știm cât va fi rămas el dascăl la școala de pe Tocile. 
La 11 August 1812, ne spune el însuși că „am primit darul diaco- 


1) Publicat de subsemnatul în „Anuarul Institutului de istorie națio- 
nală“, vol. V, p. 157. 

nesc“, iar la 10 lunie 1813, tot ca diacon ia parte la sfinţirea 
bisericii de pe Tocile. In acelaş an, la 16 lulie 1813, se hiroto- 
nește preot „lângă matera biserică a Bolgarseghiului“ — adecă la 
Sf. Nicolae. Ca atare a slujit și la biserica de pe Tocile, alături 
cu ceilalți preoți de la Sf. Nicolae, deoarece până la 1815, bise- 
rica de pe Tocile n'a avut preot propriu. 

O însemnare a preotului Voina Pitiș, făcută la 16 lulie 
1815, ne arată moartea (în acea zi?) a părintelui „Niculiţa Grid“ 
care a ţinut să se hirotonisească călugăr „în pat“!), luând nu- 
mele Nichifor și „sau îngropat cu cinste“. Această dată e con- 
firmată și de un document din Arhiva oraşului Brașov (No. 
2630/815) datat 24 August 1815, care vorbește de „locul răpo- 
satului Nic. Grid“... 

Necunoscând data nașterii, nu putem ști la ce vârstă a 
murit preotul acesta care n'a slujit pe credincioşii din Şchei 
nici trei ani încheiați. Scurtul timp în care a păstorit nu însem- 
nează însă că el n'a lăsat nimic în urma lui. Din cele ce cu- 
noaștem deocamdată, rezultă că acest om de carte a copiat 
„Acaitistulu Arhiepiscopul(ui) Chesariei... Chir Andrei, tâlcuire 
în Apocalipsis, adecă: descoperirea Sfântului Apostol şi Evan- 
ghelist loan Bogoslovul“ .., „scos pă rumânie de părintele 
Damaschin Episcopul Buzăului“, pe nu mai puţin de 152 pagini 
de infolio, cu o foarte îngrijită caligrafie chirilică şi frumoase 
inițiale roșii. Pe ultima pagină, copistul însemnează că „s'au 
scris prin Nicolae Grid paroh în Bolgarseghi-Brașov, 20 Au- 
gust 1814“. 

Ultimele foi ale manuscrisului sunt ocupate de „Oarecare 
însemnări pe scurt“ — care fiind scrise cu absolut aceleași 
caractere ca „Apocalipsul“, nu încape nici o îndoială că se 
datoresc popii Nicolae Grid (ne-o spune de altfel și continua- 
torul lui, Voina Pitiș, atunci când îi anunță moartea:“ scriitoru 
cărții aceştia“). 

Prin copiarea „Apocalipsului“ lui Damaschin, Nicolae Grid 
a înmulţit cu încă un exemplar manuscrisele acestei traduceri 
cari se găsesc în posesia Academiei. Insemnările istorice de la 
sfârșitul „Apocalipsului“, prezintă valoare mai mare. Se cunosc 


Pa 


') Probabil „pe patul de moarte“. 

astăzi mai multe cronologii ale bisericii Şcheilor!) și e probabil 
că ele au fost mai numeroase decât cele pe cari le avem noi 
astăzi. Ce anume cronologie a compilat, sau dacă a compilat 
mai multe — mam putut stabili. „Insemnările“ lui vor aduce însă 
şi ele oarecare lumină, completând și precizând anumite fapte 
obscure din istoria bisericii braşovene. 

Spre deosebire de cronicele cunoscute, cari încep cu veni- 
rea „Bolgarilor“, notele lui Grid încep la 1383. Ele sunt mai 
puțin importante pentru epoca anterioară secolului al XVIII-lea, 
epoca peste care de altfel se trece foarte repede, și devin mai 
interesante după anul 1699 când începe sbuciumul în legătură 
cu trecerea la Unire. Însemnările capătă și mai mult interes când 
sunt contemporane cu autorul, și e păcat că soarta nu i-a în- 
găduit o viață mai lungă ca să fi scris mai mult. 

In cele următoare dăm „însemnările“ întocmai. 

Fiind vorba de un text nou, din secolul al XlX-lea, am 
crezut că e bine să-l transcriem într'o limbă cât mai apropiată 
de a noastră. 


„Oarecari însemnări pe scurt. 
1383. Sau pus temeiu la biserica popească cea mare, No: 


(adecă: Săsească) în Cetatea Brașovului, și în 40 de ani l. 
sau zidit. 
La anul 1392. au venit Bolgarii în Brașov. 2. 
1495. Sau făcut rugare de cătră orășanii Bolgarse- 3, 


ghiului, şi de cătră lo Neagoe Vvo din țara muntenească, 
cătră C[institui] Maghistrat de aicea de iau îngăduit a zidi 
St. Biserică de piatră; și sau făcut Sf. oltari, tinda cea 
mare și clopotnița cea vechie, cu ajutorul Domnului 
Neagoe Vvo: ajutând și orășenii cari cu ce au putut; și 
au pus Preot pă Popa Pătru care lau adus dela rășinari 
de lângă Sibii, care după aceia șau pus ajutoriu pe nepo- 
tusău Popa Toma, neavând Popa Petru copii. 
1528. Sau înoit turnul Sfatului în Cetatea Brașovului. 4, 
1578. După moartea acestor preoți fiind judeţ în 
Brașov Pităr Herjel sau rânduit întâiaș dată Popa Enea 
Protopop Brașovului, și scriitoriu la Cetate. 


Su 


') Vezi „Documente privitoare la trecutul Romiînilor din Șchei“, Brașov, 
1901, Vol. |, p. 318 şi următoarele. 

1580. In zilele acestuia sau făcut tipografie în Brașov, 
şi multe cărți rumânești și Sârbeşti sau tipărit. Tot întru 
acest an prin rugarea acestui Protopop, sau îndemnat 
Domnu! Dimitrie Petru Cercel Vvo: Domnul țării rumânești, 
şi au ridicat tinda Bisericii de piatră, şi au zugrăvit Sf. 
oltari, însă cu voia maghistratului. 

1595. In zilele Protopopului Mihail Aaron Vvo. din 6. 
Moldova au înălțat turnul Sf. Biserici după cum se vede 
şi oau zugrăvit peste tot. 

1659. Inmulţinduse orășanii sau făcut trei preoți ia Te 
Biserică, și cu Prot[opop] Smadul patru. Intru această vre- 
me au fost ciumă în Brașov. 


1671. Pristăvinduse doi preoți, au rămas numai doi 8, 
lângă această Sf. Biserică. 
1672. Sau făcut iarăș 4 preoți, înpreună cu protopo- 9. 


pul Văsâi Hoban. 

1682. Fiind protopop Popa Stancu, făcu rânduială la 10. 
această Sfântă Biserică, ca să pue preoții jurământ; şi de 
acolo înainte făcu legătură cu mare afurisanie cumcă Pre- 
oții streini să nusă mai primească, ci tot din copii de Pre- 
oți, şi orăşani ca să înceteze gâlcevile. Şi rândui doi 
Gocimani jurați purtători de grije la lucrurile bisericeşti, 
şi 10. neguțători bătrâni luotori socotelii acestor doi 
Gocimani, iarăş juraţi. 

1692. Sau făcut Episcop Ardealului Kyr Theofil. i]. 
hirotonit în București. 

1699. După moartea acestuia, sau hirotonit Episcop 12. 
Athanasie, carele întrei ani nusau descoperit a fi plecat 
la unaţie, iar la 170| sau dus la Beciu la Gardinariul 
papei, și înaintea aceluia au lepădat pravoslavnica lege 
grecească întru care cu jurământ să hirotonise; și așa de 
al doilea lau hirotonit Diacon, popă, și apoi vlădică Pa- 
pistaș, şi după aceia au venit la Beligrad în Scaunul său. 

In zilele acestuia multe orașe și sate sau plecat la 13. 
unire, numai Făgărașu și Braşovul cu satele de prin preiur 
nu sau supus. 

1713. Sau pristăvit Vlădica Athanasie, şi până săsă 14. 
rânduiască altul, au rămas Ardealul mai bine de 5 ani 


OBCU CLUJ 


— 345 — 


văduv de Vlădică. Alesau după aceia pe un popă unit de 
la Făgăraşu anume Potochi lanoș rumân de neam care 
sau făgăduit cum că săva lăsa de unație, și va ţinea obi- 
ceiurile legii greceşti; care sau hirotonit la roma. lară 
câți dieci sau hirotonit dela Brașov şi dela Făgăraș, sau 
preoțit tot în țara Moldovii la Vlădica Theodosie. 

1716. Pă această vreme era doi diaconi la Biserica 
Bolgarseghiului, trei preoţi, şi protopop a toată țara Bârsii 
sau rânduit de Maghistrat popa: Florea Bărsan. 

1717. Jipa feciorul răplosatului] Prot[opop] Vasilie 
Grid, carele măcarăcă era mirean, însă fiind bun de gură 
sau rânduit administrator protopopiatului Haromsechiului 
însă de fostul mai nainte Episcop Athanasie (căce şi acesta 
era plecat la unaţie) și fiind că acest Jipa pre mulți preoţi 
ai săi sobordinați îndemnase, casă ceară de Vlădică pe 
Potochi lanoș. Şi după aceia mergând Jipa la acest VIă- 
dică, au primit pe prot[opopul] Florea cu multe minciuni; 
din care pâri acest Vlădică au rânduit pe Jipa să fie 
protopop] Brașovului, că săluind pe Popa Florea, însă 
obștea Bolgarseghi nici de cum nu au vrut să primească. 
lară notareșul Vlădichii care era trimis pentru această 
treabă aicea, casă împace norodul, au hotărât, ca Prot[o- 
popul] Florea să fie protopop numai aicea în Brașov, iară 
lipa peste satele deprin prejur, și așa sau îngăduit de 
cătră proasta obște până când după aceia șau luat seama 
și au înștințat la curte, pe unde prin M. Decret sau po- 
runcit Vlădichii ca îndată să scoaţă pe Jipa, şi mai mult 
să nu supere pe cei neuniţi cu nimica. 

1718. 25. lulie. Au fost ciumă la Brașov, care sau 
început dintrun măsariu Sas, care ducânduse să aducă 
scânduri dela un sat din Haromseghiu unde era ciumă, cât 
au venit acasă au murit; iară rudele neștiind pricina morţii 
lui, au venit şi lau îngropat după obiceiu, și aşa au în- 
ceput și aceia unul câte unul a murit pe rând; însă deși 
cumva au cunoscut Sasii boala, dară tot au acoperit până 
ce au murit în curtea Bisericii lor o Sască a cantorului 
lor, atuncea au început a închide casele care să primej- 
duia până la l-ma Septemvrie. Deci încingâduse mai tare, 


15, 


16. 


17, 

la 28 [indescitrabil] sau închis Cetatea, și au închis și 
Biserica casă numai meargă Sasii la Biserică, nici 
să tragă clopotele, fără lovea clopotul cel mare de 
câte trei ori în zi. Fostau foarte foamete pă această vreme, 
încât sărăcimea mânca turte de uleiu, și coji de pită; şi 
era turta de uleiu cu 8. bani, iară găleata de grâu cu 8. 
florinți. La 1719. 10. Septemvrie, sau ostoit ciuma, și la 
25 Dechemvrie sau deschis bisericile şi drumurile, și au 
început a se aduna oamenii de pe unde era îugiți. Insă din 
Şcheiu sau găsit 3000. morţi, iar în Cetate. în Blumăna, 
şi Brașovulvechi 14000. Intraceastă ciumă sau cheltuit din 
Cassa Bisericii la cioclii, la scânduri, și cuie pentru coş- 
ciuge și la bucate care sau împărțit pă taină fără de a 
şti Sasii, 1000. de florinți. 
Intracest an în toate satele țării Bârsii au fost omor 
de ciumă, și în țara rumânească, și în Moldova şi mai în 
toată Evropa. 


1724. Intracest an au venit poruncă dela Gheneral 18. 
Comando dela Sibii, la Ghenerariul de aicea, casă porun- 
cească preoților rumânești din Brașov, să nu mai pome- 
nească pe Vlădica din țara rumânească, fără numai pe 
împăratul; și chemând pe toți preoții la Siat leau dat 
înainte, însă nu au vrut la aceasta a să supune; iară mai 
pe urmă li sau hotărât ca dacă nu vor să pomenească 
pe Vlădica Ardealului cel unit, nici pă cel din ţara rumâ- 
nească nu, ci să pomenească pe Vlădica Râmnicului (fiind 
că ținutul acela era al împăratului nostru) la care sau 
mulțumit preoții, poftind mai încolo, ca Vlădica cel unit 
să nu să mai amestece întru nimic. 


1731. 6. lanuarie. Sau botezat aicea la biserică un 19. 
copil de om prost care sau numit loan, care până la brâui 
au fost om de plin, iar în jos nau avut picioare, iară 
degetile mâinii iau fost lipite. Intraceastă vreme au îost 
cald ca vara, și mulţi copii umbla cu cămășile. 


1731. 17. Aprilie la 2 ceasuri dupăce sau făcut zio, 20. 
au plouat ploaie roșie ca sângele, care mulți au strânso 
în păhară. 

1733. Vlădica cel unit, loan Ciain (care a urmat după 
moartea lui Potochi lanoș) au venit la Brașov, şi i sa dat 
gazdă în Cetate, și îndată seara a trimes pe un popă și 
un diacon al său la preoţii din Bolgarseghi, spuindule cum 
că Vlădica are voe să slujească în biserica noastră. Li 
sau răspuns: „Cu voia noastră nu va sluji, dar poate cu 
sila peste voia noastră“. Şi așa Vlădica tot au venita 
doua zi la biserică, și neîngăduindul a ședea în strana 
episcopească, sau pus un scaun în mijlocul bisericii, iară 
liturghie nu lau îngăduit a sluji nici nu iau dat loc a 
zice acele care să cuvin Arhiereului ale zice la vremea 
sf. liturghii. 

1733. Sau făcut paraclisul cel vechiu prin ajutoriul 
orăşanilor. 

1740. Sau aşezat tâmpla în biserică cu cheltuiala 
creştinilor și sau cheltuit cu aur cu tot 914. florinți. 

1741. 6. lanuarie. La sfeștania cea mare, scoțând 
Sflintele] Icoane, a Domnului Hristos, a Precestii și a Sf. 
Nicolae, la cruce în Prund, tot plecânduse au venit până 
în biserică. 

La 15 Februar iarăș în Dumineca întâia din post 
făcânduse obicinuita litie așișderea au arătat minune. 

1755. 26. Octomvrie. Sau început ciuma la Brașov; 
şi la Ispas adecă zioa de înălțarea lui Hristos sau închis 
Cetatea, şi iarăș la anul în zioa de Ispas sau deschis. 

1773. 28. Mai. Au venit Inţălțatul] Impăratul Iosif 
Secundus în Brașov, și au întrat și în biserica noastră. 

1779. 18. lulie. Sau pristăvit părlintele] protopop 
Petru Grid la Covasna. 

1780. 20. lulie. Au venit lăcuste multe în Brașov, și 
leau fiert oamenii ca pe racii, şi leau dat pe vale. 

1783. 27. Mai. larăş au venit împărat]ul| losif în 
Brașov. 

1786. Din porunca preaosfinţitului Episcop Ghedeon, 
sau făcut podișorul muerilor, și ușa cea noao. 

1786. Au fost betejală mare de vărsat în Cetate, în 
Șchei, și în tot ţinutul Bârsei, încât foarte mulți copii 
au murit. 


21. 


22, 


23, 


24. 


26. 


27. 

1786. 3 lulie. La 10. ceasuri noaptea sau aprins în 33, 
Cetatea Brașovului în ulița Grierilor, și au ars multe case, 
fiind vânt mare amestecat cu ploae. 

1786. 26. August, Sau pristăvit părlintele] Simeon 34. 
Datcu. 

1786. 2. Septembrie. Au început la Râinov a muri 35, 
de ciumă, și împărțind haine și colaci la pomană, sau în- 
tins moartea și pă la alte sate dimprejur, care toate în- 
dată sau închis. 

1794. 15. August. Sau pristăvit părlintele] Dimitrie 36. 
Grid, în vârstă de 36. de ani fiind. 

1801. |n 17. 18. şi 19 lanuarie. Intraceste trei zile 37. 
au fost vânt foarte mare încât multe coperişe de case, de 
șopuri, porți şi stoboară au căzut, atuncia au căzut şi 
şcoalele cele vechi, unde învăţa copii. Intru această noapte 
au tunat şi fulgerat. 

1802. 28. lanuarie. Sau pristăvit părlintele] Gheorghe 38. 
Duma. 

1802. 21. Mai. Mihai Vodă Suţu de frica Pazvantului 39. 
dela Vidin, cu toată familia sa au venit la Brașov. 

1802. 14. Octombrie. Sau cutremurat pământul la 40. 
111/2 ceasuri din zi, cât multe case au căzut, iar prin 
Haromseghi multe biserici ungurești sau dărâmat. 

1806. 24. Aprilie. Sau pristăvit păr[intele] Eustathie 41. 
Cătana. 

1806. 18. August. Costandin lpsilant Vodă al ţării 42. 
rumânești cu tot haremul au venit în Brașov de frica pe- 
depsii capului lui Capigi Pașa, și lâsânduși Doamna 
aicea, la 20. August au plecat cu poștia la Sibii. 

1811. 10. Februarie. Sau pristăvit Diaconul Zaharia 43, 
Duma, dieconând l!/, an. 

1811. 23. Aprilie, Preaosfinţitul Domn Vasilie Moga 44. 
sau sfințit în Carloveţ Episcop neunit în marele principat 
al Ardealului; care Ardeal 15. ani au fost văduv de Episcop. 

I8II. 4. August. Sau pristăvit păr[intele] Protopop 45. 
Gheorghie Radovici. 

1812. 5 Mai. In Dumineca a doa după Paști, la 9'/, 
ceasuri dimineața, sau cutremurat pământul, însă nu prea 
tare, fiind preoții duși cu sfintele cruci pă Cacova. 

1812. 11. August. Am priimit darul diaconesc dela 
preasiințitul Episcop Vasilie Moga în Sibii. 

1812. 4. Octombrie. Seara pe la 6!/, ceasuri au ploat 
și tunat tare ca vara. 

1812. Dechemvrie. Sau pristăvitpărintele Gheorghe Lebu. 

1813. 17. Martie. Sau început a se face din temelie 
biserica a doa a Bolgarseghiului depă Tocile, carea prin 
silința, osteneala și cheltuiala de obște a orășanilor, atâta 
din neguțători ........ „) cât şi aceloralalţi în 85. de 
zile sau săvârșit de tot cu toate cele trebuincioase, și cu 
ajutoriul atotputernicului Dumnezeu la lunie în 10. a. c. 
Sau sfinţit prin C[institul] prot[opop] Radu Tempe, părlin- 
tele] loan Stetanovici, păr[intele] Simeon Popovici și Dia- 
conu Nicolae Grid, carii pă această vreme să afla parohi. 

1813. 16. lulie. Mam hirotonit preot și paroh lângă 
matera biserică a Bolgarseghiului de preaosfințitul Episcop 
Vasilie Moga, în Sibii. 

18/3. 16 Octombrie. Sau început ciuma în Braşovul 
vechiu, care un zidari sas de acolo, lucrând la vama 
Timișului, prin nişte bumbac ceau adus de acolo, molip- 
sit din ţara rumânească (fiindcă la București și prin toate 
satele de prin prejur murea fără seamă mulțime) au murit 
el, cu toată familia lui și sau încins boala și pă la alte 
rudenii ale lui carii fusese la îngropare, atâta din Brașovu- 
vechi, cât și din Curmătură. La Săcele încă au murit vro 
Câteva case de unguri, tot de aceia carii adusese câte 
cevași molipsit dela vamă. lară o muere din Brașovuvechi 
fugind întro noapte aicea pe Coastă la niște rudenii ale 
ei, în vreme de 24 de ceasuri au murit întracea casă 5. 
persoane iară 3 au scăpat. Deci atuncea pricepânduse 
beteșugul, îndată prin porunca Domnilor locului toate 


46, 


47. 


48. 


49. 
50. 


5. 


52. 


') Ultimele cuvinte au fost şterse de cineva cu cerneală, aşa că pe 
unul nici nu l-am putut descifra. In locul lor s'a scris pe margine — scrisul 
pare ar fi al popii Voina Pitiş? — „acelora, care să află scriși în pisania Sf. 


biserici... hram Prea[sfinţita) troiță“. 

casele ce să primejduise sau închis, și sau pus straie, 
iară hainele, și așternuturile ce au avut li sau ars, și pre 
oamenii din casele acelea iau dus pe toți la spital în 
Blumăna. Aşijderea și în țigănie sau încins boala la vro 
câteva case, şi pă Tocile, şi pă Cacova şi de toți nau 
murit în Șchei nici 30. de oameni; iară din casele negu- 
țătorești nice una nu sau molipsit. La 18. Noemvrie a. c. 
sau oprit toate bisericile, atâta ale noastre, cât şi ale altor 
nații ca să nusă mai facă slujbă, săsă adune oameni 
mulți, nici clopotele nu sau mai tras la nici o biserică, 
fără numai la prânz la 12. ceasuri, și seara la 8. să tră- 
gea clopotul cel mare, pentru înştiințarea fieștecăruia creş- 
tin, casă roage pe Dumnezeu în casa sa. Insă pe lângă 
opreliștea aceia în taină tot sau făcut slujbă în toate zilele 
în biserica noastră. Intraceastă lună au început a să face 
linia în Blumăna la podu de piatră, și acolo să făcea 
târg, de vreme ce oamenii cei de dincolo de linie nu era 
slobozi să între în Brașov, de acolo îiește care îşi cum- 
păra cei trebuia; și sau făcut și lazaret în capul Brașo- 
vechiului lângă biserica săsească de 3. săptămâni, la cei 
ce au vrut să iasă de aicea, măcară prez puţini au tre- 
cut dincolo, de vreme ce vedea că la o săptămână numai 
unul sau doi murea, apoi la câte 2. trei săptămâni murea 
unul; însă cum murea undeva, îndată pe toți cei din casă 
cioclii îi ducea la spital, și hainele le ardea (care haine 
şi așternuturi ce sau ars, la urmă toate li sau plătit cu 
bani) și așa prin această prea bună pază, sau ciontat 
ciuma (care ar fi putut să se încingă) însă să poate so- 
coti, că pă lângă pază, mai mult voia lui Dumnezeu au 
fost de neau izbăvit de această groaznică și cumplită 
moarte. Intraceastă ciumă au murit peste toți la 158. de 


oameni. La 22. Februarie a. c. sau oprit strașnic a nu să 
mai face slujbă la biserici cu poruncă chiar dela Curte, 


că poate acolo să înștiințase că aicea mor foarte mulți şi 
nu sau mai făcut slujbă până la 15. Martie, iar atuncea 
sau slobozit bisericile și clopotele, și sau făcut mare mul- 
țămită lui Dumnezeu pentru izbăvire. Sau oprit și oamenii 
de aicea să nu mai meargă la linie, fiind că nu să mai 

făcea târg acolo, ci să da bucate dela Cetate, găleata de 
grâu cu 8. nemţești WW. La 27. Februarie sau dat poruncă 
ca fiește care gazdă săşi spele podinile, ușile, și săşi spo- 
iască în casă, să scoață hainele și așternuturile la vânt. 
lară la i-mă Martie au început a căuta doctorii cu un 
domn de[la] maghistrat prin toate casele dearândul pă oameni, 
însă numai pe slujnicele lea vizităluit (fiind că sau aflat 
multe sîrențite) iară pe alţii nu; și la 12. Martie iarăş au 
vizităluit casele casă ţie toate grijite și curate. La 11. Martie 
a, c. au venit Il. Gubernial Senitets Comision dela Cotlea, 
în Braşov şi numai la biserica rumânească cea mare din 
Schei au venit de sau uitat. La 13. Martie au început 
comisareșii de aicea orânduiţi a jura pe fiește care din 
casă în casă, casă nu aibă ceva molipsit, ascuns și cum 
că sau curăţit fiește care cele ce au avut după poruncă. 
La 31. sau strâns toate bumbacurile și lânurile cât sau 
aflat aicea la Brașov din porunca l. Comision, și pecetlu- 
induse sau trimis de au făcut lazaret la vamă, și în 
Brașovuvechi în biserica săsească din capul Brașovechiului 
3, săptămâni, și apoi iarăş sau adus. lară la 4. Aprilie 
Sau stricat linia, și sau slobozit fiește care a merge în țara 
nemţească și ungurească unde va vrea, numai lăzăreturile 
țării rumânești au rămas foarte întărite. 


71814. 29. lanuarie. sau pristăvit păr[intele] loan 
Stefanovici, preoţind 14. ani. 

1814. 26. Martie. Au tunat foarte tare, și au plouat 
ca vara. 

1814. 16. Aprilie. Seara la 6!/, ceasuri sau aprins 
în satul Cârstian, și fiind că era secetă și mare vânt în 
vreme de 3. ceasuri sau încins focul peste tot satul, şi 
au ars la a treia parte din case, iară șurile fiind că era 
cu pae coperite, nici 10. nau scăpat de foc. 


18/4. 18. Aprilie. Au nins toată zioa. și noaptea, în- 
cât sau făcut. o zăpadă mai mare de o jumătate cot, însă 
nu numai aicea, ci şi în Ardeal, și în țara rumânească, 
încât sau stricat poamele aicea (fiind că era pomii înflo- 
Tiți:) iar la sate nu, ba încă şi viile pe alocurea, de vreme 

ce au înghiețat noaptea și au ținut zăpada 6. zile până 
sau topit. 

1814. 25. Aprilie. larăş au nins toată noaptea, și No.57. 
adoua zi un viscol foarte mare, și au ţinut zăpada pe 
pământ 5. zile. 

1814. 3. Noemvrie. Au fulgerat spre răsărit foarte 58, 
la 81/2 ceasuri și la 9!/, seara. 

18î5. 17. Martie. Au fost un vânt foarte groaznic, 59. 
încât au căzut mulţime de stoboară aicea în oraș, iară la 
sate șurile leau dezvelit cu totul, după aceia au mai stat, 
și au început a ploua şi a tuna ca vara, ba încă la sat 
la Feldioară au trăsnit întro șură de marginea satului la 
8. ceasuri dimineaţa, și abia a stins-o trăgânduo la pă- 
mânt mulțime de Gaiei carii venise la târgul slobod ce 
să făcea întracea zi“ 

Introducere în Istoria filosofiei eline” 
de D. D. Roşca 


Importanţa pe care o prezintă cugetarea elină pentru în- 
treaga desvoltare ulterioară a filosofiei europene este enormă. 
Nu putem vorbi de continuitate de gândire și civilizație decât 
dela Greci încoace. Orice spirit preocupat de problema științei, 
a filosofiei și a culturii — şi doritor să urce la surse — este 
nevoit să ia ca punct de mânecare al cercetărilor și considera- 
țiilor sale elinismul. 

Cercetările istorice și linguistice mai nouă (sec. XIX. şi 
XX.) ne-au ajutat să facem cunoștință cu speculaţiile filosofice 
ale Inzilor, Perșilor, Egiptenilor, etc. Dar aceste speculații, adesea 
profunde și bogate, din causa lipsei de contact al Europenilor 
cu popoarele amintite, mau influințat decât foarte puțin cugeta- 
rea europeană; puţin și indirect; vreau să zic: tot prin mijlocirea 
filosofiei grecești. Aceasta din urmă a influinţat tiranic specula- 
ției evului mediu, și mai-puţin tiranic, dar neasemănat mai fe- 
cund, pe cugetătorii cari au trăit dela Renaștere încoace. Ea 
exercită şi azi o influință considerabilă. Astiel încât putem spune 
fără exagerare că bazele înseși ale culturii noastre intelectuale 
sunt grecești. 

In Grecia au fost puse pentru noi mai întâi marile pro- 
bieme cari preocupă și frământă și azi cugetarea filosofică. Acolo 
au fost inventate mai întâi unele din mijloacele de cugetare cu 
cari operăm azi. Se pare că problemele pe cari și le-au pus vechii 
gânditori ai Eladei sunt eterne. Ele ating esența și interesele 
permanente ale civilizației noastre europene. lar visurile specu- 
lative pe cari au îndrăsnit să le viseze acești gânditori cu inte- 
ligență disciplinată și imaginație roditoare, sunt cele mai stră- 
Iucite din câte au trecut prin mintea omului. 


În OI 


1), Idei esenţiale din primele două lecţii ale cursului de /sforia filoso- 
iei eline, ţinut anul acesta la Universitatea din Cluj. 

In înțelesul adevărat al cuvântului, istorie nu poate fi nu- 
mit decât trecutul care trăește încă în trupul şi conștiința pre- 
zentului, și trăește nu ca o simplă reminiscență, ci ca o putere 
ce mână gândirea şi lumea mai departe. In ceeace ne priveşte 
pe noi cei de azi, Grecia, cu filosofia şi întreaga ei cultură, face 
parte din acest trecut care continuă să trăiască. Până şi știința 
elină, cât ne-ar apărea ea azi de stângace, de neînţeleasă une- 
ori, ne interesează totuși, nu ca ceva ce ar aparţine exclusiv 
trecutului mort, ci ca ceva ce poate prezenta, din puncte de 
vedere multiple, interes de actualitate. 


Se pare că nicăiri ca aici nu se potriveşte afirmaţia lui 
Herder că ceeace avem mai de preţ nu noi l-am creat; am mo- 
ştenit dela Elini până și forma în care gândim... 


Dar, să fim drepți şi să nu uităm să spunem că trecutul 
elin continuă să acționeze asupra prezentului nu numai în sens 
positiv, adecă întărind şi îmbogățind viața prezentului, ci şi în 
sens negativ, adecă punând în calea acesteia zăgazuri, în unele 
privințe păgubitoare. Căci am moștenit dela Greci nu numai 
ordonatoare idei generale și positive cunoștinți de detaliu, nu 
numai idealuri și dexterităţi, ci și numeroase prejudecăți şi su- 
perstiții. Cunoașterea trecutului de care e vorba e deci o con- 
diție indispensabilă a liberării noastre de sub apăsarea pe care 
o exercită asupra moravurilor noastre intelectuale această din 
urmă moștenire. 


Dealtiel, ignoranța unui trecut ca cel elin ne este, nouă 
moștenitorilor, aproape imposibilă. Căci, dacă foarte puţină lume 
poate spune că a citit pe Platon sau pe Aristot, totuşi spiritele 
cultivate ale Europei noastre trăesc, chiar și atunci când nu-și 
dau seama, cu idei, cu multe idei, de-ale lor, cu noțiuni elabo- 
rate și fixate de ei. Erwin Rohde, autorul celebrei Psiche, operă 
despre credințele religioase ale Elinilor, a și spus că Grecii au 
gândit prin anticipație (vorgedacht) pentru întreaga omenire. lar 
Renan a scris preacunoscuta frază: Rațiunea s'a născut în Grecia. 
Şi dacă este dreaptă definiţia de „animal rațional“ ce se dă de 
obicei omului, putem spune că, pentru noi, omul însuşi sa nă- 
scut în Elada. 


OBCU CLUJ 


— 355 — 


II. 


lată de ce sa vorbit și se vorbește încă de „miracolul 
grecesc“, Numim miracol, cum se știe, un fenomen pe care nu-l 
putem încadra în lanțul de cauze și etecte ce este Universul. 
Numim miracol un fenomen care e oarecum un început absolut. 

Dar pot fi începuturi absolute în natură și istorie? Desi- 
gur că nu. Şi desigur că nu se poate spune nici despre cugeta- 
rea grecească, că este un astfel de început. Cu toate acestea, se 
poate vorbi întrun anumit sens de miracol grecesc. Să precisăm 
în ce sens, 


+ 
* * 


Fără îndoială, Elinii au avut şi ei predecesori. Filosofia și 
Ştiinţa greacă datoresc multe Orientului. Elada a primit din 
Orient o bună parte a materialului intelectual cu care a operat. 
A primit mituri religioase, cunoștințe practice, dexterităţi, pro- 
cedee tehnice. 

Filosofii și poeții Eladei au exaltat totdeauna știința, sau, 
mai precis, înțelepciunea Orientului. Au mers uneori până acolo 
încât au ascuns sub emblema acestei înțelepciuni chiar și idei 
nouă, idei cari le aparţineau. Neopythagoricienii, neoplatonicienii, 
Philon din Alexandria și scriitorii creștini sunt cei cari au afir- 
mat mai insistent asupra influinței orientale în Grecia. S'a spus, 
de pildă, că Plato w'ar fi fost decât un Moise, care a vorbit 
grecește. . . Clement din Alexandria îl numia pe acelaş Platon 
„filosof iudaisant“. Găsim însă afirmaţiuni asemănătoare şi la 
Herodot și la însuși Platon și Aristot. Acesta susținea că leagă- 
nul științei matematice a fost Egipetul. O legendă foarte răspân- 
dită pretindea că Thales şi Pythagora, deci însişi întemeetorii 
științei eline, au importat această știință din Egipet (G. Zeller, 
Die Philosophie der Griechen, t. |, capitolele corespunzătoare). 
Acesta din urmă, afirmă tradiţia pythagorică, a cunoscut perso- 
nal pe Zarathustra. lar pentru a explica cunoștințele enciclope- 
dice ale lui Democrit, se vorbia de călătoriile lui în Egipet și 
Babilonia, unde a frecventat pe magi și pe preoți; în India, unde 
a cunoscut fachirii. 

Este incontestabil că secolul al VII. și al VI. a. Ch., epoca 
când apar cei dintâi gânditori elini, este și epoca când relaţiile 

Greciei cu popoarele din Orient devin foarte active; e adevărat 
că golfurile ospitaliere ale FEladei privesc spre Orient, spre 
marile centre de cultură asiatică veche; e, mai departe, adevărat 
că Grecii au avut un neastâmpărat temperament de călători, şi 
că, pe mare și pe uscat, corăbii și caravane au putut stabili co- 
municații relativ ușoare şi bune între lonia și Phenicia, Babilonia, 
Egipet. Şi, prin acestea, contact indirect cu India, poate chiar 
și cu China. Este adevărat, în sfârșit, că contactul au civiliza- 
țiile streine, și atunci când acestea nu erau prea desvoltate, a 
trebuit să contribue în măsură importantă la lărgirea orizontului 
intelectual. Grecii au avut, fără îndoială, norocul de a moşteni 
un patrimoniu intelectual. Speculaţia grecească, în forma în care 
apare ea deja la început, a fost făcută posibilă printr'o achiziţie 
prealabilă de cunoștințe speciale, de detaliu. Astronomii caldeeni 
ca și inginerii măsurători de pământ ai Egipetului au contribuit 
să prepare elanul de mai târziu al științei grecești. . . 

Pornind dela date și consideraţii ca cele de mai sus, unii 
cercetători, ca Bailly (1770), Biot, Roeth, au negat în bună parte 
originalitatea speculaţiei eline!). 


%* 
“% “e 


Dar, privind lucrurile mai de aproape, cu toate considera- 
țiile de mai sus, nu poate fi vorba de o influință propriu zisă 
a Orientului asupra gândirii grecești. Și nici nu se poate mai 
ales afirma că filosofia grecească ar fi fost importată în Elada; 
că mar îi fost un produs natural al însuși pământului elin. Căci | 
să nu scăpăm din vedere că, dacă filosofii și istoricii greci au 
ridicat în slavă înțelepciunea Orientului, au făcut-o adesea ca 
măsură de prudență, spre a ascunde paternitatea unor idei cari 
contraziceau idei tradiționale și sacre în Elada. Şi au făcut-o 
tot atât de des și cu scopul de a încărca cu mai multă autoritate 
propriile lor idei, dat fiind prestigiul legendar de care se bucu- 
rau, pe drept sau pe nedrept, în opinia publică elină civilizațiile, 
mai mult bănuite decât cunoscute, ale Orientului. Să nu pierdem 


1), Cei mai mulţi istorici s'au pronunțat însă în favorul acestei origina- 
lităţi. Astfel Ritter, Zeller, Castor, Brochard, Milhaud, Gomperz, Diels, Burnet. 

din vedere însfârșit că datele pe cari le avem sunt foarte vagi, 
foarte reduse ca număr și foarte problematice pentru a ne per- 
mite să contestăm, sprijinindu-ne numai pe ele, originalitatea 
specuiației grecești. 

Admiţând apoi ca fapt positiv că relaţiile între Elada și Orient 
au fost așa de întinse și de intense cum cred unii istorici, re- 
zimându-se pe informații mai mult sau mai puţin positive, ce 
ne îndreptățește să admitem ca bună şi afirmaţia următoare: 
Civilizaţia cea mai veche posedă în mod necesar și speculația 
cea mai înaltă, și știința cea mai evoluată. 

Să nu uităm apoi nici faptul că orgolioasa preoțime egip- 
teană a făcut eforturi mari pentru a deriva toată civilizația gre- 
cească din civilizația egipteană. Astiel, Egiptenii au susținut că 
Solon n'a făcut decât să aplice în Grecia ideile lui Amasis în 
materie de legislaţie politico-socială. Dar, iată că s'a stabilit că 
Amasis a trăit după Solon! 

Singura metodă riguroasă pentru a stabili ce anume dato- 
reşte Orientului știința și filosofia născândă a Eladei, este să 
examinăm, după monumentele cari ne-au rămas, caracterele ști- 
inței orientale și să le comparăm cu acelea ale speculației eline. 

Ce constatăm? Care a fost caracterul profund al științei 
orientale? E! a fost eminamente practic. Observaţii izolate, su- 
gerate de probleme, de nevoi practice; constatări de natură pur 
empirica și de valoare particulară. Mintea Orientului nu încearcă 
să demonstreze constatarea empirică pe care a făcut-o și nici să 
generalizeze judecata justă pe care a pronunțat-o în legătură cu 
un caz particular. Dar, din punctul de vedere al evoluţiei ştiin- 
ței, între o constatare empirică și demonstrația raţională, să zi- 
cem, a proprietăților cercului, este o prăpastie, cum este și între 
observaţiile astronomice pe cari le făceau astrologii caldeeni 
conduși de consideraţii politice și între căutarea desinteresată a 
unei ipoteze care ar explica fazele lunei, cum o găsim la pytha- 
goricieni. 

Spiritul şi metoda graţie cărora știința greacă a devenit 
posibilă, sunt lucruri despre cari știm cu siguranţă că n'au fost 
importate în Elada. Deja Platon a văzut ager și a judecat lucid 
când făcea distincţie netă, calitativă, între spiritul profund care 
cra la rădăcina științei egiptene și la fundamentul speculației 

eline: De o parte: grija de câștig și oarecare îndemânare prac- 
tică; de ceastălaltă parte: grija de a ști; pur şi simplu. Știința 
Orientului, nici dupăce venise, în contact cu filosofia grecească, 
ma fost în stare să se ridice de-asupra preocupărilor utilitare, 
sau a curiosităților de detaliu. Graba cu care Orientul a căutat 
să facă aplicaţii practice imediate a înăbușit, în germene, începutul 
de știință pe care a fost în stare să-l creeze. 

Ceeace primii gânditori greci au putut împrumuta din 
Orient nu sunt deci decât materiale acumulate de o lungă ex- - 
perienţă, sunt date cari conțineau în mod implicit probleme 
pentru o reflexie ulterioară. Reflexie și elaboraţie cari vor fi în 
stare să se exercite și să evolueze, duse de singurul gând de a 
şti, în stare să caute mai întâi o explicaţie raţională a lucrurilor, 
și numai pe urmă — Și indirect — să caute, în această specu- 
lație desinteresată, secretele unei acțiuni, unei explicaţii prac- 
tice posibile. 

Acesta e caracterul fundamental și specific al speculației 
eline : gândire care ştie să facă abstracție dela utilul imediat. 
Gândire care ia naștere nu sub apăsarea tiranică a unei nece- 
sităţi streine de ea însaș, exterioare și deci, prin însaș natura 
ei, fatale, ci care apare ca exteriorizarea intelectuală liberă a 
unui imbold intern. Exteriorizare ce vine în lume, am zice, în 
chip gratuit. 

Este deci o diferență calitativă între ştiinţa orientală şi 
ştiinţa grecească, diferență marcată pe deoparte de trebuinţele 
sufletești deosebite cărora au corespuns cele două ştiinţe, pe 
dealtăparte de felul diferit în care ele se vor organiza logic: 
Ştiinţa orientală : inventar de date, adunate cu scopul de a servi 
la aplicări practice, știință aservită, în însuși principiul ei con- 
stitutiv, acțiunii. Ştiinţa elină, corp de doctrină născut din nevoia 
de a explica rațional lucrurile, din dragostea desinteresată a 
ordinei acestora, ordine pe care ea o postula ca eternă în timp 
și universală în spațiu ; știință organizată, sau, mai precis, tin- 
zând să se organizeze în formă de propoziții cari derivă una 
din alta, formând un întreg organic, și întrezărind, ca pe un 
ideal ce-ar putea îi atins odată, ideea unei științe universale. 

Acest caracter al gândirei eline este ceva cu totul nou în 
evoluţia spiritului omenesc. Această noutate a intrat în istorie 

prin Greci. lată sensul în care se poate vorbi de miracol elin! 
Miracolul grecesc este acest aspect nou pe care l-a luat cuge- 
tarea omului în Elada. Şi pentru ca să fim și mai preciși: Mi- 
racolul grecesc este mare nu atât pentru începuturile lui, cât din 
cauza prodigioaselor lui consecinţe. 

Faptul că Elinii au utilizat materiale furnizate lor de Orien- 
tali nu poate îi, prin urmare, considerat ca o lipsă de originali- 
tate, dat fiind faptul cestalalt — cu mult mai important — că 
Grecii au construit cu materialul vechiu (pe care l-au îmbogățit 
în măsură foarte mare, să nu uităm s'o spunem), un monument 
nou ; nou în sensul cel mai tare al cuvântului. Adevărata ori- 
ginalitate a culturei eline constă în perfecția și multilateralitatea 
ei, şi nu în începuturile ei. Hermann Diels, autoritate în materie, 
a negat până şi împrumuturile materiale (cantitative) pe cari 
Ştiinţa greacă le-ar îi făcut dela Orientali, și a susținut că ea 
Sa născut din raționalizarea mitului elin. 


NI. 


Dar să insistăm puțin asupra celor schițate acum mai în 
urmă, spre a scoate și mai mult în evidență importanța cuge- 
iării grecești pentru desvoltarea ulterioară a culturii europene. 

Fără îndoială că ceeace distinge pe om între toate celelalte 
animale, ceeace face din el cel mai de temut animal este su- 
pleţa cu care omul știe să se adapteze la cele mai complexe și 
mai nefavorabile condiţii de viață. Şi repeziciunea cu care reu- 
Şeşte foarte de multe ori să-și asocieze, ca prietene, în lupta 
pentru existenţă, chiar acele condiții cari, considerate ca atare, 
ar fi trebuit să-i fie nefavorabile. Privită din acest punct de ve- 
dere, inteligența noastră nu este decât o prelungire și o afinare 
a biologicului. Ea nu e decât un admirabil instrument 'de luptă 
contra mediului, sau, dacă doriţi, de adaptare la mediu; „un 
mijloc care ne scoate din încurcătură“ („un moyen de se tirer 
daftaire“), cum a definit-o Henri Bergson. 

Intre toţi semenii săi, omul este, incontestabil, animalul care 
a arătat cea mai mare putere de invenţie pentru a para loviturile 
sorții, şi pentru a-și aservi chiar fatalitatea. 

Dar această supleță în adaptare și acest triumf al omului 
asupra naturii nu-l așează în iruntea regnului animal decât ca 
pe un întâiul între egali. Nu-l diferențiază de egalii săi decât 
cantitativ. Ştiinţa și speculația care are ca scop ultim al său o 
cât mai perfectă adaptare la condiţiile existenţei exterioare, e 
e fiica acestei inteligențe animale, organ biolozic îngrozitor de 
eficace, dar numai atât. Orice ivenţie tehnică e o acumulare de 
forță în lupta pentru trai. Ea face din noi un animal cu tenta- 
cule mai lungi și cu ghiare mai ascuţite, dar numai atât. Ne 
acordă o superioritate relativă față de celelale animale. Fapt im- 
portant, dar care nu ne diferențiază calitativ de ele. 


Ceeace însă îl diferențiază specific pe om de animal, ceeace 
propriu zis îl face om, este darul pe care acesta îl are uneori 
de a cugeta și inventa în mod gratuit, pentruca să folosesc 
expresia la care am recurs deja mai sus. Darul de a inventa 
fără silă exterioară, fără a fi terorizat de porunca oarbă a in- 
stinctului de conservare, ci de un imbold interior care se asea- 
mănă cu mobilul sufletesc ce-l face pe copil, sau pe adult, să 
sc joace. 


Această construcție liberă poate fi instinctivă, adecă deloc 
sau abia conştientă. Şi atunci avem creaţii ca miturile religioase 
sau cultul demonilor. Dar nu de această invenţie e vorba aici, 
ci de aceea care ia naștere în mod perfect conștient. Momentul 
acesta este decisiv; în momentul acesta se transformă omul din 
animal rapace și interesat, în ființă creatoare cu adevărat şi li- 
beră. 

Construcţia liberă de care vorbim poate îmbrăca forme de 
expresie diverse : formă artistică, filosofică sau științifică. Cele 
din urmă condiționate de preexistența celei dintâi, căci numai 
în momentul când omul a început să poetizeze conștient, a în- 
ceput să şi gândească deplin liber. 

Aceste forme de exteriorizare a valorilor sufletești sunt 
strâns legate întreolaltă, atât de strâns încât pot îi considerate 
(Şi au şi fost de Hegel, Taine etc.) ca aspecte diverse ale ace- 
leiași esențe, ale aceleiași funcțiuni sufletești. Experienţa ne arată 
că marii creatori — cei mari de tot — au știut să concilieze 
întro armonie adâncă aceste forme de activitate spirituală, atât 

de deosebite la prima vedere: filosofii mari au fost și oameni 
de ştiinţă şi, în felul lor și artiști, şi poeți. 


IV. 


Dar, între toate popoarele tocmai Grecii au fost aceia care 
au ştiut să uniască în chipul cel mai fericit — prin unele din 
marile lui spirite cugetătoare — forma de expresie artistică cu 
cea filosofică. Şi, nu e stabilit în chip riguros, dar e foarte pro- 
babil, că fecunditatea inteligenței grecești, precum și importanța 
pe care o prezintă Elada pentru evoluția culturii europene, se 
explică tocmai prin faptul, rar şi splendid, că civilizația elină 
sa rezemat pe darul ce l-a avut de a crea sinteza de care 
vorbim, 


Cert este că marii gânditori creatori ai Greciei sunt tot atât 
de mari artişti. lată una din cauzele principale ce face că sis- 
temele lor de gândire nu purced atât prin analize riguroase și 
prin îngrămădire de detalii meticuloase, ci mai mult prin largi 
intuiții, prin generalizări cari au la baza lor o viziune plastică. 
Aceste sisteme ordonează în chip frumos ideile noastre. Şi când 
zic „frumos“, mă gândesc la latinescul formosus, care vine dela 
jorina. 


La Greci jocul facultăților speculative era dublat de un joc 
al imboldului estetic. Grecii erau prin esenţă geometri, în sen- 
sul de mari meșteri ai demonstrației, ai rațiunei care construeşte 
frumos, împinsă de necesitatea interioară de a vedea clar. Și 
viceversa : rațiune pentru care nevoia de a vedea clar este în- 
tărită și condiţionată de nevoia de a vedea întreg. De aci o tră- 
sătură caracteristică a speculaţiei clasice eline, anume: tendința 
ce a climina, ca pe o valoare negativă, ideea de infinit. Idee 
care, pentru ei, se confunda cu ideea de nedefinit, de fără con- 
tur, de nedeterminat, de vag, de neclar. Rațiunea elină nu sa 
putut opri la constatarea pură și simplă a faptelor. La Elini plă- 
cerea de a înțelege se identifică aproape cu plăcerea de a gusta 
artistic, 

Și, pare-mi-se că tocmai acest din urmă clement, adecă cel 
artistic, împrumută un fel de tinerețe vecinică cugetării marilor 
“ilosofi ai Eladei. Democrit sau Plato sunt tot atât de puţin în- 

vechiţi azi ca și Sophocle sau Phidias... Produsele artei mari 
nu învechesc, cum ştim, niciodată... Forţa Grecilor a fost fa- 
cultatea de a organiza haosul, în orice formă l-ar fi întâlnit. De 
a organiza haosul cu ajutorul unor reprezentări cari nu îngă- 
duesc drept de existență diformului, nedetinitului, vagului, ne- 
clarului. 

Privită din alt punct de vedere, forța despre care vorbesc 
se identifică cu ceeace numim personalitate creatoare în sensul 
înalt al cuvântului. (Trecerea a fost aici cam bruscă, mi se pare, 
Să amintesc însă faptul arhicunoscut: nu simți nevoia dea 
crea ordine în ceeace nu ești fu, înainte de a îi simțitpe aceea, 
tot atât de imperioasă, de a ordona haosul sufletesc care ești fu). 

Secretul farmecului mereu viu pe care-l exercită, fascinant, 
Și azi, asupra spiritului nostru majoritatea filosofilor greci, şi 
mai ales cei din întâia epocă, e în forța cu care ei au știut să 
uniască și să concilieze în spiritul lor calități, în aparență, con- 
tradictorii. Alăturea de imaginație constructivă, cugetătorii greci 
posed 0 inteligență lucidă, care supune examenului său totul cu 
răceală de Metisto ; un spirit și o nevoe de generalizare vastă 
unit cu putere de observaţie căreia nu-i scapă nici cea mai ne- 
însemnată nuanţă. 

Filosofii greci au șiut, cu un cuvânt, să concilieze imagi- 
naţia cu abstracția. De aci civilizaţia lor, dominată, prin excelenţă, 
de consideraţii estetice. 

Această nevoie de armonizare, și forță de armonizare — 
termenul însuşi ne face să întrezărim că e vorba de o funcțiune 


quasi-estetică a spiritului — s'a manifestat apoi puternic și 
în ceeace privește personalitatea lor ca cetățeni. A existat o le- 
pătură strânsă — un raport de necesitate internă, am zice în 


limbagiu filosotic — între gândirea lor abstractă și viața lor. 
Să spunem, în ordinea de idei pe care o desvoltăm acum, 
că extraordinara unitate de stil, unitate care este caracterul fun- 
damenta! al civilizaţiei eline, aici își are rădăcina adâncă ; aici, 
în această curagioasă conformitate între viață și gândire. Cei 
dintâi filosofi greci nici nu pot concepe că ar putea exista o 
separație, sau chiar o contradicție, între viața contemplativă şi 
viața practică. Să amintim mai departe faptul că nu există cul- 
tură, în înțelesul propriu al cuvântului, decât acolo unde viața 

în toate manifestările ei, este dominată și condusă de o atitudine 
unică, consecventă, în fața realității. Unde popoare și epoci în- 
tregi se închină unei scări de valori unice și unitare. Viaţa su- 
fletească — individuală și colectivă — în toate formele ei de 
manifestare (religie, artă, filosofie, organizație socială, etc.), se 
cristalizează, în acest caz, în forme cari arată o unitate de stil 
caracteristică epocei sau poporului respectiv. 


V. 


Am zis mai sus că forța Elinilor a fost facultatea de a or- 
ganiza haosul în orice formă l-ar fi întâlnit. lată de ce gândirea 
lor n'a putut rămânea indiferentă nici faţă de realitatea politică 
în care au trăit. Şi pentru organizarea acestei realităţi, filosofii 
greci au născocit, au creat imagini sau, dacă vreţi, idei, cu aju- 
torul cărora să fie posibilă o stabilire de raporturi armonioase 
între om şi cetate, între individ şi colectivitate. O conștiință lu- 
minată de idei clare și o cetate ordonată după concepte clare, 
iată cele două mari scopuri imanente ale speculației eline. 

A fost acest din urmă scop un înalt ideal care ma fost 
realizat complet niciodată, mai e nevoe s'o spunem? Să notăm 
însă că între Elini, ei, filosofii, au fost cei cari şi-au dat seama 
mai întâi și mai clar de pericolul foarte mare care ameninţa 
independența și existența poporului grecesc. (Acest pericol ve- 
nia, cum se ştie, dela rivalitățile ce existau între cetățile gre- 
cești, şi dela agitaţiile politice perpetue ce bântuiau în sânul 
însuşi al Cetăţii.) Cei mai mulți dintre filosofi agitau ideea unei 
federalizări a cetăților eline. Fapt care l-a făcut pe Frederic 
Nietzsche să scrie că filosofia grecească mai veche (se gândia 
la presocratici) e o filosofie de oameni de Stat. („Die ăltere grie- 
chische Philosophie ist die Philosophie von lauter Staatsmănneru “ 
— Wissenschaft und Weisheitim Kampte, $ 193, Werke, X. 220). 

E adevărat că presocraticii au ruinat spiritul mitic al Ce- 
tății grecești. Dar nu cu gândul să dărâme Cetatea al cărei su- 
îlet era mitul, ci cu gândul să salveze Elada. Puterea izolantă a 
miturilor, specifice fiecărei cetăți, le separa pe acestea, punân- 
du-le față în față, ca pe niște dușmane. lată o cauză determi- 
nantă externă care, asociindu-se la cea de ordin sufletesc — și 
mai generală și mai profundă — amintită mai sus, a făcut să se 

nască în mintea filosofilor greci ideea unei Elade unitare și prin 
aceasta, capabilă să trăiască ; Eladă care ar fi fost să fie reali- 
zată prin crearea unei gândiri (filosofii) universale eline și prin 
federalizarea cetăților rivale. 


VI. 


Să rezumăm cele desvoltate mai sus și, rezumând, să pre- 
cizăm în ce sens se poate vorbi de miracol grecesc? 


1% În Grecia a gândit omul mai întâi în chip desinteresat; 
a gândit pentru simpla plăcere de a gândi, făcând abstracţie 
dela orice aplicaţie utilă. In Elada a văzut lumina zilei pentru 
întâia oară realitatea care, dela Elini încoace, obicinuim s'o nu- 
mim „cugetător“, „filosof“. In Orient cel ce știa era preot, 
mag, făcător de minuni, depozitar al secretelor Cerului. Elada 
a dat pentru întâia oară viață timpului uman care, deși știa, 
nu era nici mag, nici făcător de minuni aliat cu zeii sau 
cu alte puteri oculte. „Alte popoare au avut sfinți, Grecii au 
avut filosofi“, spunea Nietzsche. (Die Philosophie im tragischen 
Zeitalter der Griechen). 


2” Cugetătorii elini au știut să concilieze, în grad neatins 
până azi de alții, abstracția și imaginația, și 'n general funcțiuni 
sufletești, în aparență, potrivnice, fiind în acelaș timp și 'n mă- 
sură mare, și gânditori și artişti. Mai mult, filosofii greci au ştiut 
să împace gândirea cu viața. 

Astfel încât acești filosofi, presocraticii în special, par a fi 
exemplarele umane cărora li s'ar potrivi mai bine melaucolica 
dorinţă a lui Ernest Renan, dorință formulată cum urmează: 


„Om perfect ar îi acela care ar fi totodată şi poet, și filo- 
soi, şi savant, și om virtuos; și aceasta nu în intervale şi mo- 
mente distincte (căci atunci el mar mai îi toate acestea decât în 
chip mediocru), ci printr'o compenetraţie intimă a tuturor acestor 
calități în fiecare moment al vieţei; om perfect ar fi cel ce ar fi 
poet când e filosof, filosof când e savant; scurt, în sufletul că- 
ruia toate elementele umanității sar uni într'o armonie supe- 
rioară, întocmai cum ele sunt unite în însaș umanitatea. Ane- 
mica noastră epocă de analiză nu permite această unitate ; viața 
se schimbă în meserie, devine o profesiune; ești nevoit să afi- 

șezi titlul de poet, de artist, sau de savant ; să-ți creezi o lume 
mică, unde să trăești izolat, fără să înţelegi restul și, adesea 
negându-l. Este, fără îndoială, o nevoe aceasta, isvorită din sta- 
rea actuală a spiritului uman, să recunoaştem însă totuși că un 
astfel de sistem de viață, deși scuzat de necesitate, este contrar 
demnităţii omenești și perfecțiunii individului. Considerat ca om, 
un Newton, un Cuvier, un Heyne, au o rezonanță spirituală mai 
puţin frumoasă decât aceea a unui înțelept antic, aceea a unui 
Solon sau Pitagora, d. ex. Scopul ultim al omului nu poate fi 
să știe, să simtă, să imagineze; ci să fie perfect, adecă să fie 
om în înțelesul plin al cuvântului. Scopul ultim trebue să fie 
acesta : să reunească întrun singur individ tabloul prescurtat 
și concentrat al umanităţii întregi“... (L"Avenir de la science, 
11—12). 

In sensul consideraţiilor de mai sus, se poate vorbi, prin 
urmare, de un miracol grecesc. 


VII. 


Să nu uităm acum că au existat și anumite circumstanțe 
exierioare cari, dacă nau creat miracolul grec, l-au ajutat să se 
nască ; cari, dacă nu pot îi privite drept ultime cauze explicative, 
trebuesc considerate ca fiind condiţii avantajoase pentru evoluția 
darurilor intelectuale atât de variate ale rasei eline. 

Flada a fost pământ mic, sărac, muntos, cu țărm maritint 
enorm de lung, cu populaţie relativ deasă. lată tot atâtea împre- 
jurări favorabile desvoltării repede și desvoltării întrun sens 
anumit, a civilizației grecești. 

Sterp și foarte muntos, pământul Eladei nu tenta poita de 
invazie şi de cucerire a vecinilor barbari, cum ar fi tentat-o, 
desigur, un șes roditor și ușor accesibil. Ferită de pacostea in- 
vaziilor nesfârșite, țara greacă oferea astfel posibilități de durată 
relativă, și deci, de desvoltare, germenilor de civilizație cari pu- 
teau să se ivească pe teritorul ei. Achiziţiile succesive de cul- 
tură puteau să se adiționeze (adaoge unele la altele), într'o țară 
la adăpostul invaziilor mari şi frecvente. Lucru care n'ar îi fost 
posibil întro ţară mereu invadată, unde totul trebue început și 
reînceput dela capăt. 

Văile, separate unele de altele de creste înalte, devin ad- 
mirabile medii de cultură particulară, de viguroasă viață indivi- 
duală, viață atât de favorabilă civilizaţiei variate a Eladei. 

O altă circonstanţă avantajoasă evoluției multiplelor calități 
intelectuale ale Elinilor a fost și sărăcia Eladei. In acele vremi 
de cumplită barbarie, ea s'a dovedit a fi un dar, nu o plagă,nu 
numai pentru motivul amintit mai sus, ci pentrucă ea, sărăcia, 
i-a împins pe Greci să facă comerţ, să ia lumea în cap, am zice, 
adecă să emigreze, întemeind colonii. Toate acestea au mărit, 
odată cu orizontul geografic al Elinilor, și orizontul lor intelec- 
tual, făcând posibil contactul, cum am văzut, fecund în conse- 
cinţe, pe care ei l-au stabilit cu popoarele Orientului. 


VIIE. 


Vedem deci că sunt motive multiple cari ne îndreptăţesc 
să afirmăm că importanţa ce-o poate prezenta pentru noi istoria 
cugetării eline e mare. Dar mai sunt şi alte motive — acestea 
mai puţin însemnate, e adevărat — pentru cari studiul mai ales 
al începuturilor filozofiei grecești prezintă interes și este util. 

Şi anume, studiind sistemele de gândire ale celor dinţâi 
filosofi greci, asistăm la însaș nașterea filosofiei europene, şi 
putem să ne dăm seama, în legătură cu un caz concret, căror 
trebuinți spirituale răspunde filosofia în general. Care e rostul 
filosofiei la începutul civilizației noastre europene, care e rolul 
filosofului? Să ne întrebăm apoi dacă azi lucrurile s'au schimbat? 
Și în ce sens? 

Studiul începuturilor filosofiei grecești ne dă, mai departe, 
ocazia să vedem cum se degajază cugetarea pură, operă prin ex- 
celență individuală, de religie și morală, opere înainte de toate 
colective, 

Zeii senini ai lui Phidias s'au desprins ei înşişi, încetul 
cu încetul, din zeii monstruoşi și înfiorători ai Greciei barbare.. 
Lumea a îmbrăcat haină nouă în momentul când omul a început 
să creadă că ea nu e guvernată de monștrii suterani, ci de zeii 
splendizi și cu suflet senin. Filosofia vine apoi și desbracă pe 
zei de haina mistică în care i-a învelit imaginaţia poetică. Re- 
ligia antică a pus la fundamentul civilizației eline mituri cari o 

guvernau. Filosofia elină înlocuește aceste mituri cu vaste cons- 
trucții raționale, cari sunt, în ultima analiză, tot antropomorfisme, 
Pentru excelentul motiv că omul nu poate concepe necunoscutul 
şi misterul decât în termeni omeneşti, cei dintâi filosofi greci 
au creat, pentru noi toţi, cele dintâi mari metafore logice şi 
morale, chemate să ne facă enigma lumii accesibilă și gândirii 
și inimii. 

Dar, nu trebue să ne închipuim că procesul de desvoltare 
schițat mai sus s'a făcut cu totul pe nesimţite; că filosofia s'ar 
ti desprins de religie fără de luptă. Nu! Luptă a fost. A existat 
și la Elinii antici, în clasa de jos a poporului, un fanatism re- 
ligios. Fapt pe care am îi ușor înclinați să-l uităm, dacă nu 
ne-am aduce aminte că Socrate a trebuit să goliască până în 
fund paharul de otravă; că până și Aristot a fost nevoit să pă- 
răsiască Atena — ca cetatea să nu mai poată păcătui încă odată 
contra filosofiei... Tot astfel, Protagora și Anaxagora trebuit-au să 
fugă. lar scrierea acestuia din urmă despre zei a fost arsă; din 
consideraţii de înaltă rațiune de Stat... 


Faptul că procesul de diferenţiare a religiei de mit sa 
făcut la Greci în felul acesta, a lăsat urme cari dăinuesc până 
azi în ceeace privește raportul dintre filosofie şi religie. La luzi, 
de pildă, această separație s'a făcut altfel. Ea s'a operat în baza 
unei evoluţii interne pacinice. Astfel încât procesul evoluţiei se 
prezintă ca un îel de clarificare rațională a adevărurilor reli- 
gioase, clarificare întreprinsă de clasa preoțească, foarte puternică 
în India. La Elini, dela început, filosofia pășește în luptă contra 
credinții religioase depositată în mituri. lar bărbaţii cari au dus 
lupta mau fost — n'au putut îi, evident — preoți, ci oameni 
liberi, neînregimentați în nici o castă, stăpâni pe un larg orizont 
de cunoștințe, mari întreprinzători de călătorii, liberi de pre- 
judecăţi. 

De-aici caracterul de libertate pe care filosofia elină l-a 
lăsat apoi moștenire gândirei europene pe mai târziu, gândire 
condusă numai de nevoia de a cunoaște, adecă gândire ce nu 
se lasă țărmurită în acest elan al ei de nici un fel de consi- 
derații streine de ea însaș, de consideraţii dictate de motive 
religioase, morale, sociale, politice, sau alte. 


OBCU CLUJ 


— 368 — 


Sprijinit pe datele furnisate de lucrările egiptene şi babi- 
loniene, geniul grecesc a putut, în astfel de condiţii, să se ma- 
nifeste dela început liber de orice piedecă exterioară și să se 
ridice, cu repeziciune ne mai văzută până atunci și de atunci, 
pe culmile cele mai înalte ale speculației. 

Graţie acestei libertăți de mișcare — libertate câștigată, 
am spus, prin luptă; dar ce libertate se câștigă altfel? — spi- 
ritul omenesc a atins prin ei, prin Greci, punctul de desvoltare 
când, din servitor al intereselor animale ale speței, devine slu- 
jitorul propriilor lui nevoi; când acest exercițiu fără scop util 
transformă pe homo faber în homo sapiens.!) 


') Bibliografie: Ed. Zeller, Die Philosophie der Greichen, l-er Teil; 
“Ph. Gomperz, Griechische Deuker; lohn Burnet, L'Aurore de la Philosophie 
grecque; Ch. Renouvier, Philosophie anatytigue de Vhistoire, Paris, 19%; 
Paul Tannery, Sciences exacfes dans V'antiguite, 3 vol, Toulouse-Paris, 1912 
—15; Gaston Milhaud, Lecons sur les origines de la science grecque, Paris, 
1893; [1. Diels, Die antike Technik, 2-e Auilage, Leipzig, 1915; H. Diels, Uber 
die dltesten Philosophenschuien, Leipzig, 18817; A. Rey, Les debuis de la 
science heilenique, Revue des Cours et Conferences, 15 et 30 decembre, 1929; 
F. Nietzsche, Die Philosophie im traghischen Zeitalter der Griechen, 3-e Aut- 
lage, Leipzig, 1925, 


OBCU CLUJ 


— 369 — 


O mare așezare preistorică: Ariușd 


de Dorin O. Popescu. 


La 6 Km. dela gara Bod, față în față cu comuna Bod, pe 
malul drept al Oltului, se întinde satul Ariuşd. Pentru necunoscă- 
tori acest nume nu evocă decât imaginea unei modeste localități 
din județul Trei-Scaune; pentru aceia, însă, cari s'au ocupat cu 
arheologia preistorică, el reprezintă una din cele mai însemnate 
aşezări din epoca eneolitică, nu numai în țara noastră, ci în Ră- 
săritul Europei. In acelaş timp acest nume evocă amintirea vieţii 
pline de o muncă neobosită şi rodnică a acelui care a fost arheo- 
Jogul ungur Dr. Francisc Lăsz!6, entusiastul cercetător dela Ariuşd. 


Printre numeroasele aşezări preistorice din valea Oltului tran- 
silvan, aparținând toate aceleiaşi culturi a ceramicei pictate, Ariușdul 
ocupă locul întâiu prin întinderea sa și prin bogăția materialului 
arheologic păstrat timp de mii de ani în pământul său. 

Ariușdul e menționat pentru întâia oară, ca prezentând interes 
din punct de vedere arheologic, de către B. Orbân, în anul 1869, 
Peste 26 de ani învățătorul dela Ariuşd, A. Benk5, dărueşte Mu- 
zeului Secuesc dela Sf. Gheorghe, cele dintâi fragmente ceramice 
provenite din această aşezare. De acum atenţia specialiștilor e prinsă 
și d-l luliu Teutsch întreprinde mai multe cercetări la fața locului. 
Mai târziu preotul Csulak, însărcinat de Colegiul reformat din Aiud, 
face mai multe sondagii. Săpături sistematice încep, însă, numai 
în anul 1907 sub conducerea lui Lâszid. Ele vor dura mai mulţi 
ani și vor da un rezultat, care va întrece aşteptările. 

Datorită activității sistematice a lui Lâszlo, judeţul Trei- 
Scaune este cel mai bine studiat din punct de vedere arheologic. 
Săpături mai mari s'au făcut la Olteni și la Ariușd. In acest articol 
ne vom ocupa numai cu Ariușdul. 

Stațiunea propriu zisă sau bucata de pământ în care s'au 
găsit urmele așezării, se află pe un deal în apropierea satului, la 
0 înălțime de 60 m. deasupra Oltului. Ea se întinde pe platoul 
de pe vârful dealului şi pe coasta lui apuseană pe o supraiaţă 
de 5400 m?. Evident că nu a putut fi săpată toată suprafața din 
cauza marei sale întinderi, totuşi porțiunea considerabilă, în care 
au urmat săpăturile, a furnizat material suficient pentru datarea 

stațiunii, pentru stabilirea stratigrafiei şi chiar din punct de vedere 
muzeistic, îmbogățind Muzeul Secuesc cu multe vase de toată 
frumusețea. 

Tendința oamenilor preistorici era să se aşeze, pe cât era 
posibil, în locuri bine apărate de natură împotriva atacurilor duş- 
manilor sau ale fiarelor. La situația favorabilă naturală a locului 
se adăogau uneori lucrări de întărire, cari făceau din locul ales o 
cetate greu de atacat. La Ariuşd, afară de faptul că aşezarea era 
pe o înălțime considerabilă, dealul pe care era situată, era apărat 
dinspre platoul dela NE printrun șanț de 2 m. adâncime. Par a 
fi fost şanţuri şi înspre partea de SV, existenţa lor, însă, nu poate 
fi dovedită cu precizie. 

Săpăturile întreprinse au dat de material arheologic până la 
adâncime de 4 m. Lâszl6 distinge în săpături 7 straturi, cari se 
deosebesc fie prin culoarea pământului, fie prin natura materia- 
lului pe care-l conțin, nu corespund însă cu 7 straturi de cultură, 
deoarece vom vedea mai departe că nu avem decât 2 straturi de 
cultură diferită. Cele 7 şapte straturi, pornind de jos în sus, sunt. 
următoarele: 

|. Incepând dela cea mai mare adâncime, prin urmare dela 
solul primitiv, avem un strat gros format din aşa numite resturi 
de bucătărie (Kjokkenmâddings), compuse din fragmente de vase, 
oase, bucăți de cărbune, cenuşă, scoici, etc. Culoarea stratului e 
cenuşiu bătând în verde. 

II. Deasupra acestui strat urmează stratul inferior de chirpiciu, 
sau de pământ ars, format din rămăşiţele locuințelor, vetrelor şi 
cuptoarelor situate la această adâncime. Se deosebeşte de stratul 
anterior prin culoarea sa vie de un roşu de cărămidă. 

III. Urmează iar un strat de umplutură format din aceleași 
resturi de bucătărie şi având aceeaș culoare ca a celui dintâiu. 
Grosimea lui este de 1 m. 

IV. Deasupra stratului al treilea s'a dat de un al doilea strat 
de chirpiciu, care indică nivelul unei a doua linii de locuinţe. Ju- 
decând după continuitatea şi desimea stratului, care se întinde pe 
26 m. lungime, locuințele ale căror urme le reprezintă, trebue să 
fi fost destul de numeroase. 

V. Stratul al V-lea e format tot din resturi de bucătărie. 

VI. Stratul al Vi-lea este stratul humusului negru. El are o 
grosime de 30—50 cm. şi conţine încă fragmente de ceramică 
pictată în timp ce stratul VII de humus galben, care-i urmează, 
conţine urmele unei culturi diferite. Grosimea stratului VII este 
30—40 cm. şi e format în mare parte din loes adus de vânt, fapt 
prin care se explică şi culoarea sa galbenă. 

In cursul săpăturilor, procedându-se cu mare grije, sa putut 
preciza forma a 3 locuinţe. Pe baza celor constatate, Lăszid a 
putut reconstitui forma şi technica acestor locuințe, făcând după 
ele un model în miniatură, care se păstrează în Muzeul dela Sf. 
Gheorghe şi care dă o ideie clară despre felul de a construi al 
oamenilor din epoca eneolitică. lată cum se prezintă locuințele 
dela Ariușd: 

Cele 3 case descoperite sunt situate una lângă alta. Toate 
sunt în patru colţuri, una dreptunghiulară, celelalte aproape pătrate. 
Mărimea lor nu diferă mult una de alta. Suprafaţa pe care e clă- 
dită cea mai mare dintre ele e de 448 m?, suprafața celei mai 
mici de 40"1 m?. Locuinţele aveau două încăperi, marcate prin 
faptul că încăperea exterioară avea podeaua formată din lipitură 
mai jos, cea interioară mai ridicată. Incăperile par a fi fost însă 
despărțite şi printrun perete, ale cărui urme s'au găsit la două 
din ele. La una dintre locuințe încăperea exterioară are aceeaş 
mărime ca şi cea interioară, la celelalte două ea este mai mică. 
Numărul mai mic al gropilor de pari, absenţa groapei de par dela 
colțul de NV al locuinţei întâiu, NE la a doua precum şi aşezarea 
vetrelor dovedesc că partea dinspre N a încăperii mai joase era 
deschisă. Pe aici era intrarea casei. Dealtfel și acum la multe case 
ţărăneşti pridvorul este mai jos decât încăperea lăuntrică. 

Casele erau construite din nuele împletite legate de pari şi 
lipite pe din afară şi pe dinăuntru cu pământ, technică ce se în- 
trebuințează şi astăzi în multe sate, dovedind cât de puţin se 
deosebește felul de viaţă al țăranilor din unele regiuni, de cel al 
Oamenilor preistorici. 

Dealungul laturei estice a caselor se întinde un rând de pari. 
Probabil că la renovarea casei a treia, peretele ei estic a fost mutat 
mai înafară. Tot atunci s'a adaos, probabil, la mijlocul laturei ves- 
tice a casei, o încăpere mai mică. Partea de jos a peretelui vestic 
la casa a doua, poate peretele întreg era construit din lut bătut. 

E posibil ca la construirea pereților să se fi întrebuințat şi scân- 
duri despicate. 

Locuința întâiu pare a fi avut un acoperiş care se termina la 
ambele capete ale casei într'un fel de fronton. La celelalte două 
nu S'au putut trage concluzii asupra formei acoperişului. Grădina 
care forma spinarea acoperișului era susținută de niște stâlpi mai 
groşi, bătuţi în pământ la cele două capete şi la mijlocul casei. - 
La două din case nu există urma stâlpului dela mijloc; fiind mai 
scurte decât a treia, acoperișul lor era suficient susținut de cei 
doi stâlpi dela capete. 

Bucăţile de chirpiciu găsite în teritoriul locuințelor, au înti- 
părite urme de paie şi de trestii, fapt din care s'ar putea deduce 
că locuinţele erau acoperite cu aceste materiale. 

Pereţii interiori ai caselor par a fi avut tencuială. In general 
se observă o preocupare artistică a constructorului. Surprinzător 
este numărul mare al vetrelor şi cuptoarelor lucrate cu mare grije, 
aflate în interiorul locuințelor. Se găsesc într'o singură locuință 
până la patru din aceste construcții. Ele sunt făcute din pietre plate, 
menținute între ele prin lut îngrămădit sau din pământ ars. Forma 
lor e circulară sau în patru colţuri. 

Desprinzând din această descriere consideraţiile generale, 
vedem că tipul casei dela Ariuşd, corespunde tipului vechei case 
europene cu pridvor deschis, din care s'a format megaron-ul gre- 
cesc şi mai târziu tipul primitiv al templului grecesc. Găsim acest 
tip atât la Troia cât și în "Thessalia (Sesklos şi Dimini), la Mykene, 
la Tiryns etc. In acelaș timp găsim analogii la Nord la Şipeniţ 
în Bucovina, în Germania la Grossgartach etc.!) 

Trecem la descrierea obiectelor găsite în săpături. Până în 
anul 1911 s'au transportat în Muzeul Secuesc peste 2500 de bu- 
căți de natură diferită. Numărul cel mai mare îl! formează frag- 
mentele de ceramică. Vase întregi s'au găsit puţine, însă aproxi- 
mativ 150 au putut îi reconstituite. 

Vasele dela Ariuşd sunt fabricate din pământ prelucrat într'o 
pastă fină, bine arsă. Vasele cari au pereţii mai groși sunt dintr”o 
pastă puţin mai sgrunțuroasă, în care se observă grăunţi mici de 


1) Asupra locuinţelor preistorice din ţinuturile noastre vom reveni într'un 
studiu complet. 

nisip. La spargere ele prezintă, în general, culoarea roșului de că- 
rămidă. Lovite, ele dau un sunet ascuţit. Sunt însă vase, în deo- 
sebi între cele cu pereții subțiri, cari la spargere prezintă o cu- 
loare cenuşie, gălbuie sau negricioasă. Acestea nu sunt aşa de 
bine arse ca cele dintâi. Vasele nepictate au suprafața dură, cele 
pictate, foarte fină şi netedă. "Toate sunt lucrate cu mâna, roata în- 
troducându-se mai târziu, şi arse în cuptoare. Faptul că s'au găsit 
în jurul cuptoarelor vase plesnite și deformate de prea multă ar- 
dere, e o dovadă că ele erau fabricate la faţa locului. 

După forma lor, Lâszld distinge mai multe categorii de vase: 
|. blide şi farfurii; II. ceşti şi boluri; III. oale; IV. ulcioare; V. 
vase cu picior, cari se împart la rândul lor în ceşti cu picior scund, 
pahare cu picior de mărime mijlocie şi blide cu picior cilindric. 

Blidele au forma obicinuită, unele având pereţii mai înclinați, 
altele mai drepţi, unele fiind mai înalte, altele mai scunde. De cele 
mai multe ori sunt pictate şi netezite numai pe dinăuntru. 


Ceştile au forma mai variată. Găsim forma tronconică rotun- 
jită, forma aproape cilindrică, altele au fundul mai pronunțat şi 
gura mai largă, în formă de clopot. Altele sunt de o formă de 
trecere dela blide la ceşti. Unele sunt netezite în interior, altele 
pictate pe pereţii exteriori. 

Oalele sunt vase mari de diferite forme, între cari pre- 
domină cea bitronconică sau două trunchiuri de con suprapuse. 
Altele au forma sferoidă. Găsim între ele vase nepictate, dure, şi 
vase foarte frumos pictate cu pereții lustruiţi. 

Ulcioarele au de obiceiu forma următoare: un trunchiu de 
con cu vârtul în jos, pe care e suprapusă o semisferă din care 
se desprinde gâtul vasului cilindric şi scund. Pe pântecele vasului 
sunt două proeminențe perforate, aşezate față în faţă, cari serveau 
pentru suspendarea vasului de sfoara care se trecea prin găurile lor. 

In sfârşit, vasele cu picior prezintă o mai mare varietate de 
forme. Ceșşti cu picior, având forma ceştilor simple, la cari, însă, 
fundul s'a transformat întrun picior mai înalt; pahare de diferite 
forme cu picior, și blide cu picior înalt. 

In general formele de bază din cari s'au desvoltai vasele 
dela Ariuşd sunt: conul trunchiat, conul, sfera cilindrul, forma de 
butoiu etc. Cele mai multe vase nu au toarte, acestea fiind înlo- 

cuite prin nişte proeminențe perforate vertical sau orizontal, aşe- 
zate în diferite părţi ale vasului. 


In ce priveşte ornamentaţia lor, vasele se împart în două 
categorii: vase pictate şi vase nepictate. Cele pictate sunt de trei 
feluri: monochrome, când toată suprafața vasului este pictată cu o 
singură culoare, fără a avea alte ornamente; de culoare albă când 
pe culoarea care formează fondul, sunt ornamente pictate cu alb, - 
şi polichrome când vasul e acoperit cu mai multe culori, cari for- 
mează fondul, pe cari se suprapune apoi culoarea care redă orna- 
mentele. Pentru fond găsim de obiceiu următoarele culori: roşu 
de cărămidă, castaniu, brun roșcat, brun cenușiu, galben deschis 
Și negru. 

Ornamentele constau din linii drepte şi curbe. Liniile drepte 
variază în tot felul de motive: linii paralele mergând de jur îm- 
prejurul vasului, triunghiuri, dreptunghiuri, meandri, frunze de 
brad etc. Cele curbe reproduc: cercuri, arcuri, elipse și în special 
spirale şi spiralomeandri. Adeseori liniile drepte şi curbe se găsesc 
pe acelaş vas, formând diferite combinaţii. 

Caracteristice sunt rândurile de puncte albe circulare, cari 
încadrează ornamentul sau se găsesc aproape de buza vasului. 


Afară de ornamente pictate, un număr mai mic de vase are 
şi ornamente încizate, servind şi acestea ca un fel de subliniere a 
ornamentului pictat. Ele se găsesc de cele mai multe ori pe partea 
de jos a vasului şi constau din linii drepte sau curbe, combinate 
în diferite feluri. Frecvente sunt liniile paralele verticale cari aco- 
peră aproape toată suprafaţa vasului. Inciziile se făceau cu instru- 
mente de os ascuţite cari, uneori, aveau mai mulți dinţi, pentru a 
obține cu o singură trăsătură mai multe linii. 


Interesante sunt ornamentele plastice, constând din benzi re- 
jiefate, cari înconjoară vasul pe partea lui cea mai umflată sau 
sub buză, din cercuri şi elipse adâncite în benzi cari se repetă, 
iăsând la mijloc un buton reliefat. Aceste ornamente le găsim şi 
la Bonţeşti, în jud. Râmnicu-Sărat, stațiune asemănătoure, săpată 
de D-l Vladimir Dumitrescu. 

Aproape toate vasele descrise au analogii lucrate cu deo- 
sebită grije în miniatură şi pictate la rândul lor ca şi cele mari. 
Ele au aparența unor jucării pentru copii și nu e exclus să fi 

servit în acest scop, dacă nu cumva aveau un rol în ritualul 
religios. 

Trebue să menţionăm lingurile de pământ ars, cari formează 
o caracteristică a civilizației ceramicei pictate din judeţul Trei- 
Scaune. Ele sunt de două feluri: cele cu coadă scurtă şi cele cu 
coadă lungă. La cele dintâiu lingura propriu zisă e eliptică, la ce- 
ielalte, circulară. Unele sunt pictate. 

Nu vom insista asupra Capacelor și picioarelor sau supor- 
turilor de vase, mulțumindu-ne numai să le menţionăm și vom 
trece la o altă categorie de obiecte: figurinele sau idolii. 

Figurinele reprezintă atât corpul bărbătesc cât şi cel femeesc. 
Ele au caracter primitiv, deoarece în contrast cu frumuseţea va- 
selor, cari denotă un remarcabil simţ artistic al eneoliticilor, arta 
plastică nu pare a ti avut o desvoltare prea mare. S'ar putea ex- 
plica aceasta prin faptul că ea nu s'a născut din dorința dea 
reda liniile corpului uman, ci din necesitatea sufletească de a trans- 
pune gândul religios în materie, creând astfel niște idoli-fetișe, 
cari erau supuşi unei stilizări, poate, tradiționale. Găsim la ele 
unele caracteristice ale figurinelor din această epocă: steatopigia 
şi indicarea rudimentară a părților corpului. Faptul că au pe toată 
suprafața lor linii încizate în diferite feluri, le face analoage cu 
cele dela Cucuteni A, precum și cu multe dintre cele din restul 
sudestului european, în deosebi cu unele din civilizația Gumelnița. 

Figurinele animale reprezintă un bou, 0 oaie, o capră, un 
Porc, un câine, etc. 

Ne mărginim să menţionăm numai obiectele cari fac parte 
din inventariul obicinuit al staţiunilor din epoca de piatră: unelte 
de silex (cremene), unelte de os, pietre de râșnit, unelte de 
piatră etc, 


In această descriere nu ne-am oprit asupra urmelor celeiialte 
culțuri observate în stratul de sus, cultură pe care Lâszid a nu- 
mit-o B, în contrast cu cea descrisă până acum, A. Nu vom in- 
sista asupra ei, deoarece prin caracterul ei sărac, ea nu reușește 
să imprime-o notă specială, Afară de aceasta ea nu e suficient 
studiată. Ne mărginim să spunem că e ceva mai nouă decât cul- 
tura A şi după Lăszlo face parte din perioada de trecere dela 
epoca de piatră la cea de bronz. D. Roska o clasează în grupul 

ceramicei în şnur (Schnurkeramik). Chestiunea ar necesita o dis- 
cuţie mai amplă, dela care ne abținem, deoarece condiţiile strati- 
gratice în cari a fost găsită această ceramică, sunt defavorabile şi 
afară de aceasta importanța aşezării dela Ariuşd o formează ce= 
ramica pictată. Această ceramică pictată o înglobează în marele 
cerc de cultură, care se întinde dela Kiev până la Carpaţii ante- 
riori orientali, iar în spre Sud până în Thessalia. Principalele 
centre ale acestei culturi sunt: Tripolje la Vest de Kiev, Koszylowce 
în Galiţia de Răsărit, Bilcze-Zlote în Galiţia, Petreni în Basarabia, 
Cucuteni în Moldova, Şipeniţ în Bucovina, Ariușd în Transilvania; 
Sesklos şi Dimini în Thessalia. 

Civilizația ceramicei pictate înfloreşte în epoca eneolitică] 
adică în acea perioadă a epocii de piatră în care încep să apară 
primele obiecte de metal lucrate din aramă. Timpul în care poate 
fi cuprinsă această civilizație începe pela 2800—2700 şi durează 
până la 1700—1509 înainte de Hristos. 


Incă acum câțiva ani Gordon Childe a atras atenţia asupra 
asemănării dintre elementele ceramicei pictate dela Ariuşd şi cele) 
dela Dimini în Thessalia. Inrudirea evidentă a acestor două aşe- 
zări constă în tipul comun al locuinţelor, al vaselor şi al lucră- 
vilor de întărire. La ambele aşezări găsim aceleași motive orna-! 
mentale, aceleaşi forme şi aceeaş technică. Nu se poate afirma că! 
întreaga civilizație dela Dimini ar fi o ramificaţie a celei dela) 
Ariuşd, deoarece găsim aici elemente cari lipsesc cu desăvârşire | 
la Ariușd, anume unele ornamente ceramice, iar la Ariuşd găsim | 
tipuri de vase cari nu există la Dimini. Totuşi cea mai mare parte | 
a ceramicei pictate dela Dimini se datorește populaţiei din ținutu- 
rile ceramicei pictate est-europene, care a invadat aceste regiuni. 
Diferenţele observate la Dimini în tot Thessalicul | se explică prin 
influențele mai vechi asiatice (Anau) și în nici un caz ele nu de- 
smint unitatea culturii ceramicei pictate. Am menţionat analogiile 
figurinelor deia Ariuşd cu cele dela Cucuteni A şi asemănarea in- 
tegrală a așezării dela Ariuşd cu cea dela Bonţeşti. La îel stațiunea 
Şipeniţ prezintă multe analogii cu Ariușd. Vedem dar cum se face 
legătura cu diferitele regiuni şi chiar dacă nu putem afirma cu 
absolută siguranță că această cultură ar fi produsul unei singure 
populaţii care se întindea dela Kiew până la Carpaţi şi la Sud 

până în Thessalia, o anumită interpenetrație culturală, care explică 
unitatea ei, este sigură. 

Afară de Ariușd, județul Trei-Scaune are peste douăzeci de 
stațiuni cu ceramică pictată. Spre Vest întâlnim elemente de cera- 
mică pictată la Turdaş, în Banat la Panciova, în Ungaria la Len- 
gyel (comit. Tolna) şi mai departe până în Moravia. 


Gordon Childe numeşte cultura ceramicei pictate din Ardeal 
„cel mai splendid produs al civilizaţiei preistorice transilvane“. 
E indiscutabil că oamenii cari ştiau să împodobiască un vas 
cu atâta orije şi cu atâta simț artistic, nu puteau îi simpli 
barbari. În epoca de bronz, care urmează celei eneolitice, vom 
vedea o și mai strălucită civilizaţie,!) care chiar dacă, poate, nu 
mai e produsul rasei care a creat cultura ceramicei pictate, nu e 
mai puțin o dovadă a nobleţii popoarelor, cari au locuit din cele 
mai vechi timpuri pământul generos al ţării noastre. 

Cronica externă 


Alianţele 


Politica externă a Statelor impune o anumită combinaţie a 
forțelor internaţionale. Astfel, Statele, cu interese comune, for- 
mează alianțe. Alianțele întăresc simțul de securitate și asigură 
prestigiul politic. Istoria diplomatică arată că una din preocu- 
pările principale ale guvernelor a fost, totdeauna, câștigarea unor 
alianțe favorabile. In Statele asiatice, din antichitatea primitivă, 
au existat alianțe politice și militare. Cetățile și Statele grecești 
se grupau în confederații şi ligi. Roma, cu politica ei grandioasă 
de expansiune, avea numeroși „socii“. In evul mediu, găsim alian- 
țele puternice ale cruciadelor. Pe urmă, alianțele au îost deter- 
minate de principiul echilibrului european. Istoria diplomatică 
modernă ne desvălește secretele complicate ale coalițiilor din 
perioada napoleoniană, ale alianțelor şi contraalianțelor din epoca 
lui Bismarck până la „Antanta Cordială“ și „Alianta Puterilor 
Centrale“ a secolului nostru. 

Tratatul dela Versailles a impus o complectă revizuire a 
hărţii Europei și o regrupare a sistemelor de alianță. Alianţele, 
cari nu sunt creaţiuni artificiale sau sentimentale ci expresiunea 
solidarității unor interese economice sau politice reale, sunt su- 
puse unor continue schimbări, dictate de timp și împrejurări. 

Actualele sisteme de alianță vor trebui, deci, privite ca 
nişte fenomene prezente, cari se pot modifica oricând, întrun 
viitor mai mult sau mai puţin îndepărtat. Diplomaţii trebue să 
privească problemele mari ale politicei externe cu simţul realist 
al răspunderii lor, fără patimă și fără prejudecată. Frazeologia 
diplomatică, oricât de vagă, bombastică sau sentimentală ar fi 
ea, nu acoperă, în fond, decât interese vitale. După cum aceste 
interese sunt supuse fluctuaţiunilor timpului, tot astfel alianțele 
trec printrun veșnic proces de transformare. Acest adevăr  tre- 
buie să lumineze orice studiu al alianțelor de astăzi, cari pot fi 
grupate în“sistemul britanic, francez. italian, german, sovietic și 
panamerican. 

Sistemul britanic al alianțelor urmărește asigurarea uni- 
tății și solidarității Imperiului Britanic. Acest imperiu este un 

fenomen geografic, constituțional și internațional extrem de in- 
teresant. Centrul lui se găseşte în metropola europeană a insu- 
lelor britanice. lar teritoriile lui vaste sunt resfirate pe toate 
continentele : în America, Asia, Africa, Australia. O treime a po- 
pulației globului este supusă Coroanei britanice. Insă acest ciu- 
dat conglomerat de populaţii și teritorii nu prezintă nici o uni- 
tate, în afară de legătura mistică şi simbolică a Regelui, care 
este „fhe golden link of the Empire. Asttel, dominionurile brita- 
nice se consideră ca națiuni independente, pe picior de absolută 
egalitate juridică, politică şi economică cu Regatul Unit al Marei 
Britanii, formând o comunitate internațională, o Ligă a Naţiu- 
nilor Britanice, care se numește „Commonwealth of British Na- 
tions*. Dominionurile au Parlamente, guverne responsabile, par- 
tide politice, buget, administraţie, justiție și până chiar armata 
Şi diplomaţia lor proprie. Reprezentanţii lor șed alături de de- 
legaţii Marei Britanii în Adunările și Consiliile Societăţii Na- 
țiunilor dela Geneva. Cu alte cuvinte, Canada, Australia, Noua 
Zelandă, Uniunea Africei de Sud şi Statul liber al Irlandei se 
bucură de o aproape complectă suveranitate internă și externă. 
India a câştigat până acum numai o suveranitate parţială, având 
un Statut constituţional aparte. Pactul recent anglo-indian în- 
cheiat între Lordul Irwin, fostul Vicerege britanic, și Gandhi, 
leaderul Congresului indian, urmează să tie aplicat de noul Vi- 
cerege, Lordul Willingdon. Cu concursul conferinţelor „Tablei Ro- 
tunde“ se va elabora noua Constituţie federală a Indiei, care 
urmează să aibă forma unui parlamentarism mai democratic. In 
afară de dominionuri și de Imperiul Indiei, aproape foate colo- 
niile au o autonomie legislativă și administrativă largă, precum 
şi o absolută libertate fiscală. Principiul constituţional britanic 
consacră dreptul de-a impune taxe şi impozite numai prin votul 
liber al celor impuşi („No taxation without representation.“) Cum 
coloniile nu trimit deputați la Westminster, li se lasă toată Ii- 
bertatea de a-și întocmi şi executa bugetele lor proprii. In con- 
cluzie, putem constata că elementele din cari se compune Impe- 
riul Britanic sunt lipsite de unitate, relaţiile între ele şi metro- 
polă fiind mai mult de ordin internațional. 

Acest caracter internațional al relațiunilor imperiale a avut 
ca urmare o desvoltare independentă a dominionurilor pe te- 

renul economic, financiar, industrial și agricol. Se fac unele con- 
cesiuni pentru imigrarea Englezilor și pentru o mică preferință 
a produselor britanice. Insă acestea sunt minime. Adevărat că, 
în timpul războiului mondial, dominionurile și-au dat concursul 
militar și material pentru atingerea victoriei comune. In această 
perioadă a existat chiar un Guvern Imperial, compus din Prim- 
Ministrul Regatului Unit și din Prim-Miniștrii dominionurilor, 
pentru a organiza cooperațiunea Imperiului. Odată, însă, cu re- 
stabilirea păcii, executiva imperială și-a încheiat existența. Astăzi, 
singura formă de colaborare a rămas Conferința Imperială, care 
se întruneşte periodic peniru a discuta probleme și pentru a 
găsi soluții comune. Caracterul acestor conferințe este mai mult 
diplomatic. 

Actuala criză economică a avut, însă, repercursiuni atât de 
grave, atât în Anglia cât și în dominionuri, încât s'a recunoscut 
necesitatea unei mai strânse organizări a relațiunilor interimperiale. 

Sau născut două tendințe. Prima propagă unitatea econo- 
mică a imperiului („Empire Unity“), cu desfiinţarea complectă a 
barierelor vamale, în interiorul Imperiului. Astfel s'ar întroduce 
un liber schimb imperial („Empire Free Trade“) între materiile 
prime și produsele alimentare ale dominionurilor de o parte, şi 
Între obiectele manufacturate ale Angliei de altă parte. Acest 
sistem ar trebui apărat, de concurența altor naţiuni, printr'un 
proltecționism imperial („Empire Safeguarding“), sub forma unor 
tarife puternice. Astfel s'ar realiza idealul unei unități econo- 
mice, care ar fi „self-sufficient”, după cum îl prezintă adepții 
Cruciadei Imperiale („Empire Crusade“). 

A doua tendință este mai moderată și mai critică. Ea de- 
nunță liberschimbismul imperial ca un pericol pentru scumpirea 
traiului în Anglia. Există o temere că aceasta sar produce în 
cazul unei monopolizări a importului de alimente din partea 
dominionurilor, care ar elimina pe furnizorii mai ieftini, pe cari 
Anglia îi are astăzi. De altă parte, industriile tinere aie domi- 
nionurilor se tem de concurența ucigătoare a industriei engleze. 
Conștienți de necesitatea unei cooperări, adepții acestei tendințe 
ar fi gata să facă unele concesiuni mai mari, sub forma unor 
tarife preferenţțiale, care să stimuleze comerţul interimperial, fără 
a provoca dificultăți interne, 

In afară de aceste două tendințe, mai există și o opinie 
indițerentă, a liberschimbiştilor ortodocşi, cari nu admit nici o 
restricțiune tarifară, fie ea imperială sau internațională. Unii din 
ei consideră chiar și imperialismul britanic ca inutil. 

Majoritatea, însă, caută să găsească o soluție comună pentru 
gravele dițicultăți economice ale prezentului. Astiel, se  desem- 
nează tot mai precis, 0 alianță a forțelor imperiale. Aparentă pe 
terenul economic, ea ascunde un element politic important. Ma- 
rea Britanie, voind să evite complicaţii diplomatice în Europa, 
tinde, astfel, să-și cultive alianțele imperiale. 

Adevărat că alianța tradițională cu Portugalia, care are o 
vechime de câteva secole, se menţine în interesul unui punct 
de sprijin ușor manevrabil pe continentul european. Deasemenea, 
alianța cu Japonia se cultivă în interesul securităţii britanice în 
Pacific şi în Extremul Orient. 

Insă, în afară de aceste două combinaţii, sistemul britanic 
de alianțe tinde spre o consolidare a relațiunilor interimperiale. 
Această izolare imperială asigură Angliei o libertate de acţiune, 
atunci când o criză politică s'ar produce în viața internațională. 

Sistemul francez al alianțelor are ca obiectiv apărarea 
tratatelor de pace, precum și a situațiunei politice și economice, 
care se desprinde din noua configurație a Europei. Tratatele de 
pace sunt considerate ca intangibile din punct de vedere politic, 
juridic şi moral. Acţiunea politică, precedând războiul mondial şi 
cerând sacrificii umane și materiale enorme, pretinde păstrarea 
victoriei. Aspectul juridic al sanctității tratatelor impune respec- 
tarea unor obligaţiuni contractuale, ca o datorie a justiţiei in- 
ternaţionale. In fine, justificarea morală a tratatelor din 1919 re- 
zidă în faptul că ele au făcut o echitabilă distribuire a terito- 
riilor Europei, eliberând popoare subjugate și reparând nedrep- 
tăți seculare. 

Constituindu-se în șampioană a acestei doctrine, Franța a 
creat un sistem important de alianţe. Belgia, a cărei neutralitate 
a fost încălcată și care nu uită suferințele din timpul războiului, 
se atașează sistemului francez în mod instinctiv și natural. 

Polonia este o altă piesă importantă în sistemul francez de 
alianţe. Având o suprafață mare şi o populație numeroasă, o 

agricultură și industrie în plină desvoltare, o armată modernizată 
şi trecută sub incercarea invaziei sovietice, Polonia a devenit 
una din cele mai importante. Puteri secundare ale Europei. Che- 
stiunea coridorului dela Danzig, care taie Prusia Orientală de 
restul Germaniei, este o problemă complicată, care explică, ală- 
turi de afacerea Sileziei și de protecțiunea minorităților germane, 
atât antagonismul germano-polonez, cât şi alianța polono-fran- 
ceză. Polonia mai are încă de considerat și pericolul sovietic, 
care o apropie de România. Alianța polono-română este impor- 
tantă, din punctul de vedere francez, pentru două motive. Intâiu, 
pentrucă ea este considerată ca o barieră contra avansării co- 
munismului în Europa, adecă un fel de „cordon sanitaire.“ In al 
doilea rând, pentrucă această alianță zidește o punte de legă- 
tură cu sistemul Micei Antante, care împreună cu Polonia, tinde 
spre încercuirea şi paralizarea expansiunei germane în Europa 
Centrală. De aceea, alianţa franco-polonă, care are rădăcini isto- 
rice şi sentimentale în trecut, din timpul când Polonia era 
ciuntită și când ea a renăscut la viață independentă, se justifică 
şi în prezent. Există, însă, în Polonia și o tendinţă de apropiere 
față de Germania, care s'a manifestat recent prin încheierea unui 
tratat comercial și printr'o atitudine relativ rezervată în che- 
stiunea uniunei vamale austro-germane. Franţa, care a recunoscut 
că a sosit timpul pentru consolidarea materială a alianțelor ei, 
încearcă să-și întărească influența. O dovadă este împrumutul 
recent acordat Poloniei, în condiții desiul de favorabile, pentru 
construirea liniei ferate din Gdynia (portul polonez, care face 
concurență portului liber Danzig). Această construcție feroviară 
are, pe lângă aspectul ei economic, și o importanţă strategică. 
Mica Antantă, adecă alianța politică şi militară a Ceho- 
Slovaciei, României și Jugoslaviei, este construită ca un element 
de securitate în Europa Centrală. Ea are două aspecte. Primul 
este apărarea integrității teritoriale a statelor succesoare, după 
desmembrarea fostei monarhii habsburgice. Al doilea aspect este 
cel amintit mai sus, adecă o contracarare preventivă a expan- 
siunei germane. Cele trei State, împreună, formează o unitate 
geopolitică şi militară importantă. In timpul din urmă, însă, aceste 
State se găsesc în fața unei dileme economice. Unitatea econo- 
mică a Micei Inţelegeri este greu realizabilă, pentrucă Cehoslo- 

vacia nu poate exporta o cantitate suficientă de produse indu- 
striale pentru România și Jugoslavia, iar de altă parte nu poate 
absorbi produsele agricole ale acestor două ţări. Cehoslovacia 
are de suferit pierderi considerabile, dacă se va realiza uniunea 
vamală austro-germană. Piaţa austriacă primea 30%/, din exportul 
cehoslovac, care, în această ipoteză, ar trece asupra Germaniei. 
De aceea, Praga este categoric opusă „Anschiuss“-ului. 

In schimb, Jugoslavia și România, cu excedentul lor agri- 
col inexportabil, din cauza crizei și competițiunii internaţionale, 
au primit oferte atrăgătoare din partea Germaniei. Acestea pro- 
pun soluționarea dificultăţilor actuale printr'un schimb preferen- - 
țial între fabricatele germane şi grâul româno-jugoslav. 

Franţa, alarmată de aceste avansuri, în care bănueşte in- 
tențiuni politice, a elaborat un contra-proiect, ale cărui două 
elemente esenţiale par a îi o repartizare proporțională între toate 
țările industriale a surplusului de grâu şi instituirea unui sistem 
vast de credite agricole în Europa Centrală, finanțate de rezer- 
vele importante ale capitalului francez. Astfel, Franța încearcă 
să-și consolideze influența asupra Micei Antante. 

Sistemul italian de alianțe servește politicei de expansiune 
a Italiei suprapopulate. Expansiunea italiană are două obiective: 
Mediterana şi Adriatica. Prima urmăreşte o lărgire a imperiului 
colonial, cu achiziții teritoriale în Africa, având ca adversar 
Franţa. A doua tinde spre injiltrare în Balcani, având ca scop 
cucerirea unui debușeu permanent pentru industria italiană, Aici 
elementul de resistență ar fi Jugoslavia. Este, deci, firesc ca 
Franța şi Jugoslavia, pe lângă legăturile Micei Inţelegeri, să fie 
solidare într'o alianfă antiitaliană. 

Diplomaţia italiană încearcă să-și întărească influenţa în 
Balcani, cu o stăruință metodică. Albania este primul element 
sigur câștigat pentru sistemul italian. Organizaţia militară, ad- 
ministrativă şi economică a tânărului Regat se face sub influență 
italiană. Bulgaria încă intră în combinaţiile sistemului italian. 
Legăturile economice și culturale între cele două State au fost 
întărite și prin recenta căsătorie a Regelui Boris c'o principesă 
italiană. Intr'o monarhie balcanică, reminiscență a monarhiilor 
occidentale din secolul trecut, în care libertatea democratică este 
amestecată cu suveranitatea autocratică, o căsătorie regală are o 


OBCU CLUJ 


— 385 — 


semniticare politică. Grecia, de asemenea are legături de amicală 
colaborare cu Italia, fiind și ea considerată ca o piesă a siste- 
mului italian atât în Mediterana orientală, cât şi în Balcani. 

In al doilea rând, Italia se interesează și de alte State, care 
ar putea servi scopurile ei. Ungaria, vecina Jugoslaviei, exploa- 
tând formula de atacare a eternității hotarelor, lansată de Mu- 
solini prin 1928, (cu scopul de-a obținea o revizuire a statutului 
colonial), — se atașează Italiei, în speranța unor remedii teri- 
toriale pentru „csonka Magyarorszdg“. In ultimul timp Ungaria 
pare însă a avea simpatii și pentru acțiunea mai drastică a re- 
vizionismului german. In fine, Zurcia stă sub influența mixtă a 
taliei şi Uniunei Sovietice. Acestea se găsesc într'o rivalitate 
pacifică, Italia căutând colaborarea turcă în Mediterana orientală 
(cu o eventuală expansiune economică în Asia Minoră), iar So- 
vietele voind să asigure libertatea Strâmtorilor. 

Sistemul german de alianţe tinde să obțină revizuirea tra- 
tatelor de pace. Din punct de vedere politic, se pretinde că si- 
tuațiunea internațională nu poate fi imobilizată, că o schimbare 
se poate produce şi că ar trebui să se înfăptuiască în interesul 
păcii. Obiectivul principal al acestui sistem este desfiinfarea sar- 
cinilor de reparaţiuni şi a restricțiunilor de înarmare, în ipoteza 
că celelalte națiuni nu vor dezarma. Mai sunt și revendicări te- 
ritoriale, ca chestiunea Danzigului şi recâştigarea coloniilor, cari 
încă nu sunt oficial proclamate. 

Politica germană a parcurs, în ultimul deceniu, trei etape. 
Prima a fost o izolare naturală, după înfrângere. A doua a fost 
perioada pacifismului lui Stresemann, când Germania a reîntrat 
în concertul internaţional. A treia este acțiunea actuală, care ur- 
măreşte restabilirea influenței germane ca mare putere, cu aju- 
torul unui sistem de alianțe. 

Austria, suferind grav de consecințele războiului, a fost 
primul Stat, care s'a atașat sistemului german. O politică de 
apropiere se desemna, tot mai clar, în ultimii ani. Curentele de 
„Angleichung“, cum este codificarea paralelă a dreptului penal 
şi a altor legislaţiuni, colaborarea culturală și artistică, studiul 
serios al unei cooperațiuni economice, toate dedeau impresia că 
„Scopul final al apropierei austro-germane este un „Anschluss“. 
In fine, anunţarea acordului preliminar al „Zollverein“-ului a 

stârnit o senzație mare, pentrucă în acesta se vede un stadiu 
avansat al metodei istorice de uniune pangermană. Cu toate că 
Germania și Austria se declară gata să supună, aspectul juridic 
al uniunei vamale, Curţii Permanente de Justiţie Internațională 
(afirmând că suveranitatea Austriei nu este cu nimic ştirbită), 
totuşi anunțarea acestui eveniment a surprins opinia publică. 
Unii au interpretat acest act ca o întoarcere la Biilowism, la 
anexarea Bosniei și la lovitura dela Agadir. Germania opune 
acestor acuze justificarea unei cooperațiuni economice, preconi- 
zată de paneuropenismul pacifist. 


Ugaria încă pare atrasă de această combinaţie, deși există 
o neîncredere la Budapesta, explicabilă prin decepțiile colabo- 
rărei austro-maghiare din trecut. Insă, sistemul german prezintă 
perspective economice cari nu sunt neglijabile și pe cari Un- 
garia speră să le complecteze, mai târziu, cu avantagii politice. 

Insă diplomaţia germană este activă, în ultimul timp, mai 
ales în Europa Orientală. /ugoslavia a intrat în calculele ei. 
Baza de colaborare ar fi terenul economic: un schimb preferen- 
țial între grâul jugoslav şi fabricatele germane. Mai există și 
un element politic anume: înfărirea pozițiunei jugoslave în Adria- 
tică, odată ce ar avea o Germanie puternică la spate. Se pare 
că în ultimul timp curentul filogerman este în creștere. La 
Belgrad, profesori germani ţin conferințe despre relaţiile între 
rasele germane și slave, într'o expoziţie de artă germană sa 
remarcat bustul decorat al lui Hindenburg, delegația economică 
germană a depus o coroană pe mormântul eroului necunoscut; 
fapte mici, cari nu sunt lipsite, însă, de semnificare. 


României i se prezintă aceleași oferte economice, ca o 
soluție pentru criza ei agricolă. De altă parte, interesul german 
s'ar manifesta și față de gurile Dunării. O Dunăre, navigată şi 
controlată de Germani, dela Pădurea Neagră până la Marea 
Neagră, ar fi mai sigur apărată cu suport german. 

Așa încât colaborarea germană are și un aspect politic, 
puțin aparent, însă real. Recentele negocieri comerciale germano- 
române, întrerupte în urma Conferinţei Micei Ințelegeri, vor fi 
probabil reluate. Pentru moment, ele se restrâng, însă, ca şi 
negocierile germano-jugoslave, la un punct pur economic. 

Sisfemul sovietic de alianțe tinde să răpândească comu- 
nismul şi dominația universală a influenţei sale politice şi econo- 
mice. Acest plan ambițios a fost, dela început, propagat atât de 
guvern (Comitetul Central Executiv şi Consiliul Comisarilor Po- 
porului ai Uniunei) cât şi de Profintern (Uniunea Internațională 
a Sindicatelor Roșii). 

Propaganda sovietică a început cu o campanie de agitații 
Şi cu acte de terorism, pentru a uni pe toți proletarii universu- 
lui. Cu ajutorul lor, se speră răsturnarea ordinei stabilită, pen- 
tru a o înlocui cu influența moscovită. Cu alte cuvinte, ei caută 
aliați secreți în masele proletare ale tuturor Statelor pentru a 
pregăti revolufia planetară. Acest proiect, care a costat multe 
sacrificii materiale, a dat, până acum, rezultate puţin sati- 
sfăcătoare. 

Paralel cu această acțiune, Uniunea Republicelor Socialiste 
Sovietice (U. R. $. S$.) a început să organizeze o armată puter- 
nică și un plan de alianțe politice. In Eurapa, Uniunea avea 
șanse reduse de succes, în afară de sprijinirea Lituaniei, pe care 
o susține în conflictul ei cu Polonia pentru revendicarea terito- 
riului Vi/nei. 

Asia, tradiționalul obiectiv al expansiunei rusești din epoca 
țaristă, părea un teren mai favorabil. 7urcia a fost câștigată 
încă în timpul războiului greco-turc, când Sovietele au ajutat 
efectiv pe Turci. Relaţiile turco-sovietice au devenit cordiale 
(ceeace are o mare importanţă pentru Soviete din cauza Strâm- 
torilor). 

Persia, care este într'o fază de modernizare, sub influența 
șahului ei actual, Mirza (un fost colonel, care a răsturnat dina- 
stia istorică), tinde să se emancipeze de sub influențele trecutului, 
care sunt considerate ca umilitoare. Sovietele au renunțat la 
toate privilegiile de exteritorialitate ale Rusiei, câștigând asttel 
simpatia politică a Persiei. 

Aceeași tactică a fost aplicată față de AJganistan, al cărui 
rege, astăzi -detronat, Amanulah, a fost primit cu respect la 
Moscova, când a vizitat-o acum vre-o patru ani. Politica afgană 
a rămas, de-atunci, favorabilă Sovietelor. Celelalte puteri încearcă 
să recâștige influențele lor pierdute atât în Afganistan, cât și în 

Persia, prin renunţări şi sacrificii similare celor făcute de 
U.R.S.S. 

China, care a luat o atitudine naționalistă opusă concesiu- 
nilor şi privilegiilor extratreritoriale, este divizată în fracțiuni și 
tabere rivale, cari se combat în războiu civil, devenit aproape 
permanent. Sovietele au lucrat o parte a Republicei Soarelui, pe 
care ei o consideră China Roșie. In starea de anarhie și de 
rivalități între generalii războiului civil, Uniunea speră să-și 
întindă influenţa ei politică tot mai mult. 

Astfel, sistemul sovietic de alianțe tinde spre combaterea 
imperialismului european și american în Asia, pentru a-i câştiga 
locul şi pentru a se face să înainteze dominația universală a 
bolșevismului. 

Sistemul panamerican de alianțe este mai mult ideal decât 
efectiv. De o sută de ani se încearcă cimentarea colaborării 
Republicelor noului continent. Pacifismul panamerican a îost 
destul de rodnic, în afară de unele războaie mici între națiunile 
sud-americane, lipsite de importanţă politică sau militară. 

Insă imperialismul Statelor Unite față de restul continen- 
tului, care devine tot mai agresiv și mai periculos, provoacă o 
firească reacțiune a Americei Latine. State mari și bogate, cum 
sunt cele din gruparea A. B. C. (Argentina, Brazilia și Chili), 
au început să prepare defensiva ibero-americană faţă de egemo- 
nia economică anglo-americană. 

Conflictul între cele două elemente este încă latent şi pu- 
țin vizibil. EI există însă în mod subconștient şi real. Chiar 
decă acest antagonism nu ia aparența unui pericol de războiu 
în schimb el macină încrederea în alianța panamericană. 

Conferinţele pacifiste, juridice, diplomatice, economice sau 
culturale, cari urmăresc promovarea ideii panamericane, vor pu- 
tea cu greu realiza un sisrem solid de alianțe. 

In schimb, Republicile latine sunt atrase de ideia unei 
alianţe contra Statelor Unite, care, însă, de prezent, încă nu e 
înfăptuită. 

Din această expunere a sistemelor actuale de alianță pu- 
tem trage următoarele concluzii: 

Intâia : că alianțele prezente nu cuprind două sau mai multe 
puteri mari întrun sistem comun, aşa cum ele existau în ajunul 

și în timpul războiului mondial. Antanta cordială a învingători- 
lor s'a destrămat. Se vorbeşte despre posibilitatea unei alianțe 
italo-germano-sovietică îndreptată împotriva Franţei și a siste- 
mului ei de securitate (Polonia și Mica Antantă). Insă aceasta 
este încă, de prezent, numai pe planul combinațiilor ipotetice, 

A doua: că alianțele s'au format între o mare putere și 
mai multe State secundare, cari, împreună, constituie un sistem 
comun. Aici se observă o rivalitate între marile puteri: de-a 
disolva sistemele existente și de-a atrage în orbita zonei lor de 
influență pe sateliții unui sistem rival. In orice caz aceasta de- 
notă că Puterile secundare, prin influența lor politică militară, 
au devenit elemente importante în politica internațională. 

A treia: că alianțele actuale sunt bazate nu numai pe o 
comunitate de interese politice, ci și pe o tendință de coopera- 
rațiune economică. Criza mondială şi necesitatea unei reajustări 
a vieţii economice la noile condiţii, impun o interdependență și 
o colaborare mai activă. i 

Absența alianţetor între marile puteri și consolidarea eco- 
nomică a sistemelor existente poate avea două consecințe. Prima 
este înlăturarea unui războiu, nu atât prin pacifism idealist cât 
prin lipsa unei solidarități agresive. A doua ar fi o acţiune in- 
ternațională pentru asanarea crizei economice. Aceste două ele- 
mente ar avea o influență binefăcătoare asupra progresului civi- 
lizației și al umanităţii. 

Londra, 14 Maiu 1931. 

Caius Bardoşi. 

Profetul 


De ce odihnă înainte de moarte, când ne 
așteaptă cea de după moarte. 


Nicolae Iorga. 


La poalele cetății de lumină, 
Tribunii Snobi și semidocții toți 
Cercau temei de rând pentru iloți : 
— „Privește-l, biată plebe levantină ! 


„O fagmă de zei vitregi și despoți, 
L-a travestit în mantie divină, 

Pe umeri să-l purtăm, noi, cei din fină, 
Si pildă să-l lăsăm la strănepoți...“ 
Auguști pigmei în valma lor infamă, 
Cum nu puteau pricepe nici acum 

Că sfincșii nu-s eroi de melodramă. — 


St sângerau în pietrile din drum 
Cu nou fribut la fiecare vamă, 
Picioarele profetului postum. 


Dumitru Olariu. 

Un psalm viefei 
de Henry Wadsworfh Longfellow 


Nu-mi mai spune 'n vers de jale, 
Că viața-i vis pustiu ! 

Căci se 'ngroapă 'n ale sale 
Visuri sufletul de viu. 


Viața-i grea și aspră 'n lege ! 
Groapa nu-i al ei apus ; 
„Ce-i din lut, tot lut s'alege“ 
Despre suflet nu s'a spus. 


Nu-i durerea-a noastră soarte, 
Nici plăcerei rob să cazi, 

Ci să faci ca mai departe 
Să ne afle „mâne“ de-„azi“, 


Arta-i vastă, timpul sboară, 
Inimile "n plin avânt 

Bat ca tobe de fanfară 
Marș funebru spre mormânt. 


Pe al lumei câmp de luptă, 
Fie pace sau răsboi, 

Nu te da bătut, ci luptă / 
Fii erou între eroi ! 

Cât de sfânt ne-ar fi trecutul, 
Viitorul cât de drag, 

Pune-o faptă 'n tot minutul ! 
Domnul sus, ochii la steag. 


Marii oameni toți ne-arată 

Viaţa cum să 'nfrumsefărn, 

Și plecând de-aci... odată, 
Moștenire să lăsăm 


Urme-adânci, vădite semne 
Pentru frați în naufragiu, 
Să le vadă, să se 'ndemne 
Și să prindă nou curagiu. 


Vrem să fim, dar, treji şi harnici, 
Orice soarte a 'nfrunta ; 

Să "'nvățăm mereu strădalnici, 

A munci și-a adăsta,. 


In româneşte de C. Comanescu. 

Mânăstire dintr'un lemn 


Să te buciun, vrei, din corn, 

Vis de-o ciipă și nedemn ? 
Te-am cioplit în lemn de corn — 
Mânăstire dintr'un lemii. 


Sub sprânceană de păduri, 
Ți-am întors potecan cer 
Cu răspântii pentru furi, 
Pentru lacrimi — cu mister. 


Colb de vis ţi-am pus în prag, 
în altar — doi ochi adânci : 
Să se 'nchine cui i-e drag -— 
Wânăstire dintre stânci. 


Dorm în slovele din străni 
Câţi luceferi nau apus. 
Vremea cerne peste răni 
Toate sfelele de sus. 


Câte-odată, câte-o stea 
Umple schitul până'n zori, 
Mai viseze cine-o vrea 
Alte strune de fiori. 


Tu coboară nepătruns 
Printre străji cu unt-de-lemn 
Si dă-mi cheia, cam ajuns, 
Mânăstire dintr'un lemn. 
Dumitru Olariu. 

O lecţie 
de limba română la o școală de pe vremuri. 


Domnilor, 

In aiastă oară vom vorovi ceva ti'espre așa numitele espră- 
siuni onomatopcheice. 

— Care muiar ști spune: care esprăsiuni să număsc în 
îelul aiesta? . 

Un elev: Eu. 

— No, s'auziin! 

— „Expresiuni onomatopeice“ se numesc cuvintele prin 
care se imită sunetele din natură. 

— De inde o știi aiasta? 

— Dela școală. 

— Ind'e-ai îmblat la ișcoală? 

— La Brașov. 

— De aia vorovești păsărește ? 

Tătă lumea zice să număsc, pîntuce zîci d-ta se numesc? 

— Fiindcă așa am învăţat că e deosebire între conjuncțiu- 
nea să a conjunctivului şi între pronumele reflexiv se și că una 
e: să numesc și alta: se numesc. 

— Tirța-pirţa! . . . 

— Nu numai la Braşov, d-le profesor, dar în toată Țara 
Românească se scrie și se vorbește așa. 

— Măi căz ocoși mai sînteţ voi Braşovenii! . . . Pîntu voi 
e Siînta Scriptură tăt ce să vorovește în Ţara Romînească, cu 
toate că o limbă mai pocită și mai petecită cu zdrență de tăt 
Weamu: şi turcești și grecești și franțozăști, nu să vorovește 
Wicări, ca acolo. 

De cîte ori musai să mărg în Ţară, ma betejesc și-m 
vine să suduiu cînd îi auz grăind d'e madam, monșer, bonsoar 
și când trabă să mărg pe caldarim — c'așa ziîc ei cătă iardă! — 


Nota 1. Profesorul, cam fonf, are vre-o 60 de ani. 
Nota. 2. In lipsa caracterelor grafice corespunzătoare s'au transcris: 

și sauz p'ormă pe bonjuristii heia cum ne ciufulesc limba 
strămoșască hai frumoasă. | 

Când trabă să mărgi la mîncare, apoi plane că nu te mai 
poț înțăleje de locului loc, că nu te mai scoate din: musacă, 
ciulamă, capamă, baclavă, și mai știe-le Han-tataru cum le 
mai zice, că nu le-oiu țînea șohan minte, atîta-s de pocite. 

Dupăce-ai luat masa — că ei nu mîncă, ca altă lume, ei 
iau masa — parcar lua-o în cîrcă, bată-i puterea lu D-zău! — 
și te duci la cafană, nu poț bea cafă neagră, trabă să bei 
șvari din ibric şi să-ț aprinz tutunu din sugaretă cu chibrite, 
nu cu lemnușe ori cu ghiufe! 

Acolo nu poț duhăni făbac, că te rîue. Ei tăbacu îl trag 
pe nas ca să strănute!... Eee!... 

Odată, era să mor de foame în Bucureștii. Nu că m'aș fi 
avut bani, da nu ne-am putut înțăleje. Mam dus întun birt 
Și-am poruncit cva de mîncare. Cînd colo, îm” spune chel- 
năru că nu mai au mîncare. 
| — Apoi ce birt îi aiesta — zîcio — dacă nici la amneaz 
maveţ de mîncare?! 

— Să scuzaţ, domle, zice el, mîncarea s'a isprăvit, da avem 
Jriptură de jigău, de motan, și mai Ştie-le jigodia cum le-o 
mai zîs!.,.. 

— Apoi bine, domnule, de ce spuni atunci că nu mai 
aveţ d'e mîncare? Aiestea nu-s mîncare? 

— Astea-s fripturi, domle, zice el. 

— No aţ auzit? .. . Friptura nu-i mîncare! 

Mîne-poimîne o să ne spună că nici vinu ori berea nu-s 
beutură. Şi-apoi ti-i pomeni numai că de dragu unități prostiei 
musai să zicem și noi tăt așa! 

Şi-apoi să ved'eţ numa ce mni s'o inai întîmplat!... Im 
trăbuia pchită. Ştiţ cum o rămas chelnăru?.... Ca borneu 
la poarta hai noauă! Nu știa ce-i cer. O trăbuit să-i arăt cu 
d'ejetele, ca să mă preceapă. 

— Aaa!... o bucată de pîine! — zîce el. Pîine, pîine! 
— zic io după el. Şi cînd i-am cerut o uiagă de bere, m'omntră- 
bat că o sticlă — sticli-i-ar ochii! — ori un păhar? 

Nu știa, măi oameni buni, nici ce-i uiaga!., . l-am zîs 
glaje; nici așa. 

Cind să plec dela hotel, am poruncit să-m” aducă o cocie, 

Şi dacă nu era acolo un domu de pe la noi, care-o pre- 
ceput ce-m' trăbuia, acolo rămîneam. Nu ne puteam înţăleje. 

Abghia ajung ia gară, și alt năcaz. Strig în dreapta, strig 
în stînga: hordar! hărdar! ... Nime. Şi erau acolo bogăt! Să 
uitau la mine ca bolînzi. 

— Pe cine cauţ, domle, mă'ntreabă un polițaiu. 

— Un hordar, să-m' ducă hodrobelele aiestea'n vagon. 

— Aaa... un hamal!... 

Cum or auzit heia vorba hamal, mintenaș s'or repezit v'o 
cinci inși la mine. 

No vedeţi? Ami ce mni-i Hordar, ce mni-i hamal! Nici 
unu nu-i romînesc. Da acolo te ride dacă te aude vorovind 
de hordar. Eee! . . . Ride hîrbu de oala spartă!... 

Pe tren, iacătăchile și călăuzu care ne cere biletele. Zice 
că: să le perfureze. Auziţ? Să le perfureze!? . . . Ami, spuneți-m 
mnie, pîntuce nu zice să le găurească, — să-l preceapă tăt natu?... 

Şi-apoi, D-zău sfântu mă ierte, da acolo trabă să sufere: 
mulț oameni d'e nevoe, că acolo unu fiștecarele cu care dai în 
vorbă, trabă inte și de grabă să-ț spună că el are nevoie 
ori nare nevoie. 

— Mă rog, domnule profesor, și noi avem destule maghia- 
risme și germanisme în limbă. 

— Poate-cavem și noi, da mavem șohan cîte au ei, cari 
furt ne tăt dăscălesc. Dacă vreau să ne deie lecţii noauă, apoi 
mai dintielea să curăţă gunoaiele și mocicoşagu de pe limba lor. 

— In şcoală, domnule profesor, se vorbește limba literară, 
nu limba mahalalelor. 

— Tăt un drac! De ind'e ești d-ta? 

— Din părţile Lugojului. 

— Cum te-ai rătăcit de p'acolo hăpt la Braşov? 

— Tata ma trimis, ca să'nvăţ o limbă rominească mai 
frumoasă. 

— No căz a și nimerit-o!... Şi ce bolând i-o sucit capu 
că acolo să vorovește mai frumos can alte părț? 

— A auzit vorbind pe cei care veniau de pe-acolo și-a 
cetit-o apoi de-atitea ori prin ziar, şi el şi eu, că acolo, mai 

aproape de frontieră, fiind mai viu contactul cu frații din 
komînia, se vorbeşte romînește mai corect can alte părți. 

— Din ziuare? No atunci nu mă mnir! 

Şi d-ta cetești ziuare? 

— Şi, 

— Faci și politică? 

— Politcă nu fac, dar ici-colea cetesc și cîte-un articot 
politic. 

— Rău faci, îătu mneu! So știi dela mine, și d-ta și 
heialalţ, că nu-i nimnic mai nemulțămnitor ca politica. Pe cine 
să mestecăn politică, îl spurcă tăț cînii! 

No şăz ami, com vorovi cu altă ocăjune despre lucrurile 
aieste, că uite o mai trecut oara și n'am vorovit încă nimnic 
despre obiectul aiestei prelecțiuni. 

Așa dară, ca să nentoarcem din znou de inde-am purces, 
esprăsiuni onomatopcheice să număsc acele esprăsiuni, 
cari vreau să răproducă anumite sunete din nătură. Pintu 
exemplu: pocneşte dela sunetu 

Elevii: poc! 

— trosineşte, . . 

Elevii: dela sunetu frosc? 

Tot elevii: durduie, duduie, șuieră, vijăie, miîrăie, țiuie, 
bubuie, sfirîie, behăie, gîgăie, țirăie. . 

— Foarte bine! No vedeţi că știți! Căz îi un lucru de 
tăt ușor. No ami, ca Saveț o ideie «de felu cum s'or născut 
aiestfel d'e vorbe, să luăm, de pildă, vorba pchicur. 

Romînu care-o fi exprimată mai dintiele aiest cuvînt o îi 
șezut odată, cînd ploiă, pe tirnaţ, duhănind din pipa lui cu 
cănaci şi uitîndu-se la ploaie. Şi tăt uitându-se el așa, fără nici 
un gând și tăt auzînd cum fac stropchii cînd cad de pe stre- 
şină, s'o pomenit zicînd: pehic, pchicur, . . . 

Pîntuce chiară pchicur? Pîntucă lui i s'a părut că sunetu 
aiesta îl produce stropu cînd cade jos: pchic. ... pehic.... 
PChic. ... Apoi, din pchic s'o făcut pchicur și din pchicur, mai 
acățindu-i-să d'e coadă mărunţușu d'iminutiv -uș: pchi-cu-ruş, . . . 
Chiară cum sto făcut și din măgar: mă-gă-ruș. . . . 

Trăbă să amintim însă că nu tăț oamenii aud sunetu 
aiesta cînd ascultă la căderea stropului de apă. Nemţilor, de 
pildă, li să pare că face: frop... trop... trop..., de aiaeei 
nu zîc pchicur, ca noi, ci Tropfen; iar urechea Ungurului nu 


aud'e nici pchic, nici trop, ci csepp*). .. csepp. .. csepp..., 
din care pricină el l-a botezat: csepp. 

No, amii tăt așa s'or fi născut și helelalte cuvinte de felu 
aiesta. Neamţului, d'e pildă, cînd aude ciocănind, i se pare că 
face: klop. . . klop. .. , de aia zice el: klopfen. Unguru aude: 
kOp. . . kop. .., de aceea el zice: kopog. Rominu însă zice 
ciocăme, pîntucă lui i se pare că face: cioc... cioc... De aici 
apoi și numele ciocului păsărilor și numele ciocănitoarii, care 
tăt ciocăne. 

Tăt așa, cînd doarme, Rominu horcăie, Unguru hortyog, 
Neamţu schnarcht, 

Porcu Ungurului râfăg, al Rominului grohote iar scroafa 
Neamțului grunzt. 

Cocoşu Romînului cîntă cucurigu. Tăt cam aşa și al Un- 
gurului. Da al Neamţului ba. Aiesta strigă kikeriki. 

Ţiţina Rominului scîrțăie, a Neamțului knarrt, a Ungurului 
csikorog, nyikorog. 

Romiînu cînd aleargă gifăie, Unguru /iheg, piheg, Neamţu? 
„+ Mai știe-l și fenea. 

Ad'icătile, dupăcum ved'em, nașterea aiestorfel de cuvinte 
atîrnă cu tătului-tăt d'e urechea omului. 

No ami precepeţ cum s'or făcut esprăsiunile onomato- 
pcheice ? 

— Elevii: Pricepem! 

No aztan, pe oara venitoare să știț! 

S. Tamba 


Citeşte: cep. 

INTREPRINDERILE GENERALE TECHNICE 


Inginer TIBERIU EREMIE 


Societate Anonimă — Capital Social Lei 30.000.000 


BUCUREȘTI, Strada Știrbey Vodă No. 188 
Adr. Telegr.: „TIBEREME“, — Telefon 306/39 și 344/80 . 


Societatea execută lucrări de: 


Poduri, Pianşeuri, Rezervoare, Castele de apă, Silozuri și 
orice fel de lucrări în beton armat 

Clădiri şi Construcţiuni de orice fel 
Fundaţiuni de aer comprimat, Canalizări, Alimentări cu apă, 
Indiguiri şi irigațiuni. Şosele și Căi Ferate 

Studii, Proiecte și Devize pentru Lucrări de Căi Ferate, 
Şosele, Poduri și orice fel de construcțiuni. 


Depozit permanent de: 


Plăci de faianţă albe şi colorate dela Fabrica Ernt Teichert din Meissen; 
Ciment Portland de Fieni (Dâmboviţa) obişnuit şi cu întărire repede; 
Celotex, produs american izolând căldura și frigul, reducând sunetul 
jagomotun: Sobe de teracotă de prima calitate; Plăci de gresie dela 
abrica Otto Kanfmann din Niedersedlitz; Plăci de eternit dela fabrica 
Meteor; Piatră măcinată pentru faţade şi mozaicuri; Cartou asfaltat 
indigen și străin; Parchet de stejar al fabricei Peter Gross; Cărâmidă 
presată şi de mână; Asfalt; Fer de beton; etc,, etc. 

FFORIR ȘGOALELOR GENTRALE DRTODOX£- ROMÂNE BARŞOV 


ȘI 
QhiLe 
EFORIEI ȘCOLARE BRAŞOV | 


SAU DESCHIS „BĂILE EFORIEI ŞCOLARE“ 
STR. PRUNDULUI 4 


: d COMPLECT RENOVATE ȘI MODERNIZATE 


NI BĂI DE ABUR 

BASINURI CU APĂ CALDĂ ŞI RECE; TOT 
: FELUL DE DUŞURI CALDE ŞI RECI 

Î BĂI DE AIER USCAT 


== BĂI DE PUTINĂ 
CU ACID CARBONIC, OXIGEN, SARE, 
PUCIOASĂ, SARE IODATĂ, DE BASNA 
“SA ŞI TOT FELUL DE 
== BĂI MEDICINALE 
CU EXTRACT DE BRAD, MUŞTAR, IERBURI, 
FLORI ETC. 
i IDROTERAPIE 
CU BĂI ȘI DUȘURI SPECIALE, ÎMPACHE- 
TARE, MASAJE, COMPRESE ETC. 
Î BĂI ÎN AIER LIBER 
IN TIMPUL VERII, CU BASIN DE ÎNOTAT 
ŞI PLAJE PENTRU BĂI DE SOARE 


Bug SALON DE FRIZERIE ȘI BUFET “48 

Fig. 1. Model de casă preistorică dela Ariuşd. 
(Muzeul secuesc din Sf. Gheorghe) 





Fig. 2. Vase pictate dela Ariuşd. (Muzeul secuesc din Sf. Gheorghe) 

Fig. 3. Vase pictate dela Ariușd. (Muzeul secuesc din Sf. Gheorghe). 

